text:
一個永遠有效的策略(二)(蔡嘉民)
上期同大家介紹左一種溢價,叫做風險溢價(Risk premium),喺日常生活之中經常出現.溢價一聽,表面上係一件唔好嘅事,例如購物,無人想俾一個貴啲嘅價,買件唔值咁貴嘅貨.喺金融市場入面,例如窩輪同牛熊證,發行商(Issuer)賺嘅就係呢份溢價,同樣價值同埋條款嘅期權,係會平過你喺各大行手上買倒嘅窩輪.咁點解仲有市場呢?仲要香港嘅衍生權證市場係全球第一.原因係,玩窩輪牛熊並唔需要你將啲錢轉去另一個帳戶度,可以一個帳戶買哂股票同權證,所以突左出黎你要俾嘅溢價,就係用黎買方便.
相信大家應該對溢價呢樣野有一定嘅了解喇.上次提到恆指喺6月中有一個負嘅風險溢價,所以期權長倉抵做.如果做左長倉嘅,應該可以舔盡最近市況波動帶來嘅gamma同vega.負風險溢價係咪好常見呢?一啲都唔常見.有無唸起啲人成日講,做Long輸嘅機會大,做Short贏面大呢?其實正正就係因為市場長期都出現正嘅風險溢價,所以做期權長倉就要俾出一個貴過理論值嘅期權金.正風險溢價係一個常態黎,就好似波幅率微笑(Volatility Smiling)咁,意指價外期權普遍係貴過等價期權,係一個正常現象黎.
風險溢價係引伸波幅(IV)減歷史波幅(HV),長期正數係因為市場一直都覺得未來蘊含住好多未知因素,而形成風險,所以無論期權炒家定係莊家(Market maker)都好,都一致認同平均嘅引伸波幅要比歷史波幅大先至合理.而且好多人願意俾出呢一筆貴左嘅期權金去保護自己嘅倉位或者投機.
溢價難聽啲就係要俾貴啲,咁但呢個溢價係咪一定係壞事呢?梗係唔係啦,如果你喜愛做期權短倉,咁呢個溢價就係你嘅好朋友喇.只要你願意承受爆邊,或者突如其來市場波幅變大嘅風險,你就可以每個月咁樣袋呢一個風險溢價,或者就係我地平時所講嘅時間值了.下回續.


c: text/html

text:
今日本來真係冇諗住去邊,但係到咗下晝個心唔甘心就咁虚渡咗個禮拜日,於是諗住不如去下白泥,這個地方都去過好幾次,不過都係同朋友,今次第一次帶對仔女去!
因為太熱既關係同埋我哋一心諗住去睇日落,日落差唔多去到7點後,
所以我哋等到差唔多5點先起行!大家只要去到泰豐街搭33小巴,
當你見到流浮山回旋處即係話你已經就到,你會係車度望出去見到一個好似下白泥既地方,個度其實係上白泥,
如果你有好多時間可以先落車去逛逛,然後沿路行去下白泥,不過都好遠吓!
其實上白泥就冇咩好睇,小巴再行多5分鐘度你可以預先同司機講喺波叔鴨仔坑釣魚場或者好姐釣魚場度落車,跟住行番轉頭一陣間就見到下白泥!又或者你可以總站落車,個度係一個士多同鄉公所!
Shutter Speed | 1/600 s
Aperture | f/2.2
ISO/Film | 100
我哋係上斜坡位置落車,跟住爬石頭落去,有少少危險,我先拖住哥哥落去泥灘,
然後再抱起芊芊扶住老婆落去,我仲記得以前唔識嘢,老婆大住肚都扶佢上落呢個石地,諗起都起雞皮,
其實再前d有平地出入,即係釣魚場個邊,我哋都係周圍行下玩吓樹枝玩吓沙!
睇吓蟹仔同彈塗魚,其實好快就已經過咗成個鐘,
跟住差唔多去睇日落,不過今日就多雲,所以未日落都已經feel到唔對路冇嘢睇!
(我下次補番幾係我4年前係度影既日落相俾大家睇)
最後大家都沿住草中的小路離開,行到出去就見到有個地盤,個度有水喉俾人洗腳,
因為你行完個泥灘多數都成腳泥,然後再出去就係2個釣魚場架啦,係好姐釣魚場個度有個33小巴站,
因為我哋太遲既關係所以條龍已經好長
(之後有2架車嚟都full哂,於是d人都開始行去總站度排隊搭,因為只差一個站),
因為芊芊都要食飯,但係成7點幾都未有車,有點擔心!
係呢個時侯發現我部電話仲收到,Smartone你太偉大啦,
於是我係好姐釣魚場度見到個Call的電話,就試吓!
果然黃天不負有心人,打咗2次終於有司機肯入嚟!
其實我諗你只要講雙倍價錢都一樣會有司機入嚟(因為在大埔小白鷺的經驗),
最後排緊長龍既朋友們好羡慕咁望住我哋離開了!
Photo by CANON 5D Mark III, Len | EF 35mm f/1.4L USM
呀劍評語: 好靚!即使睇唔到日落,係度睇到泥地一棵棵小樹苗,小蟹仔,彈塗魚,小朋友都會好開心,始終呢度好大部分都好天然,所以真係值得一去
呀劍貼士:
1/ 首先記住check日落時間.
2/ 廁所就冇喇, 自己帶定個樽俾小朋友行埋一邊去啦,如果唔係就要行番去釣魚場個度借廁所用!
3/ 大家記住帶定水毛巾,仲有記住著水鞋,千祈唔好著靚鞋,一定報銷!
4/ 仲有帶定膠布慎防佢哋撞親,始終多上落都係石頭地!
5/ 仲有提醒各位,如果你哋唔係駕車人士就真係要預早少少日落未落哂就好開始行,如果唔係等好多班車都未到你,仲有要留意個電話收唔收到,如果收到都可以試吓call的(可問釣魚場),但係的士都未必肯入嚟!執生.不過唔駛驚唔會出唔到去,最多等多1﹣2班車囉
下白泥簡介
下白泥位於香港新界西北的元朗流浮山,可算是在香港觀賞日落的最佳位置!
從泰豐街坐33專線小巴,過了流浮山迴旋處,大約再搭多10分鐘於鴨仔坑下車(如果唔知邊度就同司機講波叔或好姐釣魚場落)

robotstxt: allowed

filter: keep


text:
首先講吓晚餐有啲咩食.
1) 三文魚+菜心+蛋黃+糙米白米飯波
2) 菜心莖
由於Rex下午3點半左右醒咗到晚飯時間 (7點幾8點) 都冇瞓過!本來都好驚佢會太眼瞓而唔肯食,點知竟然幾乎同我掃哂所有嘢!
今次堅唔係掃落地!本身我一開始放低個盤,佢就拎乜掉乜,我嬲嬲地,已經一見佢掉就捉住佢隻手,平時最多擋吓,唔俾佢掉到落地.今次我見佢掉多幾掉就成盤拎走,然後逐啲嘢分批放喺檯.咁樣佢反而開始拎嚟食!丫…明明肚餓,都要掉餐飽先!
有時佢一邊掉,隻狗就一邊喺附近等食,好好似佢餵緊狗咁!😑
然後呢一餐就係佢一路食,我就一路將啲嘢食放喺檯.最後仲食到冇哂,連喺檯上面啲碎哂嘅都拎嚟食!從未見過嘅奇景呀!!
可惜我全程一張相都冇影到,只可以喺佢食完之後影張 “after” 嘅相.
睇張相都見到佢已經食咗唔少飯!雖然好多散哂,又有差唔多成粒跌咗落地,但係估計落咗肚嘅大概有一半!冇記錯係整咗7個飯波,即係食到3~4個,咁應該夠飽了!
順便講埋午餐啦!
雞肉丸:尋日整果啲,先蒸4分鐘睇吓會唔會硬啲,唔得,所以焗,好似係一邊6分鐘一邊3分鐘,夠硬可以食了!
蕃薯 & 薯仔:全部切粒,蒸熟.
紅蘿蔔:切幼條,蒸熟 (主要煮俾哥哥)
粟米:切成約3cm薄,蒸10分鐘.
士多啤梨 & 藍莓:切開,食到咁上下先俾.
之前都係將薯仔蕃薯切條狀,但我發覺佢太懶!要咬嘅嘢9成都係咬一兩啖就掉,(即使有時例外) 既然佢拎到細粒嘅嘢食,一於切到細細粒咁等佢一擺入口就成舊食.
仍然係非常鍾意食粟米,期間都有拎吓第二啲嘢食,不過都係咬兩啖就唔食,繼續咬粟米.
精心泡製嘅雞肉 (貴到咩咁嘅無激素雞) 竟然只係食咗兩啖咋,仲要跌埋俾隻狗食咗!😭😭
薯仔同蕃薯有食幾粒咁啦!反而食薯仔多啲.
之後加嘅士多啤梨同藍莓又非常落力咁食哂,好在係後加,如果唔係可能唔會食其他嘢.
最 surprise 係佢食藍莓,啜完啲肉就拎走層皮!之前都冇咁做過.講開又醒起記低,呢排食嘢好鍾意吐返出嚟,不過唔係一食就吐,係咬幾啖就吐,有時根本唔係吐嘢食,而係吐咗一啖口水落飯衣度囉…(點解冇隻「掩面」公仔,我想整呢個公仔以表達我嘅心情)
但總括嚟講都算叻咗好多,我已經冇再餵佢,今日當然完全冇啦!我全日睇實佢食嘢!朝早10點幾佢瞓咗就開始準備Rex嘅嘢食,整埋焗蕃薯俾Max學完游水食,仲有煲咗飯醃咗肉煮咗椰菜花,即係準備俾Max食嘅午餐.因為佢朝早就去泳池練水了,返嚟食完飯坐一陣又出去上堂.
佢今日要考試,今次真係冇乜點同佢練習,所以…升唔到班呀!唉…佢都好唔開心,佢話明明睇到教練話唔合格嘅係第二個,冇話係佢喎!咁我唔知啦!個結果就白紙黑字寫喺度…其實佢都好緊張自己升唔升到班,上兩個星期已經開始話要練水,而家升唔到班好大打擊咁,仲話唔想學.


text:
終於都到咗每個禮拜最期待嘅一刻——星期五放工.今晚約咗成班舊同學食飯.除咗把酒言歡話當年,亦都吐吓工作上嘅苦水,鬧吓八婆同事唔做嘢,笑吓阿姐做錯嘢,呻吓返朝九晚九攰到隻積,實在痛快.不過再痛快,都有要返屋企瞓覺嘅時候.
「我搭叮叮喇!下次有機會再約呀!」我同朋友道別.
我發覺人越大越需要時間自己一個.即使頭先傾計傾得幾興奮,我呢一刻就算自己一個喺熱鬧嘅蘇豪區一路行一路飲啤酒,同頭先一班人形成強烈對比,我都冇失落嘅感覺.細個好羨慕有人陪返屋企,原來人大咗,會厭嘈.傾計就適可而止,都係鍾意同自己相處.
由歌賦街飲到去下亞厘畢道 聽著 Sinatra的《我不會跳舞》
每次去中環我都會聽幾首歌,離開下亞厘畢道,經過都爹利街,走到置地廣場.
電車沿住德輔道行駛.好多人都話電車見證住呢個城市嘅發展.由1904年開始,電車通行.電車路軌可以話係等同昔日嘅海岸線.以前搭電車可以吹住海風咁搭,浪漫之餘亦十分寫意.我搭電車嘅時候最鍾意戴住耳機聽音樂.相信好多人都同我一樣,幻想自己係音樂特輯入面嘅主角.2020年電車嘅速度,行經路線同1904年嘅冇分別,唯一嘅分別或者係呢一個香港仲係唔係我哋熟悉嘅香港.
電車徐徐駛到畢打街站.
如有天置地門外 乘電車跨過大海
隨住電車喺港島蓬勃嘅發展,電車公司想開拓埋九龍嘅業務.電車公司提交建議書俾英政府,規劃九龍半島嘅路線圖.有人更加曾經講到,興建一條由中環到尖沙咀嘅跨海大橋,橋上舖電車路軌.如果唔係礙於成本問題,呢條橋或者會成為香港地標.而張敬軒首歌,就會係普通不過陳述事實嘅歌詞.
我再沿住遮打道,走向文華東方酒店.
如果話廿十世紀初頭,呢度已經係海邊,我相信現代香港人都會嘩然.但原來第一,二代嘅天星碼頭就正正喺附近位置.
沿住雪廠街行到干諾道中,呢一代嘅香港人冇一個唔識嘅呢條路,乘載住幾多人嘅血同汗,眼淚同感情.
今夜到干諾道中一起瞓
企喺酒店門口,車來車往.有段時間,會去大會堂聽音樂會.去到後期先知道,原來經過多次嘅停車場,叫天星碼頭多層停車場.第三代嘅天星碼頭,正正就喺愛丁堡廣場,中環大會堂對出.
有哲學家講過,人唔可以兩次踏入同一條河流.用心去發掘我哋香港,每次都會有唔一樣嘅體會.我哋都冇可能再次踏入2019初夏嘅干諾道中.
我向住而家嘅碼頭方向邁步,唔知幾多年後,我可以再行呢一條又熟悉又陌生嘅路呢?
天星 港灣越夜 越美麗
天星小輪向九龍半島方向行駛.
開引擎冇幾耐就熄引擎嘅天星小輪好似同我哋香港人工作工時相映成趣.唔知過多廿年,會唔會填海填到行到過對面海呢?
呢一刻,從尖沙咀望中上環方向係熟悉嘅香港夜景.出現喺報章雜誌出名嘅維港景色.有人話,如果你要欣賞一條橋,你一定要離開條橋先可以欣賞佢嘅美.我話,如果你要欣賞香港嘅美,你要離開香港先知道最靚嘅風景正正就喺香港.因為你對佢嘅感情,成為養份,令到呢個地方比唔上世界任何角落.
今日嘅舊同學聚會,亦都係為我即將要到英國移民揭開序幕.
這世界只有一種鄉愁 就是沒有你的時候
這香港已不是我的地頭 就當我在外地旅遊


text:
晨早起黎,竟然發現我部notebook死左,完全郁唔到,應該係Hard Disk 0既hard ware 死,超級極傷心難過.實不相瞞囉,我係即喊,因為電腦呢樣野對我黎講太重要喇!!
呢部腦陪左我一段好長時間,入面有好多關於我0既0野,相啦,歌啦,文章啦,履歷啦,唔同類型實用非實用0既software,仲有我果個已經絕左版0既九方輸入(新果d好多website support 唔到,又無咁好用),總之就係數之不盡o既0野.相係有backup ,但上次backup 好似已經好耐之前,剛諗住呢兩日再黎多次backup,點知等唔到佢就死囉!我真係勁灰!
我記得上次壞腦係好耐之前,果時我係喊到收唔到聲,因為果陣無諗backup 0既0野,而果陣部腦係滿載左我同當時(定已經散左?)0既男友0既回憶,記得果時佢去左澳洲,無哂同佢d 0既,果一刻我真係無誇張,係心如刀割咁痛.最終我不斷搵人去整,但結果當然係無得拎返d 料啦,不過慢慢慢慢我就無左呢件事,可能係因為我開始放低果個人.
今次壞腦如果整唔返,又一次無左好多重要回憶,我諗我會比上一次更傷心,電腦,其實真係信唔過.
p.s. 其實好多相我都有upload 上黎yahoo或唔同0既網站,但點都係唔同囉,一定唔會有返原size,感覺都已經差好遠,而且總會有d 相係無upoad 架嘛!
又p.s.呢篇日記已經係4月12日補架囉,因為部腦死左,用另一部腦無得好順暢打中文,所以我變到極少留言,勁耐無打blog,其實我勁多野想打,激死我!可惜到今日部腦都係未整好(詳情下次再寫),真係無乜心機寫囉!


text:
「十年」
十年人事幾番新,自從離開咗大公司之後,已經好多年無見過自己以前嘅團隊,再見面嘅時候大家都講起以前嘅事.過咗咁多年,大家都已經各散東西,亦有唔同嘅成就.畢竟大家都會懷念以前一齊拚搏嘅日子,而最早一齊工作嘅團隊不經不覺已經相識咗十三年.回想起五年嘅時間,原來我哋做咗好多嘢,諗返都覺得有少少變態,由十三個人變咗三百幾人,不過慶幸當時所作嘅每一個決定都係正確.
「慶幸」
好慶幸自己事業最光輝嘅時候有一個好好嘅團隊,到咗而家依然感激佢哋所付出嘅努力,因為佢哋先至成就到今日嘅我.嗰段時間應該係工作咁多年嚟最開心嘅日子,如果無一個好嘅團隊作為後盾,其實真係無可能靠我自己一個嘅能力去完成.唔知幾時大家再可以再一次坐低聚一聚,亦唔知再有無機會合作.八年嘅時間斬吓眼就過去,人生真係無幾多個十年.
「人生」
好多時都會諗當年離開係唔係啱,當然無人知,但係要放低自己一手建立嘅嘢係真係好難.有時嘅感覺就係上一代將所有資產交俾下一代咁.而開心嘅係嚟批下一代唔單止無浪費之前嘅努力,甚至乎比我做得更好.有一個咁嘅團隊真係三生有幸,真係唔知再有無咁嘅機會再建立一個咁嘅團隊.其實見到佢哋成功其實就已經心滿意足,嚟個係我一直覺得做管理層應該做嘅事!
Also published on Medium.


text:
上星期,美股嘅焦點一定係一眾大麻股.如果大熟悉呢個行業的話,當然可以直接買個股.但若然唔係太熟,可以揀ETF.而之前我都講過,有三間公司嘅ETF我係最鍾意.第一係ARK Invest.第二,第三,排名不分先後,分別係Invesco 同Amplify.而以下呢隻Amplify Seymour Cannabis ETF (Ticker: CNBS),就係行業內表現得最好嘅ETF.
不過,當然現價買入嘅風險好高.穩陣啲,最好等回調再上先買.
另外,相信大家都有揸住ARK Invest 嘅ETF.5隻主要ETF,其餘表現都好好,總之記住繼續升就繼續揸.由於喺策略上都無乜大轉變,所以我都唔花篇幅去講喇.
IBUY,可算是另一隻非常強勢嘅ETF,現時止蝕位喺$122.79,唔算十分遠,未有貨嘅都可以考慮加貨,已持貨嘅可以繼續揸住.網購股仍有好大嘅發展潛力,若非有股災或大調整,IBUY 應該仍然仲有好大嘅上升空間.
SMH 又係另一隻現價距離止蝕位唔遠,可以考慮嘅選擇.已持貨嘅,可繼續持貨,未有貨可買入,止蝕位為什麼$224.93.
上星期講過嘅XBI,都繼續上升.總之又係睇住止蝕位$148.88.
呢隻係Biotech 嘅ETF.如果大家有留意開Biotech嘅股票,就會知佢哋嘅股價上落非常大.買ETF,就可以解決呢個問題.如果情況理想,XBI 都仲有好大嘅上升空間.
最後,美股好明顯都係中細價股嘅表現較好.至於大價股,走勢都有所轉強,但上升動力就略嫌不足,睇吓下星期會否可再進一步轉強.
最後,預祝大家新年進步,希望新一年大家都可以繼續賺到盤滿缽滿.新年後見.


text:
已更新:8月24日
《車中泊》一詞來自日本,意思指在車中住宿!日本其實已經興起一段時間,YouTube睇到喺日本車中泊己經百花齊放,日本更有一個女仔+車,用車中泊方式玩晒成個日本.
而近幾年香港亦有人開始玩啦,更慢慢做就咗港式車中泊!HKCAMP今次就同《車中泊露營社》兩位會員媽媽寶寶同黎志偉一齊吹吹水,分享喺香港玩車中泊嘅有趣經歷,心思思想玩就要睇睇啦.
黎志偉就今次訪問更想帶出,即使坐輪椅或身體不便,同樣可以玩車中泊及露營享受大自然,鼓勵行動不便者要出外走走感受一吓.
因車中泊而認識仲做朋友
令到小編意外嘅係原來黎志偉先生係車中泊愛好者?一個媽媽,一個係前包山王,就係因為車中泊成為好朋友,閒時會約一大班朋友一齊出車,今日同大家分享,佢哋喺香港車中泊經歷.
B: BoBo 黎: 黎志偉 問: 咩原因會令到你哋接觸同嘗試玩車中泊? B: 其實自己一直都有玩露營,以前孭住背囊同裝備就上山去露營!不過之後有咗BB同近年政府營地因疫情所以關閉咗,自己就諗不如試吓車中泊啦,反正自己有架車.就係咁開始咗車中泊,當時仲要渣JAZZ (笑),之後仲換心水車中泊車,跟住日本YouTube片設計車內所需,添加唔同裝備貼合自己需要.
黎: 未發生意外之前,其實我都有玩開露營,買齊哂裝備,但意外後要坐輪椅就一直無再接獨差不多十年,直到2021年發現原來香港有人玩車中泊,其中一個就係BOBO,加上香港唔少地方都可以揸車去到,就係2021年10月開始試玩車中泊,由於身體不便我車內嘅設備亦都花過心思設計;一定要可以隨手就攞到,仲有車外用品經過好多經驗之後,發現原來用一個箱裝住對於坐輪椅嘅我黎講方便好多,唔使行多幾轉.
問: BOBO帶住囡囡去車中泊,會唔會比自己一個人去困難呢? B: 帶住囡囡的確有好多嘢要兼顧,例如要將車內部設計加入囡囡喜歡嘅元素,諗定佢想食啲咩,更要諗清楚安全問題.不過佢其實好喜歡大自然,戶外空間大,好多時囡囡會玩吓花花草草,享受大自然環境.
問: 有冇試過同屋企人一齊車中泊? 黎: 有同老婆同仔仔放假時一齊係香港周圍車中泊,就好似自駕遊咁去到邊食到邊,一去就咁三日兩夜,一家人都好享受呢啲時光!今日又帶咗仔仔出嚟車中泊.
問: 兩位車中泊有咩最深刻嘅經歷? B: 大部份車中泊經歷都好開心,不過有啲幾得意嘅經歷,曾經有一次喺係山上煮和牛, 因為太香吸引咗一家野豬過嚟,當時好驚,即刻閂車尾門,聽到啲豬不停咁叫都驚險,最後就慢慢散去.
黎: 有一個幾特別嘅經歷,就係當時一個人去九龍區搵地方車中泊,但最後發現原來九龍真係無咩地方適合,突然諗不如試吓直接喺鬧市入面車中泊,結果我喺太子訓咗一晚,第二日起身一開車內窗簾條街周圍都係人,當時我仲喺車入邊刷牙,外面嘅人仲好好奇望住我,呢個感覺好有趣, 都係一種體驗.
問: 有冇咩車中泊嘅裝備介紹比大家?
黎: 我會推介我車內嘅冷氣機,好少人會咁裝,另外車中泊一張好嘅床墊都好重要.
問:越來越多人接觸車中泊,有冇啲咩可以同入門新手分享?
B: 睇睇身邊有冇玩車中泊嘅朋友,了解咗先!如果無朋友玩就上網睇睇,同朋友出多啲去試玩,之後就會知道自己想要咩設備放入自己架車到,再周圍發掘新地點. 問題: 之後將會有啲咩新動向? B: 而家天氣熱,等之後天氣涼啲《車中泊露營社》會有聚會,推廣吓港式車中泊,到時請HKCAMP一齊玩.
黎: 嚟緊想係香港發掘一啲車到嘅爬山地點,又可以玩攀石又可以車中泊,搵到會再同大家分享.
唔難發現兩人都係從露營開始,之後再接觸車中泊.露營相信會係第一次比大家接觸到係大自然過夜嘅感覺,後來慢慢按個人喜歡會再玩汽車露營,車中泊,Glamping.而香港更有自己特色嘅車中泊,今次兩位都係《車中泊露營社》嘅會員,想了解更多車中泊就去睇睇啦. *如果想親睇見到車中泊露營社嘅靚車,嚟緊9月18日係中環海濱《香港露營文化祭2022/ HKCAMPING FESTIVAL 2022》,會展示多架車比大家近距離接觸了解車中泊,活動詳情可按此
PS* 感謝黎志偉先生
約定大家, 我地營地相遇~
以後關於露營圖片及分享,記得打Hash Tag(#HKHKCAMP)
相片來源: HKCAMP & Bobo & 黎志偉 拍攝: Add 編: Sky仔


text:
天下之大無奇不有,時代進步,但人類智慧有時並冇跟隨時代進步,特別性風俗方面就更離譜,近日美國某性學組織走訪全球,研究世界各地古怪性風俗,發現唔少地方依然民智未開,性風俗相當騎呢,有甚至用「駭人聽聞」形容也不為過.
1.切下小兄弟做頸鏈
塔斯曼尼亞,如果老公死,寡婦必須切去老公「小兄弟」,防腐風乾後製成頸鏈,掛條頸度一段日子,直至搵到新男人為止,但寡婦絕對唔可以用呢條好兄弟自慰,覺得係對死人侮辱,有得睇冇
得用,真係慘絕人寰.
2.用棒棒打死淫婦
在波蘭某小城市,男人如果出去鬼混話就要特別小心,因為呢度容許女人合法殺死同自己老公上床女人,不過就限定只可以用棒打死,用刀用槍赤手空拳都唔得,收埋所有棒狀物體先去滾,會唔會安全呢?
3.特許召妓200次
烏拉圭,男人絕對唔可以要求老婆月經期間做愛,違者一律要坐監,咁咪好鬼慘?每個月要紮炮五至七日.不過法律不外乎人情,呢日子男人可以名正言順去召妓,只要唔超過二百次就可以,二百次?但試問有邊個男人可以七日之內做二百次呢?
4.外母睇住你洞房
哥倫比亞一鄉下地方,某地方依然有好多古怪風俗,結婚洞房當晚,新郎哥要有心理準備當眾表演,因為法例容許新娘的媽媽企隔籬監視,做得唔好話,重會即時指導,外母大人企隔籬,咁你重有冇興趣做呢?
5.成族男丁都搞得
法屬圭亞那,做新娘都唔係咁過癮,因為新郎哥成個家族男丁都有權利同新娘做愛,直至做到新娘當媽媽為止.如是者,要搵番阿仔親生老竇睇怕都相當困難,咁多人點記得邊個搞過自己呢,唔通下下都要去驗DNA咁麻煩咩?
6.失身需要有證人
尼日利亞某些地方,女仔一旦破處,必須搵證人鑑證,證人唔係人人可以做,一定要由兩個充滿性經驗女人擔任,從做愛方式,到破處流幾多血,全部都要記錄在案,做完後重要研究埋處女膜有幾厚,嚴格過科學鑑證,性愛,使唔使認真成咁呀?
7.偷歡一晚代價大
大家去西伯利亞旅行認真要小心,西伯利亞女人都會用身體招待旅客,玩完一晚之後,女人就會要求旅客用自己小便漱口,肯漱口的話就係貴賓,唔肯就係全族的敵人,用小便漱口換一晚歡愉,值唔值得?咁就真係見仁見智!


text:
2016年7月31日星期日
意式青醬 Homemade Pesto
一直以嚟我都以為 pesto 就只係得一種配方,後尾先發覺原來只係一個統稱,凡係用綠色香草整嘅醬料都係叫做 pesto,所以選用嘅食材係可以好隨意咁依自己口味而選取.
街外現成 pesto 我就一定食唔到喇,因為基本上都一定會有 parmesan cheese,所以又係嗰句,真係想食的話,咪唯有自己整囉!
2016年7月24日星期日
惠州梅菜
上次素友 Alice 過嚟學做阿茂時,專登送我一包惠州梅菜,惠州嘅梅菜就夠哂出名,真係要多謝呢位朋友嘅心意!
沙律
2016年7月20日星期三
德國黑麥汁
2016年7月19日星期二
芋圓
噚晚原本只係諗住煲芋頭番薯糖水,但諗諗吓又想整埋湯丸,因為好耐無食,心思思好想食到黏黏糯糯嘅湯丸.入到廚房,望吓望吓個芋頭,又突然間諗起早前上網睇到好幾個芋圓食譜,咁擇日不如撞日,反正都買咗芋頭,就整芋圓啦!
2016年7月17日星期日
輪到自己喇!!
2016年7月15日星期五
素友學做阿茂
2016年7月11日星期一
心意
前幾日收到 ex 個 whatsapp,話買咗份 XX 禮物俾我,問我幾時得閒喺屋企,佢拎上嚟俾我.咦,我咪已經同身邊所有人講好咗,呢日唔好再對我有任何動作,亦唔好旨意我會對你哋有咩表示,唔通到佢老人癡呆!?
之後我哋傾咗一輪偈,佢離開時同我講,叫我自己多啲聽吓音樂啦!呢一刻我終於明白點解佢今年又突然重提呢一日,仲送禮物俾我,原來係別有用心,希望我可以聽多啲音樂舒緩情緒,早日康復.
2016年7月10日星期日
素蛋黃醬 Vegetarian Mayonnaise
一直都好想整呢個素蛋黃醬,因為食齋日都可以食嘛,但可惜唔係懶蟲上身,就係情緒唔好,無心情做多餘嘢!!趁今日比較得閒,又係食齋日,的起心肝整吧!
其實用盒裝豆腐整就比較乾手淨腳,一開即用都得,但我自己就唔多鍾意,因為得個滑字,完全無豆香味,所以無論係煮餸定係整西點,甜品,我都係會揀番豆腐檔賣嘅豆腐.
2016年7月7日星期四
泰國手信
其實我一直都唔多朋友,因為我一向都好揀擇,好小心,宗旨係寧缺莫濫,重質不重量,好嘅話一個已經好足夠!尤其係當知道自己原來係有病之後,就更加懂得點去選擇人溝通,溝通唔到嘅,避得就避,以免影響自己,要學識自保!
我依家嘅朋友,大部份都係由學生或學生家長關係開始,大家相處耐咗,溝通得到之餘又能夠彼此了解及關心的話,大家就會變為好朋友.之前收到嗰份驚喜加感動嘅禮物,送俾我嘅人就係由學生變成好友;今次送俾我呢份手信嘅人,就係由學生家長變成好朋友,佢每次去旅行都必定會買一份手信送俾我,真係好有我心!而呢位好友本身係一位護士,由我媽咪當年發病,到今時今日自己有事,佢都有俾到我合適意見同幫到我好大忙呢,真心要感激呢位好朋友!!
2016年7月4日星期一
雲苓白朮冬瓜袪濕湯
前兩日去街市買餸時,喺菜檔見到一樣貌似大節瓜嘅物體,問阿姐係乜嘢嚟,原來係冬瓜仔至真!!佢仲教我用雲苓,白朮,赤小豆同扁豆煲豬腱,話好袪濕喎!我同阿姐講我煲湯唔落肉,會唔會無味,佢叫我加紅蘿蔔同栗子,一定夠甜,我都係慌死無味,加多兩條粟米㖭!! :D
2016年7月1日星期五
超級驚喜,超級感動!!
訂閱: 文章 (Atom)


text:
諗返幾年前韓國嘅《來自星星的你》大熱,好多女人都沉迷當中,唔係爭住話金秀賢係自己嘅就真係妄想症發作,啲女朋友痴線到係咁話想食炸雞要男友隨時送到,大陸啲女人真係因為男友無隨傳隨到而飛條仔,以為自己係千頌伊.另一邊廂啲男人係咁踩男主角個湯碗頭,但聽返佢地又忍唔住會陪睇,可能睇TVB啲師奶劇太多有新鮮感啦~
不過一樣米養百樣人,有人迷都會有人睇,甚至有人鍾意別樹一幟覺得唔跟熱潮好有品味,然後紛紛share圖話自己一集都無睇去笑鳩啲追劇嘅人.睇下,香港人從來都係咁,「我唔睇,我唔知,我有品味,我好威」,其實自己唔睇關人鬼事咩,有品味定無品真係自己衝出嚟話俾人地知.用眼尾睇一兩集唔鍾意,當然係可以,但真係有必要去踩咩?你踩都阻唔到個熱潮㗎嘛,吸引唔到你但吸引其他嘅好多人喎,大眾就係咁喎.自己鍾意嘅嘢你有無落下力去推廣過呢?對於自己鍾意嘅嘢你想有後續唔係推廣俾更多人知,好過去踩自己唔鍾意嘅嘢多咩?
香港人嘅風氣真係痴線㗎,覺得鬧嘢重要過推動嘢,自己鍾意嘅嘢從來無好好令佢持續落去,但就花心機去鬧唔鍾意嘅嘢,到咗自己鍾意嘅嘢無咗嘅時候又係道怨婦咁話可惜,從來無諗過點樣珍惜.今次姜濤事件就係好好嘅一課,唔好理903個機制,係你個行動力係邊.點解會有一堆純粹留意到個世界點運行嘅人浮上水話俾啲後生仔機會先?因為係一種寄望,好似林海峰咁講「年輕人係有希望」,你話佢地無實力努力都唔吸引,我反而想年輕人知道努力係有得追理想,姐姐我真係好鍾意支持啲年輕人㗎嘛~(心心)你有穩定收入,無得去旅行都有staycation,生活去到安穩,點解純粹鼓勵下為理想努力嘅年輕人都唔肯,反正你想睇嘅勁嘢高質嘢,上下網都會搵到晒,外國五光十色乜都有,你本身想睇乜都有,咪推啲小朋友出去由佢地係香港自由發展,覺得唔係你想要嘅水平咪認真小小話佢地知有乜嘢要改進囉,橫點平時都插人唔使責任,夠膽係其他group鳩屌唔敢係佢地小平台認真評語呀?定純粹搵個發洩對象嚟發癲呀?
有無諗過係快畢業時自己嘅理想係咩呀?有無試過瞓身去追呀?定有啲咩阻礙令你放棄呀?我就好可惜無得諗理想,中一阿媽離世嗰刻我個腦第一句係「頭家靠我啦」,就係咁我一直只計算係最少學歷下可以有穩定收入同假期,做到啦但講出嚟就心流淚.所以《全民造星》系列真係好吸引我去睇,唔完美都為理想努力,贏咗唔代表得到咩,但佢地就係努力俾人睇到進步,將自己最好嘅嘢展示出嚟,「喂!我有潛能㗎,俾機會我啦」佢地每個俾我嘅訊息係哩樣,好想自己做唔到嘅嘢年輕人可以有機會爭取,我何嘗唔係想入演藝,唔去學舞台劇都去學跳Jazz,那有錢?那有機會?「姐姐真係好鍾意支持年輕人㗎!」踩佢地嗰啲老屎忽,你地食屎啦!長江後浪推前浪,睇下幾時你地收皮摺埋.


text:
《白色鄉鎮遊》
白色鄉鎮遊:石中村Setenil de las Bodegas
西班牙南部有好多「白色鄉鎮」(pueblos blancos),揸車旅行嘅遊客可以沿山路逐個探訪.點解會有呢啲山頭城鎮?就係貪佢高囉!呢啲地方最高點一定有個阿拉伯城堡,以前係軍事瞭望用途,今時今日成為登高望遠嘅最佳位置;民居一路依山勢向外擴展,街道蜿蜒起伏.
其中一個比較有特色嘅pueblo blanco係卡迪斯省嘅Setenil de las Bodegas,人口不足三千,但就因為特殊嘅建築結構而吸引到好多遊客.呢個鎮仔沿「車河」河 (Río Trejo) 建造,座落峽谷兩邊,建築物直接起喺岩石之間,或者由山窿擴大而成,以山體為天然嘅天花;河兩邊嘅主要街道,亦都由山岩遮蔭.
大街名為Calle Cuevas del Sol(左圖),直譯為「太陽山窿街」,背山向南,日照較多;窄小河道對面平行嘅嗰條街,以「陰影山窿」Cueva de la Sombra為名,長期被岩石遮擋,只係一街之隔,日照就少好多.正因為巨大山體嘅影響,兩邊街道同建築物有特別嘅微氣候差異同變化,夏天相對清涼,冬天又冇咁凍.
區內其他白色鄉鎮包括Olvera,Torre Alháquime,Algodonales等等,各自距離大概十零廿分鐘車程,至於Zahara de la Sierra,雖然相對遠少少,但係就有個水塘(右圖),算係另一番風景.附近比較大,有火車站嘅城鎮係Ronda,成為旅遊樞紐當然有原因,下次同大家介紹.
文中外語為西班牙文
如果鍾意呢篇文,請你CLS支持
此系列逢星期三,星期日更新,敬請大大力追post :0)
=================
白色鄉鎮遊:巨型峽谷Ronda
Ronda市座落馬勒加 (Málaga) 市以西105公里,由懸崖峽谷一分為二.1793年落成嘅「新橋」係全市三條橋之中最高嘅,同谷底垂直距離120米(390呎),遊人絡繹不絕,希望將兩邊河谷嘅壯觀景色盡收眼底.官方旅店 (Parador, [1]) 一如以往霸住靚景,旅費充裕嘅可以選擇留宿,確保24小時心曠神怡.橋附近,峽谷邊沿路可以去到各個觀景台,唔畏高可以行出少少環顧270度遠近景緻(左圖);向谷底方向行落啲會置身兩邊懸崖之間,望返上嚟又係另一番風景.
愛好文藝嘅朋友嚟到Ronda,其實係追隨緊諾貝爾文學獎得主海明威,美國電影家奧遜威爾斯 (Orson Welles),德文詩人Rainer Maria Rilke等大人物嘅足跡.Rilke曾經旅居城內Reina Victoria酒店,住過嘅208號房仍然保留.陡峭懸崖相傳係海明威(右圖右)以西班牙內戰為背景嘅《戰地鐘聲》裡面,共和軍殘殺國民派嘅地方;佢同威爾斯兩位,都係鬥牛家族傳人Antonio Ordóñez(右圖左)嘅好友,威爾斯嘅骨灰,正正安葬喺Ordóñez屋企一口井裡面.
講起鬥牛,Ronda其實係現代西班牙鬥牛嘅發源地.18至19世紀,Romero(粵音近「糯咩羅」)家族一門三代,喺鬥牛工具,團隊規格等方面貢獻良多,孫輩Pedro Romero將鬥牛以藝術形式表現,成為鬥牛界傳奇人物.可以同「Romero王朝」媲美嘅,係先輩同樣嚟自Ronda,啱啱提過嘅Ordóñez(粵音近「餓當耶s」)家族,20世紀初至今仍然活躍.Ronda嘅鬥牛場 (Plaza de Toros) 1785年落成,係國內最歷史悠久同最靚嘅鬥牛場之一,依家除咗仍然舉辦鬥牛活動,亦開放遊客買飛參觀場地同博物館.


text:
關於精神病的一些事(二)
Updated: Apr 22, 2020
呢D病名聽得多,但係你了解既有幾多,誤會既又有幾多? (大家睇完可能會覺得自己中左幾樣咁,其實呢個反應係好常見,正如有時睇其他生理病嘅病徵時都會覺得自己中少少咁.有無病唔係自己講嘅,而係由專業人士判斷,假如你嘅情緒受到困擾,日常生活開始受影響,就考慮搵人幫手啦.)
精神分裂症
精神分裂症並唔係分裂左好多個人格,大家實在太受TBB同24個比利影響啦.有精神分裂症唔代表痴線,而係因為腦內化學物質同腦部生理出現錯亂失調,係情緒行為上反映到有思考同知覺既障礙,徵狀包括妄想,幻覺,混亂言語,同埋一D負性症狀,例如:缺乏專注力,目無表情等.精神分裂症係可以治療既,好似我地傷風感冒咁,只要定時食藥,病情可以好穩定,睇唔出同一般人有咩分別,依然可以過一個有意義既生活!
坊間經常將精神分裂症同危險暴力掛勾,事實上大部分有精神分裂症既人都好似我地咁,照常返工返學,過一般人會過既生活,唔會傻笑,自言自語,搞破壞,傷害其他人.我地以往聽到既誤解係來自傳媒過份誇大佢地既危險性,新聞睇到既都只係少數既例子.
邊緣人格障礙
有邊緣人格障礙嘅人情緒會大上大落,難以控制衝動,自我形象低落,有強烈嘅空虛感同孤單感.為左唔被人遺棄,佢地會有比較激烈嘅行為,可能會有好多唔穩定嘅親蜜關係,亦有部份會因為覺得好難去控制或者唔識去表達自己既情緒而有自殘行為.俾火燒傷既人,皮膚被輕輕一碰,都痛入心扉.有邊緣人格障礙嘅人,心靈就好似俾火燒過一樣,一件睇落係好小既事(例如朋友臨時唔得閒一齊食飯)都會觸動到佢哋,覺得對方唔鍾意自己.呢種感覺好強烈,伴隨住強烈嘅驚,傷心,心痛,嬲.強烈嘅情緒會令佢地不自控咁做出激烈嘅行為,例如不斷打電話俾對方,鬧對方,以死相迫,但之後又會後悔,於是做返好多野嚟補償. 好多看似係操縱人嘅行為,其實都係受人格障礙影響.
有邊緣人格障礙嘅人總係有一種空虛嘅感覺,雖然佢地可以好快咁同人建立到關係,但同時又好擔心對方會嫌棄自己.呢啲大上大落嘅情緒,來來回回嘅人際關係,除咗令身邊嘅人無所適從之外,佢哋自己亦都承受住極大嘅痛苦.佢地好擅長啲比較表面既社交相處,但當了解得比較深入時,佢地好多時就會被指摘「你唔好再seek attention啦」,「點解你D關係咁混亂架,尊重下自己啦」. 邊緣人格障礙以及其他人格障礙並唔係坊間認為既「無得醫」,臨床實證話俾我地知心理治療係有效改變其思想,情緒同埋行為.雖然治療過程比較漫長,作為朋友或者身邊嘅人,可以鼓勵佢哋見臨床心理學家,有耐性咁陪伴住佢哋,要有信心係可以有轉變既.
創傷後壓力症
當人親身經歷過或者目睹過極具威脅性,生死攸關嘅事件(例如天災,暴力事件等),或者係佢地既至親密友經歷過呢 D 事之後,多數人都會有壓力反應,唔係得軍人先會患上架.
壓力反應包括平日/發夢會諗起嗰件事嘅情景,呢種「諗起」可以叫做「閃回」(flashback),即係好似案件重演咁,會睇到,聽到,聞到,甚至感覺到當時嘅細節,好真實;因為唔知幾時會再「閃回」,所以精神會好緊張,容易嚇親,忟憎,瞓唔到;有時會想收埋自己,尤其係會避開令佢哋諗返起件事嘅嘢,例如經歷過交通意外之後,會唔敢再搭車;有D人會麻木左,感覺唔到任何情緒,對事物失去興趣.而內心深處就對世界,對人都失去信心,覺得呢個世界唔安全,覺得身邊嘅人唔可信,覺得自己無用.如果壓力反應响件事發生之後一個月仍然持續,就為之創傷後壓力症.
經歷過創傷嘅人其實好想克服呢D回憶,但奈何回憶「突襲」實在太恐怖,佢哋控制唔到幾時會有呢 D 感覺,只可以無助咁避開有可能會勾起呢D回憶嘅事物.身邊嘅人可能會覺得「大難不死已經好好彩」,「件事都過咗咁耐啦,應該要振作」,但佢哋其實身不由己,內心好痛苦,每次嘅「突襲」都好無助.當一個人感覺到自己喺生死邊緣嘅時候,驚同逃避其實係本能反應.嘗試從對方嘅角度出發,去感受對方嘅無助同恐懼,陪伴對方,都係重要嘅.人喺經歷創傷後的確係可以有所成長,但絕對需要時間去消化.如果情緒受到困擾,生活受到影響就陪佢哋去搵專業人士幫手啦.
社交焦慮症
當一個人持續六個月或以上,對社交場合經常有明顯嘅焦慮,而嗰啲社交場合係有機會比人批評 (例如:同唔熟嘅人傾計),比人觀察(例如:同其他人食飯),或者需要表演(例如:向住一班人演講)既話 ,佢地可能正正面對緊社交焦慮症.有社交焦慮症嘅人會好擔心其他人會對自己焦慮嘅表現(例如: 面紅,心跳加速,出汗,抖唔到氣)有負面嘅評價,所以佢地會避開啲社交場合,又或者會超級緊張同驚咁捱過呢啲場合,而驚嘅程度同件事真實嘅可怕程度係唔成正比嘅.
佢地真係會好驚好驚好驚.試下幻想你最驚嘅嘢,可能係曱甴,打針,黑,鬼,有社交焦慮症嘅朋友就係咁驚社交架喇.但係佢地唔可以尖叫,只可以係內心不斷吶喊,或者成個人freeze咗.其他人唔明白佢驚啲咩,甚至會怪責同質疑佢地,「使唔使緊張成咁呀,個個都係咁講嘢架啦.」「你平時同我傾計好多嘢講架喎,都唔明你做乜對住一大班人就唔肯講嘢」,佢地都知咁樣唔好,佢地都知要大方得體,社交合宜,但真係好驚好驚,都幾辛苦架,所以身邊朋友嘅體諒,了解同嘗試去明白係十分之重要的.
拔毛症,摳皮症
拔毛症 (Trichotillomania) 同摳皮症 (Excoriation Disorder) 根據DSM-5係屬於強迫症類.有拔毛症或摳皮症嘅人會重複咁拔身體上面嘅毛髮或皮膚,可能係頭髮,眉毛,頭皮,手指皮,過程會獲得快感,同時亦都會不斷制止自己,拔毛或摳皮所用嘅時間可以數以小時計,有時畀人發現可能會感到尷尬同羞恥.有拔毛症或摳皮症嘅人會不由自主咁拔毛同摳皮,唔拔會好囉囉攣,拔毛同摳皮會有抒緩嘅感覺,好多時候都同壓力,焦慮有關.呢個情況其實好常見,只係情況亦令人難以啟齒,亦可能會有唔同嘅方法掩飾.
身邊嘅人可能會不停勸停,甚至會加以責備,但其實真係好難停,有拔毛症或摳皮症嘅人都會好難受,一方面因為停止唔到自己,另一方面儀容亦都可能受影響,其實都好不安.作為朋友,如果可以接納他們的行為,溫柔地問對方當刻嘅需要,可能係叫停,可能係由得佢,可能係純粹陪伴同聆聽,畀他們空間去做返自己,亦都可以直接問對方想其他人點樣提供支援.明白對方嘅掙扎,了解對方最近經歷緊嘅煩惱已經好足夠.


text:
想為屋企增添藝術氣質?美國科技品牌NETGEAR旗下嘅Meural嘅數位藝術畫框Meural Canvas喺香港正式推出,依個數位畫框除咗可以展示你嘅攝影作品之外,仲可以比你收藏自己中意嘅名畫添!
Meural Canvas本身已經內置100張圖片,不過如果你想透過畫框展示更多圖片嘅話都唔洗驚,因為Meural同世界各地超過50間藝術館合作,擁有正版嘅網上收藏庫,用戶只需支付USD$49.95 年費,就可以加入Meural Membership,獲得超過30,000幅藝術作品嘅權限,當中包括文藝復興,印象派,當代,抽象,新興等唔同風格嘅藝術作品,甚至包括著名畫家達文西,莫內,梵高嘅著作.除咗畫作之外,仲有一啲建築,風景,現代嘅攝影作品添!啱晒對藝術有興趣嘅你啦!
智能畫框用咗NETGEAR獨家嘅TrueArt顯示技術,加上防眩光嘅啞面熒幕,無論作品係油畫,水彩畫,素描定係浮世繪都好,Meural Canvas都可以將作品筆觸近乎完美咁顯現出黎,有分明嘅層次,令作品栩栩如生咁活現係你嘅眼前,就好似見到真跡咁!
喺顯示作品嘅同時,畫框亦附有Art Card以提供作品資料,例如作品名,作者,年份同背景等等,所以Meural Canvas亦都可以成為你嘅專業賞析導覽.
為咗方便用戶使用,Meural Canvas更建立咗專屬嘅應用程式Meural App,喺依個應用程式入面,用戶可以根據自己嘅需要上傳自己嘅作品,你仲可以為自己嘅作品編輯Art Card內容,並將作品歸類,建立唔同系列嘅播放清單.
除咗顯示之外,畫框仲支援動態偵測功能,只要用戶喺螢幕前面左右滑動,螢幕畫面就會顯示唔同嘅影像,如果你喺螢幕到向上活動,係螢幕下方就會出現Art Card.除咗動態偵測之外,用戶更可以連結屋企嘅無線網絡,透過Meural Canvas內置Amazon嘅AI助手Alexa用語音指令轉換畫面,非常方便㗎!
除此之外,畫框仲非常智能,Meural Canvas會自動透過感應器根據環境光暗程度調節亮度,當處於完全黑暗嘅環境之中,智能畫框會自動進入休眠狀態,節省電力.
雖然Meural Canvas比起一般畫框昂貴,但如果對藝術有要求,希望可以掛一啲正版彷真度高嘅名畫喺屋企係話,都可以考慮下㗎!
Meural 智能畫框連3年Meural Membership會籍
黑木框 / 白木框:$7600
胡桃木框:$8600
想了解更多Meural Canvas嘅資料,可以參考佢哋嘅官方片段,並喺官網進行訂購:
Cr: NETGEAR


text:
香港知名音樂人黎小田12月1號因病過生,享年73歲,連日嚟香港各大電視臺,電臺都不約而同噉舉辦咗悼念黎小田嘅活動,共同緬懷呢位音樂巨匠,而黎小田嘅告別儀式就喺12月15號舉辦,12月16號朝早進行大殮儀式.
而喺12月15號下晝,黎小田嘅仔同家嫂一早就到了靈堂打理一切,而由傍晚開始到晚間,陸陸續續有好多圈內藝人都前來送別黎小田最后一程,畢生嘅紅顏知己薛家燕就唔使講啦.
不過黎小田嘅第二任老婆關菊英始終就未有親臨現場送前夫最后一程,只系以獻上花圈表達咗自己嘅哀思.
仲值得一提到系黎小田生前嘅得意弟子,即系已經過生嘅張國榮,都有代表送上花圈致哀,兩師徒兩個而家終在天堂重遇.
黎小田曾經為張國榮寫過名曲《儂本多情》,而喺黎小田嘅告別儀式現場,正中嘅牌匾度寫嘅就系“儂本多情”,好應景.呢個應景唔單系因為“儂本多情”系黎小田創作嘅名曲,亦系對佢私人感情最好嘅概括與形容.
黎小田畢生多情,經歷過兩段婚姻,拍拖過唔少女友,一生多姿多彩,24歲與首任太太結婚,結婚之后育有一子,婚姻維持得兩年就搞掂.1982年佢同關菊英結婚兩年后離婚;此外佢同薛家燕都有過一段感情,后來兩人關系演變成咗今日嘅紅顏知己.而喺黎小田過生前后,薛家燕一直都有幫手睇,打點.
黎小田成為一代音樂巨匠,佢出身喺藝術世家,從細佢就受到藝術嘅熏陶,有住過人嘅才能,尤其系音樂造詣上,黎小田出道時間好早,細细個就開始做童星,自60年代開始做樂隊領班,1973年開始咗音樂生涯創作.作為音樂人,黎小田畢生寫過嘅作品多達700首.
喺音樂創作嘅才華之外,佢都慧眼識珠,香港樂壇唔少重量級巨星都系佢挖掘,提拔,打造嘅,其中包梅艷芳,張國榮,呂方等等.特別值得一提都系而家一直為人所津津樂道嘅,乃系佢曾經對張國榮,梅艷芳嘅栽培——佢曾經為梅艷芳寫咗《似火探戈》,又為電影《胭脂扣》寫咗電影歌曲,令梅艷芳獲譽無數.
之于張國榮都系咁,張國榮當年出道嘅時候,形象反骨唔獲接受,1982年黎小田帶張國榮過檔到華星唱片,推出咗《風繼續吹》,《Monica》等多張經典年作品,成功將張國榮打造出巨星,所以張國榮一直對佢感恩不斷.
12月15號黎小田設靈,圈內好多知名藝人都有送上花圈,花牌以表敬意.黎小田生前識廣天下,又系音樂巨匠.
故此除咗身邊嘅親友之外,好多圈內人士都不約而同嚟到現場送佢最后一程,包汪明荃,潘源良,陳少琪,楊受成,陳敏之,樂易玲,江華等等,可見大家都唔舍黎小田嘅離世.


text:
一早八點就去到科學園,準備九點第一場既Lazy Walk
懶懶行Lazy Walk今年係第一次舉行
之前仲擔心打風唔成會落雨,點知當日天氣好到不得了,好好天有d風又有太陽,唔太熱.
呢個懶懶行Lazy Walk有三個check point, 最後就會有個市集有攤位遊戲俾大家玩.
未開始就梗係坐下抖下先啦!
有件好攪笑既事,就係Mancent同Marcus坐坐下有一對情侶行埋黎同我講佢兩個戴咗太陽眼鏡好型,可唔可以同佢地影相,我當然話可以,佢兩個衰豬仔仲衰到望晒鏡頭,平時我叫佢地影相叫破喉嚨都唔望鏡頭架!真係激死!
呢到有隻十呎高既梳乎蛋
終於排到隊同梳乎蛋影相喇!
開幕禮
睇下Marcus睇到幾專注
等開跑梗係影下相先啦!
第一個check point係有好多梳乎蛋既影相位
第二個check point係石春路
Mancent行上去大叫好痛,而Marcus就一d事都無
沿路仲有好多影相位
到咗第三個亦係最後一個check point, 就係小朋友最鍾意嘅跳彈床
Mancent超like
而Marcus就要由頭怕都尾,因為佢一起身就有其他哥哥姐姐跳,佢係無辨法企到,諗返起都覺得好好笑.
終於懶懶行完
到咗終點
唔覺意影到時生秘書Daisy
拎到奬牌喇!
懶懶行完其實未完架!因為仲有好多攤位遊戲玩
仲有呢個梳乎區俾大家抖下
小朋友最開心就梗係食綿花糖
Mancent哥哥見到呢隻梳乎蛋話要扮佢,又真係扮得好似喎.
細佬仔Marcus就要睇下佢有幾梳乎
最後就同警察梳乎蛋影張相先
除左懶懶行,沿途仲影左好多靚相加影片,想睇有咩玩就睇片啦~
早抖...Z_Z
除左呢度.....除左懶懶行....其實香港好多假日好去處可以同小朋友去架
==其他親子好去處===


text:
平時睇電視食花生就多,估唔到今日第一次去玩Ninja Warrior係咁好玩~
今日帶芊芊去玩新玩意,就係化身去做忍者,學人飛蟬走壁,其實呢樣玩意係叫做 Ninja Warrior,喺外國係好出名,不過在香港都真係幾少有.
其實大家撳去英文台,有陣時都會睇過呢類節目,就係一班大隻佬,喺度比賽對決,要考體能爬過好多唔同的障礙,每個機關都好巨型,唔係人人都可以輕易過得到.
原來呢項活動在外國都已經普及到去小朋友呢個年齡層,好多小朋友都已經有玩,甚至去到專業水平.我同芊芊都算係初哥,今日嚟到見到各種機關,都已經大開眼界,真係未開始先興奮.
首先教練同芊芊及一眾參加小朋友做個熱身,每人手上拎住支棍,雙手握住棍再向後反到背面,當我一見到芊芊做到,我即刻怪獸家長上身,幾驚佢會扭親對手.
但之後發現原來小朋友筋骨真係柔軟度好高,其實好多次都係我哋做家長低估咗自己小朋友嘅能力,成日用自己把尺去量度佢哋,其實可能佢哋可以做到嘅嘢比你想像中更高.
之後教練就開始逐個逐個機關陪小朋友去做,每一項都係可以鍛鍊到臂力,肌耐力及身體協調.
教練會因應各人程度作出調整,所以初學者唔駛擔心!
其實呢項活動特別適合跳跳紮嘅小朋友,不過當然要配合教練的悉心指導去玩先安全.
我最欣賞的係教練嗰種真摯同熱誠,真係好希望將呢項運動可以更普及化,帶進小朋友的世界,因為 Ninja Warrior 不單只可以鍛鍊體能,其實都係一項可以訓練到個人意志同耐力的運動.
可以俾小朋友學習做任何事都唔好咁輕易放棄,做一件事要嘗試堅持到底.
芊芊雖然最後在計時賽有好幾個項目都完成唔到,最後仲流咗一滴眼淚,因為佢在同其他小朋友比較之下,覺得自己做唔到好唔開心,其實其他小朋友都比佢大,同埋都已經唔係第一次嚟玩,所以叻過佢都係好正常不過嘅事.
但係見到佢咁認真,同埋真係願意做,做到真係頂唔住先至放手,其實真係好叻女!
我真心鼓勵大家都可以帶小朋友去嘗試一下,俾佢哋挑戰一下自己,對大人同小朋友都係一個新的體驗.
Photo & Video by iPhone11 Pro
Sasuke Fitness
Facebook
SasukeFitness
(以上資料更新至文章當日)


text:
「方向」
今年其實就預咗起起跌跌,但係無諗過下半年一開始,整個人完全無晒方向.對上個次我諗係七年前啱啱返嚟香港嘅時候,不過最起碼嗰陣時還有一個目標.或者依家要考慮嘅嘢比起七年前還要多,好多嘢都唔希望淨係取其一.係唔係所有嘢都只有一條路?當然我唔相信人生只有一條路,而唔係個個人都會捨易取難.雖然選擇咗嘅嘢係無得返轉頭,但係最起碼有一個決定.真係希望人生可以輕鬆啲,平淡啲,咁就好了.
「選擇」
人生要做嘅決擇何其多,但係嚟個世界係永遠唔會有完美,所以不論你做啲乜嘢嘅決定都會有得同有失.而要係人生咁多嘅選擇入面取其一,其實真係有啲難度.最難嘅係當你要決定犧牲啲乜嘢嘅時候,因為你可以犧牲時間,犧牲金錢,犧牲家庭,等等嘅嘢.而好多人都希望可以將所有嘢取一個平衡,但係世事如果真係咁完美嘅話,咁就唔係人生啦.如果你真係要取其一嘅時候,你又會用乜嘢嚟做選擇嘅準則呢?
「決定」
我其實係好驚做決定,當然係工作層面又係另一回事.點解兩者有分別?因為工作就係工作,所有嘢都係以工作嘅出發點去做決定.但係當要幫自己嘅人生去做決定嘅時候,好多時都希望平衡所有嘢,永遠都俾自己一條逃生嘅通道.時間一去不返,活在當下,享受人生,其實係每個人都希望做到.所以我通常到最後都係順其自然,諗太多只會令自己煩惱多啲,倒不如開開心心,平平淡淡享受人生嘅每一天?
Also published on Medium.


text:
今年遊覽卡塔爾嘅 10 大理由
卡塔爾有乜咁特別?
卡塔爾係阿拉伯海灣沿岸比較「小巧」嘅國家之一,雖然面積細細,但係帶俾遊客嘅歷險活動同豪華享受就一啲都唔少!呢個國家將幾千年嘅中東文化同現代設施體驗融合為一,揮灑自如,務求令你嘅旅程畢生難忘.
無論你係歷險達人,大豪客,海灘迷,定係運動發燒友,卡塔爾總有活動啱你心水同興趣.趁住呢度仲未成為熱爆旅遊勝地,你大可以早過朋友嚟到,先睹為快!仲未確定卡塔爾係咪你下次度假嘅目的地?以下係遊覽卡塔爾嘅最有力理由—睇完之後,你肯定唔會再猶疑不決.
全年氣候怡人
由沙漠到海邊,卡塔爾長年陽光普照
難得放假,想享受晴朗天氣?嚟到卡塔爾,日日都係 sunny day!呢度全年大多數時間嘅天氣都好好,冬季通常非常溫和,1 月算係最涼嘅月份,日間氣溫介乎 12°C 至 21°C 之間;而夏季就比較潮濕炎熱,7 月氣溫最高,可以達到 41.5°C 架!如果你咁啱喺卡塔爾見到落雨,嗰陣一定係冬天;而 2 月就係全年最潮濕嘅月份.
有人可能會以為:卡塔爾位處中東地區,夏天實超熱啦!事實上,呢度嘅氣溫同赤道以上 25 至 30 緯度嘅海邊或者沙漠地方差唔多架咋.
傳統同現代美妙融合
卡塔爾既頌揚悠久歷史,亦都展望未來
卡塔爾歷史源遠流長,豐富多姿嘅舊日痕跡幾乎度度都見到,除咗建築物同博物館之外,仲有聯合國教科文組織世界文化遺址同市集添!之不過,咁都唔代表呢個國家淨係識緬懷過去架喎—望吓市內有幾多新式摩天大廈,都足以證明卡塔爾潮到爆啦!
卡塔爾融合傳統同現代,全球其他地方都難以媲美,國內非常著重歷史承傳,同時又會為新移民同遊客提供現代化嘅便利設施,酒店同基建,唔同國家嘅文化,美食同埋生活方式可以講係共冶一爐.
戶外探險嘅好選擇
卡塔爾令你腎上腺素飆升嘅刺激活動多鑼鑼
卡塔爾絕對係尋求刺激度假體驗嘅理想去處!你可以喺阿拉伯灣上空跳傘或者水底潛水,亦都可以爬吓沙丘,探索吓古老堡壘.要數卡塔爾最受歡迎嘅戶外活動之一,肯定係沙漠越野探索之旅喇!旅客一坐上專屬嘅全地形車,就可向梅薩伊德 (Mesaieed) 沙漠進發.不過,如果想「貼地一鋪」,用當地最傳統嘅方式出遊嘅話,不妨捨棄全地形越野車,改騎駱駝吖!
就算身處沙漠地帶,戶外歷險活動又唔一定要同「沙粒」扯上關係嘅;喺艾塔基拉 (Al Dhakira) 紅樹林撐艇,又或者沿住海岸玩風箏滑浪,其實都係卡塔爾人氣爆燈嘅行程嚟架.
精彩絕倫嘅博物館
博物館由內而外同樣令人印象深刻
卡塔爾嘅博物館唔單止珍藏罕見文物,就連外型都一樣咁引人入勝,同展品比較一啲都唔輸蝕架!
其中,設計融入沙漠玫瑰風姿嘅卡塔爾國家博物館 (National Museum of Qatar) 正正係必遊景點之一;ALRIWAQ 就係美術博物館,最初用嚟做臨時展覽場地架咋,但係因為設計廣受歡迎,後來就索性保留做永久展覽空間嚕;而伊斯蘭藝術博物館 (Museum of Islamic Art) 由屢獲殊榮嘅建築師設計,外牆舖設咗石灰石,可以反射陽光,日頭閃爍生輝;謝赫費薩爾博物館 (Sheikh Faisal Museum) 就開設喺歷史悠久,保存完好嘅堡壘裡面,本身已經係充滿趣味嘅景點啦!
數之不盡嘅購物選擇
由傳統市集以至購物中心,卡塔爾嘅「血拚」場地多姿多彩,為你「療癒身心」
卡塔爾為當地人同遊客帶嚟種類繁多嘅購物選擇,尤其喺多哈,更加有時裝界最頂尖嘅名店,進駐一間又一間嘅豪華 Shopping Mall 裡面,淨係行勻卡塔爾購物中心 (Mall of Qatar) 嘅幾百家店舖,同埋近 500,000 平方米嘅零售娛樂空間,都夠你消磨成日喇!
想感受地道購物體驗?卡塔爾嘅 souq (傳統露天市集) 就啱哂你,除咗試盡多哈地道美食之外,仲可以欣賞到當地製造嘅手工藝品,包括煮食煲,羊毛披肩,以至芬芳馥郁嘅香料同手工織籃,感覺就好似玩緊尋寶遊戲咁,你永遠都估唔到會遇上邊啲驚奇有趣嘅新發現.
享受物超所值嘅豪華體驗
卡塔爾對奢華豪客固然魅力非凡;就算你得「窮遊」預算,其實都負擔得起精彩行程
雖然卡塔爾有唔少豪華酒店同高檔購物餐飲選擇,但對於預算有限嘅遊客嚟講,呢個旅遊勝地又唔係完全遙不可及架喎,有啲豪華體驗仲連「窮遊客」都試得起添!事實上,卡塔爾嘅超值豪華住宿唔難搵:
例如,好似洲際多哈城市酒店 (InterContinental Doha The City),多哈君悅酒店 (Grand Hyatt Doha) 同多哈文華東方酒店 (Mandarin Oriental Doha) 等等嘅多哈 5 星級住宿每晚房價有時會喺 SAR1,500 以下,非旺季仲可以低至 SAR500 添!
餐飲業蓬勃發展
國際遊客同外籍人士對卡塔爾嘅新興餐飲業影響深遠
想喺沙漠食壽司?喺海邊食炒飯?望住阿拉伯海灣靚景食三文治?你想點都得!卡塔爾嘅餐飲文化發展蓬勃,擁抱嚟自世界各地嘅風味,各國料理幾乎都可以喺呢度搵到.
好多酒店同度假勝地都設有星級餐廳,而你亦可以「捐窿捐隙」,搵吓特色餐館仔,喺店家熱情招待下品嚐卡塔爾傳統佳餚.如果你一心想試正宗地道美食,仲會發現唔少菜式都有伊朗,印度同北非料理嘅影子添;而由海灣新鮮運到嘅海產更加係重點所在!
體驗沙漠嘅壯闊無邊
卡塔爾沙丘壯觀,為你創造出無與倫比嘅「打卡」背景
無論你想喺沙漠越野探索,定係純粹喺沙丘頂野餐,都好值得去卡塔爾西南部最遼闊嘅卡塔爾沙漠走一趟;而初嚟甫到嘅旅客就更加唔可以錯過呢個壯觀景點啦!面對一望無際嘅沙漠,你除咗會驚嘆之外,亦都不禁體會到自己有幾渺小.
隨住光線不斷變化,沙丘唔同時間會展現出唔同嘅風貌,最完美嘅景致莫過於日出,日落同埋夜色—呢啲時候,卡塔爾沙漠嘅天空特別清朗.
喺人潮湧至之前,率先一睹隱世瑰寶
咪俾人捷足先登—快過成日旅行嘅朋友一步,率先遊遍卡塔爾
卡塔爾縱使充滿魅力,但咁耐以嚟都仲係好低調…之不過,隨住呢度喺 2022 年舉辦 FIFA 世界杯,情況好快就會改變,而世人嘅目光即將聚焦喺度.想成為發掘呢個隱世瑰寶嘅「先頭部隊」之一,而家就 Plan 吓你嘅卡塔爾行程啦!
就算卡塔爾目前仲未有大批遊客蜂湧而至,都唔好以為佢有任何不足之處喎;事實上,卡塔爾嘅基礎設施出色,隨時 Ready 迎接獨具慧眼嘅旅客—呢度交通便捷,道路系統完善,再加埋現代化嘅地鐵系統,要喺國內觀光,幾時都咁輕而易舉.
2022 年 FIFA 世界杯
到咗 2022 年,所有人嘅目光都會集中喺卡塔爾
2022 年仲有耐先到?面對世局日新月異,時間一眨眼就過架喇.如果你想置身 2022 年 FIFA 世界杯熱潮之中,而家就要開始計劃!呢場國際盛事第一次喺回教為主嘅國家舉辦,亦都係第一次揀 11 月尾至 12 月中上演決賽週賽事,到時嘅冬季天氣肯定會令球員同球迷都倍感舒暢.
卡塔爾目前密鑼緊鼓咁進行籌備工作,設計咗好多反映國家歷史同文化嘅新場館,仲奉行零浪費環保主義添!各個場地散佈喺卡塔爾嘅東部地區,又以多哈,阿爾科爾 (Al-Khor),路薩爾 (Lusail),艾華卡拉 (Al-Wakrah) 同艾利恩 (Al-Rayyan) 為主.打算一次過去哂咁多個場地睇波嘅話,不妨順道探索卡塔爾同附近各個旅遊勝地吖!


text:
冷氣機保護套中央冷氣機外機如何清洗中央冷氣機外機清洗方法(詳解)
九龍城冷氣機冷氣公司冷氣機保護套 喺我哋嘅家庭生活中冷氣機保護套62728207,現喺廣泛使用嘅一種冷氣機類型就係 中央冷氣機 冷氣機保護套62728207, 中央冷氣機 使用更加嘅舒適節能環保,但係冷氣機喺長時間嘅使用之後最重要嘅一個問題就係清洗保養,(冷氣機保護套)今天小編就嚟為大家介紹一下我哋嘅中央冷氣機外機嘅啲清洗方法供大家咗解.
中央冷氣機外機
冷氣機機嘅維護,清洗係冷氣機保養嘅主要關鍵,有得利於提高製冷效果,縮短降溫時間,使冷氣機更加節能,並可延長冷氣機機使用壽命,係合理使用冷氣機,加強規範管理嘅重要組成部分.
(冷氣機保護套).喺清理之前,
(冷氣機保護套)一定要記得拔下電源插頭.跟住用清水或專門冷氣機機清洗液清洗機殼和底盤.
(冷氣機保護套).啱於機內,要定期啱室外機冷凝器翅片進行檢查,保證翅片直立,唔允許有得倒片嘅情況發生.如果出現嘅話,應用冷氣機翅片梳理器或者鑷子鉗仔細啱翅片進行修整處理.
(冷氣機保護套).清洗機內
(冷氣機保護套)最重要嘅係清洗換熱器上嘅灰塵.因為長期唔清理嘅話,灰塵堆積好容易將換熱器嘅風路堵塞,從而影響熱交換嘅效率,造成製冷制熱效果下降,嚴重嘅還會燒壞壓縮機;所以啱它嘅清洗尤為重要.清洗時,用 吸塵器 或長毛腍刷,順著翅片嘅走向輕刷,除去附著嘅灰塵.
(冷氣機保護套).由於室外機擺放位置嘅特殊
(冷氣機保護套)常年風吹日曬,可能會有得雜物殘留喺外機裡面.唔及時清理嘅話,有得可能會影響風機扇葉嘅壽命,造成扇葉出現裂縫.時間一久,因為風扇轉速比較快,可能扇葉會飛出,損害機內嘅其佢部件.
(冷氣機保護套).整理工作,檢查機架嘅螺絲,(冷氣機保護套)如有得鬆動應擰緊加固,發現機架鏽蝕嚴重應馬上更換機殼.
以上就係小編為大家介紹嘅關於中央冷氣機外機清洗嘅啲方式方法,喺我哋以後家庭中央冷氣機長時間嘅使用之後,一定要及時嘅啱我哋嘅中央冷氣機進行清洗和保養,但係清洗嘅時候還係比較推薦大家請專業嘅工作人員嚟進行清洗.九龍城冷氣機冷氣公司冷氣機保護套


text:
對於考緊DSE嘅你嚟講,每一分每一秒都係極寶貴!為咗慳時間有唔少同學更加情願瞓少啲都要讀多啲書,結果就梗係得不嘗失啦!上次就同大家講咗少少有關睡眠嘅基本知識同重要性,今次想講多少少睡眠背後嘅科學同提升睡眠品質嘅方法!
考試就話有神技姐,原來瞓覺都有?!
Sleep cycle?每個半鐘為一個循環
唔知你有無試過晨早流流比人嘈醒,即係你明明訓左好多,都會覺得成個人勁勊,個頭好似想爆炸咁?掉翻轉,有時起身又會覺得好精神,好有energy.
要解釋呢個現象,首先你要了解sleep cycle.簡單黎講你瞓緊覺果陣其實係不斷經歷緊以下呢幾個步驟:而正常人平均要完成一個cycle所需嘅時間就係約90分鐘.如果你係個sleep cycle中間突然醒咗,就會出現岩岩上面提到嘅「頭都爆」現象.
了解完sleep cycle後你會發現,每晚嘅睡眠時間最好係6小時/7.5小時/9小時.但係你入睡都要少少時間.而研究顯示
一個人平均需要14分鐘先可以入睡
但呢樣野實在係因人而異,大家可以作參考去調整自己嘅睡眠時間.
點解成日都瞓唔著?
首先,每個人都有自己嘅生理時鐘,大腦會透過傳送唔同訊號,去話你知你而家身體嘅狀況.而係晚上適當嘅時候,我地嘅身體會透過釋放出一種叫melatonin嘅賀爾蒙,去幫助我地入睡.問題係由於科技越黎越發達,我地嘅生活已經離唔開手機,特別係唔少同學溫書果陣都會用電腦,而呢D電子螢幕係會釋放出一種叫藍光(blue night)嘅光線,去壓抑我地身體去製做幫助睡眠嘅melatonin,搞到你成日都訓唔著.
入睡小Tips
- 瞓前半粒鐘唔好用手機/電腦
既然手機/電腦會搞到我哋瞓唔著,咁最直接嘅方法就喺瞓覺前唔好用佢哋.早少少上床,睇下今日學過嘅嘢又或者計劃下聽日要做咩,準備入睡.
- 確保你瞓覺嘅環境喺100%黑暗
關哂所有燈就一定架啦,但係如果你住嘅環境真喺好難做到100%黑暗,不妨平平地十蚊雞買個眼罩瞓覺嘅時候用.
- 開Night Mode
其實而家幾乎所有手機/電腦都有得開Night Mode,簡單黎講佢地會自動喺晚上將你螢幕嘅顏色慢慢變黃,一黎等你隻眼無咁勊,二黎可以減少藍光嘅釋放,幫你入睡!
總結
睡眠幾乎佔我哋人生三分一嘅時間,所以千奇唔好忽略有關睡眠嘅細節.以上嘅內容唔少都喺參考一本叫”Sleep Smarter”嘅書,入面除咗用一D淺白嘅語言去解釋睡眠背後嘅科學外,作者Shawn Stevenson更加分享咗23個睡眠相關嘅tips比大家.如果大家有時間不妨買本黎睇下!


text:
去外國旅行 朝早起身梗係要有個地道嘅早餐先係good morning啦!
究竟新加坡人早餐會食啲咩嘅呢?等阿坤話比你知啦!
或者你會話吓好普通啫咪又係烚蛋多士同奶茶香港周街茶餐廳都有啦!
無錯食材又真係幾普通嘅但你有無諗過配搭新加坡式食法原來又會有驚喜呢?
而圖入面一個是又點只係得牛油咁簡單呢 其實呢塊係牛油加央多士嚟架
加央係東南亞盛產嘅醬料 成份主要係斑蘭或者椰子 配搭牛油多士甜甜地又有淡淡嘅椰香味
呢個味道係香港唔係咁易搵到㗎!
至於碟雞蛋 原來新加坡人鍾意食半生熟蛋 比著我哋香港人最多咪吉爆個蛋黃當係溫泉蛋咁食囉
但係新加坡最地道正宗嘅食法係 吉爆個蛋黃之餘 原來仲會撈埋豉油同埋落胡椒粉㗎
雖然咁樣食啲雞蛋會變到好液體 睇落好似好生咁
但冇諗過原來落咗豉油同胡椒粉之後 鹹鹹地咁又幾特別喎!
最後就係杯奶茶 唔知大家有冇聽過馬來西亞嘅拉茶呢 佢就好似香港嘅茶走咁 用煉奶取代淡奶同糖 乳糖味重好多
配上當地茶葉沖開嘅拉茶大家不妨一試丫 香港嘅茶走係無凍飲 但係呢度嘅拉茶凍飲又幾特別幾好飲架!
食飽之後係時候開展旅程嚕!
坐地鐵去到Raffles Place去到Merlion Park 梗係要黎打一打卡啦!
然後沿住海邊Esplanade慢慢散吓步感受吓呢個繁忙都市嘅海邊
天氣咁熱買杯雪糕消吓暑就最好不過啦!
再繼續行去Marina Bay Sands可以穿去Gardens by the Bay 打卡必遊勝地
不過我地選擇入夜之後會再返黎睇夜景~
行完Gardens by the Bay都開始肚餓啦 又係時候搵地方食野充飢!
面對樣樣新加坡美食都想試既我 即刻諗到要去Food Court試勻好西啦!
搭去China Town站再去Maxwell good center個food court尋找美食!
天天海南雞飯沙嗲肉串炒粿條而家睇返啲相都流晒口水呀!
食完之後返左陣酒店休息一陣 天黑之後再返返去Gardens by the Bay睇夜景 呢個景真係好令人陶醉!
行完之後我地選擇左去試新加坡正宗嘅松發肉骨茶
真係一試難忘!
茶底好香胡椒味 令中藥味唔會太濃 而且豬骨肉嫩 餸飯真係好好食啊 湯底仲要係任加架!
最後我飲左4碗先肯埋單 哈哈!
食飽晚飯之後 去新加坡必試體驗:夜間動物園Night Safari
世界上面都好少聽到有夜間動物園 園內可以坐車周圍遊覽 仲會有語音導賞 介紹各種動物
但因為光線太暗 所以都唔係好影到啲動物:(
另一樣必去嘅就係園內嘅動物表演Animal Show~
表演入面佢地會介紹園內比較特別嘅動物 同大家上一堂生物課
仲可以近距離接觸到唔同動物 包括貓頭鷹同埋蟒蛇添!
你又夠唔夠膽上台挑戰近距離接觸蟒蛇呀?
最後我地坐夜晚機離開新加坡 當然唔少得入樟宜機場嘅Plaza Premium Lounge啦!
最令我驚喜嘅地方係 呢度嘅Plaza Premium Lounge食物選擇相當豐富
廚師即製有海南雞飯 叻沙之餘 竟然仲會有三文魚手卷 非常高質!
當然都會有迷你自助餐 有溫泉蛋 薯蓉同薄餅食啦!
但整體而言比起香港嘅Plaza Premium真係豐富好多!
所以大家黎呢度轉機果陣 記住一定要帶埋相應嘅信用卡黎拜訪呢度嘅Plaza Premium呀!
#寫出你遊歷#hutchgo資助旅費1000蚊


text:
其實一向都唔知有港大同學會小學(簡稱港同)呢間學校,不過無論係同事,同學d家長什至阿囡間幼稚園個校長都話呢間學校好.佢地既簡介會我直頭錯過左,好彩老婆話佢地有開放日又唔駛book,於是又帶埋阿囡出去睇睇.
學校導賞團
同阿囡搭地鐵去到柴灣站,由D出口經天橋就可以落返柴灣公園.穿過個公園就會見到港同,我記得大約行左十五分鐘左右.
去到學校已經人山人海,正當唔知點埋手既時候見到有個姐姐拎住個牌寫住「學校導賞團」,立即衝埋去:
呢個帶隊姐姐應該係小學六年級,一路帶左我地去左唔同既特別室同課室參觀,有問必答,同埋覺得佢好醒目 (因為個flow似乎因為人多唔係好跟佢原本個plan,但佢自己執生).心裹面已經暗自鐘意左呢間學校一下.
美術習作展
導賞途中見到學生既美術堂功課忍唔住影左幾張:
中,英文功課
之後係班房影左幾張中,英文既功課:
中間係班房撞到一個外藉英文老師,問佢小一有咩功課,佢話佢比學生既功課就係返屋企睇一本英文書,然後講返故事出黎比佢聽.聽落又幾好woh.
時間表
行過又見到有時間表影低左,好多日都有早讀時間:
班級經營
有一樣吸引到我留意既係佢地班級經營既概念.學生用班主任課時間話事點run班裹面既活動,有少少似班會,但係係全班同學都要參與合作,而且由小一就開始.老師會guide但唔會一言堂做晒決定.覺得呢個幾好係因為其實佢地長大後,更重要既協作能力.
生命教育
好似真道既天倫教室,旨在培養小朋友既價值觀.不過唔駛驚係迫佢背三字經,佢地係透過唔同既體驗活動等你從中學習.
科學課
科學同生命教育一樣都係體驗為主 – 真係比你做實驗.漸漸發覺做實驗已經唔再係中學先會發生既野.
音樂課
每個年級都有十節一個鐘既音樂課,每個年級都有唔同樂器比佢地玩.咁當係無音小咁勁既.
總結 - 點解4會大過5?
成個開放日最印象深刻既一幕係係一個班房度見到一份數學功課,個問題係「點解4會大過5?」.同學跟住大家發揮創意,例如有人話4m大過5cm.個題目無固定答案,但同學每人諗完寫返自己既想法同解釋.果一下立即覺得呢間學校唔係想train一班高分人,而係一班遇到唔同問題都會思考點解決,識「執生」既小朋友.
呢一下亦都令我立下決心,一定要幫阿囡報呢間學校.


text:
(A&M Diary)Donki進駐香港令一眾香港人可以一解思鄉嘅心情.近日,喺荃灣海之戀更開設Donki全球第一間嘅壽司店,呢間鮮選壽司自開幕以嚟一直都大排長龍,絕對係近期人氣大熱之選!但亦有一班食客表示食完之後非常失望,所以我同M佬就嚟到鮮選壽司,睇吓係唔係真係咁令人失望啦!
今日係平日午餐時段,排隊時間大概為一個鐘.喺等候嘅時候,我同M佬都有一個問題,乜平時Donki賣嘅外賣壽司係主打高質咩?點解啲人嚟到鮮選壽司會覺得失望呢?所以我哋對於鮮選壽司其實無太大期望,以平常心嚟同大家報導一吓.
首先,聽過身邊嘅朋友話,呢間鮮選壽司出貨好慢,甚至會漏單,但可能我哋係午市時段,呢個情況並無發生係我哋身上.
我哋兩個人叫咗八碟壽司.
日本產帆立貝壽司
真心推介呢度嘅帆立貝壽司,大大粒,非常鮮甜,所以我哋食完之後,再encore咗一碟.
藍鰭吞拿魚壽司三點
三點分別係赤身,中拖羅同大拖羅,非常抵食,特別係有大拖羅,魚身油份豐富,非常驚喜.
厚切大拖羅
呢款大拖羅因為係厚切,食嘅時候油份喺口中迴盪,真係唔捨得吞落肚呀!
厚切三文魚壽司
三文魚都算新鮮,不過不失.
蝦三點壽司
平時食蝦,最鍾意係有膠口嘅感覺,但嚟到鮮選壽司,呢三款蝦都未有呢種感覺.
赤貝壽司
呢個赤貝就真係差啲啦,赤貝呈現淡黑色,唔知係咪唔新鮮呢?


text:
- Elizabeth Lam
草飼牛 VS 穀飼牛
好啦~生同飲食除咗低碳高脂嘅比例之外,揀食材都好重要,包裝食品有label 睇,咁新鮮食品點樣揀好呢?
第一集同大家講下牛牛先~大家市面上都會買到唔同國家嘅牛,唔同嘅牛種肉質味道都唔一樣,依家最先講下 草飼牛🆚穀飼牛 嘅分別先
相信有讀過小學嘅都知道牛係天生食草嘅,咁點解係市場上又有咁多受歡迎又瘋魔一眾食家嘅穀穀飼牛呢?就係正正於牛係天生食草當你餵粟米丶穀物呢一啲高糖分高碳水化合物嘅食物比佢哋,佢哋就會肥,肥就會產生更加多嘅脂肪,脂肪多食落去有油香味道口感當然係頂呱呱啦!但係嗰隻牛癡肥唔健康你估你食咗你會唔會健康?原來係谷字牛嘅脂肪入邊奧米茄六脂肪酸嘅比例會比較高,即係話你食咗佢都會發炎,再加上由於牛天生唔係食草,比粟米俾佢食嘅時候佢會消化唔到,大多數都要係個胃度開一個造口,用人手將食物由一個胃"了"去另外一個胃,因為長期開造口一定要用抗生素,如果唔係就會受感染,所以喺穀飼字牛嘅美味背後大家就付出左自己嘅健康,吸收左好多會令你身體發炎嘅脂肪丶抗生素以及激素的一類令身體生病嘅藥物,盛產谷字牛嘅地方就係美國啦~
草飼牛係各類營養素方便都比較優勝,因為佢真係食返草食返蟲(係呀又唔係淨係食草架會食埋草入邊啲蟲蟲),草字牛嘅脂肪裏面嘅奧米茄三脂肪酸比例會高過奧米茄六,所以唔會令身體發炎,再加上佢會有豐富嘅維他命及營養素~
草飼牛嘅大多數都係澳洲丶紐西蘭丶同埋歐洲嘅一啲地方,仲有大家都冇諗過嘅巴西,巴西🐂牛係全年食草㗎~
咁大家以後買食材嘅時候就識揀啦~
就算唔係生酮谷飼牛都係過時過節先食一次半次啦,健康係自己嘅你係有權選擇生病嘅
Elizabeth Lam
#Za姐生酮 #30磅是這樣減的 #HowIloose30pounds #生酮食材點樣揀 #低醣飲食
圖片來源: https://blog.kettleandfire.com/


text:
唔饒恕人嘅惡僕嘅比喻
唔饒恕人嘅惡僕嘅比喻係耶穌講嘅一個比喻,記載喺《新約聖經》《馬太福音》第18章第21至35節.呢個比喻通過惡僕嘅反面事例,話畀人知我哋需要好似上帝寬恕罪人一樣噉樣寬恕周圍嘅人.
聖經譯文[編輯]
解釋[編輯]
「一個王」:喺猶太拉比講述比喻嘅時候,「王」經常用嚟作為比喻中嘅主角,經常係上帝象徵性嘅代表.「一千萬銀子」,原文係一萬個他連得(talents),係相當大嘅數目.呢個誇張用語乃係引伸世人喺上帝面前欠下一筆還唔清嘅債,更顯出上帝對人嘅寬恕係永無止境嘅[1].
喺耶穌所講嘅呢個比喻裏面,王係代表上帝,僕人係代表我哋.上帝按照自己嘅形像創造咗人,而人卻因為犯罪墮落「虧缺咗神嘅榮耀」(羅馬書3章23節).我哋都好似比喻裏面嗰個僕人一樣,欠咗上帝嘅債,並且靠住我哋自己永遠都冇辦法還清,按照上帝公義嘅法則我哋每個人都係只有死路一條.但係,上帝憐憫我哋,藉住佢嘅仔耶穌基督嘅寶血洗淨咗我哋嘅罪,饒恕咗我哋一切嘅過犯.
上帝已經饒恕咗我哋嘅過犯,上帝都盼望我哋能夠饒恕嗰啲傷害我哋嘅人,並且噉樣嘅饒恕唔單止係口頭上或者行為上嘅,而應該係發自內心嘅.從心裏饒恕傷害我哋嘅人,就係唔再記住對方嘅仇恨,唔再諗起對方嘅過錯.
僕人得到主人白白嘅恩典,免除咗佢嘅一筆巨債,不過佢就唔識得以恩典對待同伴,唔識得寬容同伴欠佢嘅錢.耶穌借住呢個比喻,教導我哋:要樂於饒恕人,好似我哋白白得到上帝嘅饒恕一樣;上帝以寬容,仁慈對待我哋,我哋都應該要噉樣做.


text:
青衣島
青衣島(粵拼:cing1 ji1 dou2),或者就咁叫青衣,係香港西面水域嘅一個島,響新界南面,接近荃灣同葵涌,係香港都會區(即係市區)嘅一部分.面積約十點六九平方千米[1].青衣島絕大部份嘅海邊已經填晒海,而且重拼埋周圍嘅兩個島,牙鷹洲同洲仔.未填海之前,島上有東北部有三個海灣同埋漁港.佢哋就係門仔塘,青衣塘同埋青衣灣.滄海桑田,海面變晒做青衣嘅新市鎮.
青衣島四面都係海.東同北面同荃灣葵涌隔住條藍巴勒海峽.西面係馬灣海峽,南面就係維多利亞港.島上有鄉村,市區,重工業同輕工業,亦都係香港嘅油庫.以前個島好隔涉〔呢句嘢唔似粵語,唔該改咗佢〕,但家下已經係香港交通樞紐,有七條橋駁住.個島係去香港國際機場必經之地,附近航道係東西海運必經.藍巴勒海峽邊,青衣島東南係九號貨櫃碼頭,係葵青貨櫃碼頭一部份.
青衣島1974年青衣大橋通車之後,就開始納入荃灣新市鎮一部份,係由長青邨開始,一直由南向北發展.青衣島發展比較散,各邨各有各核心,而最旺嘅地方響東北便,青衣港鐵站嘅青衣城.附近亦長發邨有長發商場,係領匯其中一個重要商場.舊時有青衣大街,不過已經移平起晒樓,唔再係島嘅中心.青衣島大部份公共設施都響島東北.
名改
青衣島英文寫做Tsing Yi Island,而再早一啲又寫做Tsing-I Island.早期地圖上面,青衣島個位標咗青衣潭或者青衣潭山.青衣個名,唔知點來,不過有幾個傳說.一說青衣島個海多青衣魚,另一說係青衣以前好多船到,交易會磅衫,叫稱衣,叫叫下叫青衣.不過青衣島個名見於白玉禪師嘅讖詩[2]「長沙左手接青羅,右攬青衣濯碧波,深夜一潭旦斗現,裡頭容得萬船過,有人下得朝陽過,十三年後必登科,若是世人尋不得,回頭轉問釣魚哥.」呢首詩傳說係鄧符協落戶岑田(今日錦田),響荃灣一個叫「半月照灣」嘅名穴度葬佢老竇,掘到呢讖詩石.長沙就係長沙灣,青衣就係青衣島.中間洋面有好多船來來往往.
青衣其實重有古名,叫春花落.家下青衣東南都有個地方叫春花落,嗰度有條村叫春花落.咁啱早期青衣島英文亦都寫做Chun Fa Island或者Chung-Hue Island不過條村同古名嘅關係不明.大明時青衣對出個海叫春花洋.春花洋有海盜出沒,大明水師就響度打低班海盜.大明粵大記海圖畫低春花落,響葵涌隔籬.
行政改
青衣島家下係屬葵青.雖然係個離島,但係同荃灣好近,所以多年來都係荃灣範圍,所以舊時係歸荃灣區,而唔係離島區.後尾荃灣區實在人太多,青衣島同葵涌劃咗出來,開個葵涌及青衣區,即係家下葵青區.
不過鄉村又有自己分法,青衣島自成一角,屬青衣鄉事委員會.呢樣同葵涌唔同,葵涌係歸荃灣鄉事委員會.青衣鄉事委員會曾經響島好有政治影響力,不過自從有區議會同已經廢咗區域市政局,影響力大不如前.家上青衣住城人口多過村人口好多,影響力更加細.
史改
青衣島因為響邊疆,古代記載唔係好多,家下搵到最古老記載,都係大明嗰陣嘅海防圖.


text:
《 60分鐘招魂直播 》又要驚又要睇!60分鐘消磨時間 + 嚇自己之選!
《 60分鐘招魂直播 》講幾條八婆無聊搵埋個通靈師玩zoom招魂招出禍,引咗隻猛鬼返嚟然後一獲熟.最後尾有驚喜!雖然唔係彩蛋但估唔到佢加插段咁嘅嘢落去,都幾好笑.
本片真係real time 60分鐘左右就睇完.雖然都唔係好驚好驚嘅level但因為我對jump scary堅係會嚇親所以同朋友縮埋一二角又要遮住眼咁睇.「啊?咩事呀頭先睇唔到.」梗係啦因為遮住咗對眼.唔好問我隻鬼咩樣,本身佢就出得好少然後我又睇唔到,sorry.
我會判斷佢係experimental film.製作上真係好低成本,然後演員又唔駛吓吓成部大機對住,甚至crew size都應該好細,係個好新鮮嘅拍攝體驗.
拍之前都應該好花心思去構思成個空間點走位(廢話有邊套戲唔駛),因為係「real time」所以又要細心度度邊度要cut,有咩位要用到後製去補,現場嘅crew要點分工.成本越低就越難攪,咩都係就住就住.(本片成本為$35000美金,票房/賣埠返來的錢已經想像唔到係幾多倍)
整體嚟講,小成本但有驚喜同突破性,唔錯.
文:sowhatmovie


text:
「棍波」
有啲人一聽到棍波車就已經耍手擰頭,原因係覺得揸車已經夠多嘢去兼顧,重要顧及過離合器去轉波.而每當塞車嘅時候又覺得好麻煩,所以好多人就算識揸棍波車都唔會選擇去揸.當然揸車應該係一種享受,而唔係一種折磨.當然現今嘅科技發達,自動波箱越來越先進,只不過就去越多電子嘢就越容易壞.有某啲品牌嘅自動波箱出咗名易壞,買車就好似買大細咁,好彩嘅到你賣嘅時候都唔會壞,唔好彩嘅就經常壞!
「渣車」
想問下而家仲有幾多人識渣棍波車?當然我認識嘅朋友當中好多都識啦,但係今時今日仲有無人學車嘅時候係學棍波嘅呢?又或者就算你識揸亦都選擇揸自動波嘅車呢?其實而家有好多新車都無棍波俾你揀,因為大部份嘅新車都已經採用半自動波箱.所以而家真係越嚟越少人識得或者選擇揸棍波車.如果你問我嘅話,講真識得揸棍波嘅先至係識得揸車.
「操控」
有時真係好想揸返棍波車,但係一諗到香港塞車嘅嚴重性就真係令人卻步!而當一架車有越多電子儀器同設施嘅時候,壞嘅機會率係大大提升.所以有時反而鍾意啲舊車,因為電子嘢少,壞嘅機率就越少.當然而家有好多自動波箱嘅設計真係好先進,不過有時真係覺得同揸棍波車嘅感覺好唔同.無可否認嘅係一般人都會選擇揸自動波,但係就算唔係日日揸都好,最起碼都要識操控一架棍波車先至得.
Also published on Medium.


text:
曾經盛極一時嘅挖礦劫持攻擊(Cryptojacking),由於賺錢效率極低,喺上年中開始已無乜黑客使用.不過,Symantec 指出喺今年第二季,偵測到嘅 Cryptojacking 竟然比上季勁升163%!唔通有新方法搵錢? 隨住加密貨幣(Cryptocurrency)嘅興起,唔少人都添置咗強勁電腦喺屋企挖礦賺錢.不過,有黑客就唔想買電腦同俾電費,於是就透過 Cryptojacking,偷偷喺人哋嘅電腦或網站上置入挖礦程式,用人哋嘅資源嚟搵錢,手法可謂極度卑劣.當中一間德國公司 Coinhive 就專門提供門羅幣(Monero)挖礦程式服務,只要喺網站程式碼內嵌入佢哋嘅程式,當有網民瀏覽呢個網站,電腦運算資源就會被利用嚟挖礦,網站所得收入就會同 Coinhive 分成.另一方面,亦有黑客偷偷哋入侵人哋嘅網站,再嵌入 Coinhive 程式碼,借人哋嘅網站賺錢.據調查統計,高峰時期至少有 4200 間英美網站被植入挖礦程式碼. 不過,自從各大瀏覽器開發商開始攔截呢啲植入挖礦程式碼嘅網站,再加上門羅幣價值暴瀉八成,Coinhive 亦再搵唔到錢,結果喺上年 3 月宣布停止服務,順帶令到 Cryptojacking 步向衰落.而最大嘅原因係,利用網站嚟挖礦所得費用,居然仲低過正正經經刊登廣告,所以點解喺今季又突然多咗人用呢?…
Browsing: Monero
如果大家有睇過《上流寄生族》,相信都會記得其中一段最精彩嘅情節,就係家境貧窮嘅主角同佢嘅一家人,點樣一步步將老闆間屋當成自己間屋嚟住.同樣嘅劇情喺網絡世界一樣會發生,歐洲包括英國,瑞士,德國,西班牙等多個國家,上個禮拜開始先後傳出有超級電腦俾駭客植入挖礦程式病毒,黑客就好似《上流寄生族》主角一家咁,利用人哋嘅資源從中得益,只係今次由豪宅變成超級電腦,令相關機構要暫停受影響裝置嘅運作及切斷對外連線,當中更加涉及幾間大學同研究機構嘅資料. 今次事件首先由英國超級電腦服務供應商 ARCHER 喺 5 月 11 日公布,佢哋因為偵測到安全入侵事故而需要暫停運作;ARCHER亦喺兩日後要求用戶重設所有密碼同埋 SSH 金鑰,避免入侵繼續蔓延. 而同一日位於德國巴登符騰堡邦嘅一間超級電腦管理商 bwHPC,亦都宣布有高效能運算系統(HPC)出現類似嘅安全問題,搞到有5間大學用唔到超級電腦.其中一間受影響嘅學院亦都宣布,為咗防止進一步感染,要切斷3部超級電腦同外界嘅連線. 正所謂有一就有二,有二就有三,瑞士科學計算中心(CSCS),西班牙巴塞隆納嘅超級電腦,仲有慕尼黑大學物理學院嘅數據分析超級電腦,都先後發現有惡意程式嘅攻擊.雖然牽涉嘅研究機構仲未公布調查結果,但係歐洲一個電腦安全事件回應小組(CSIRT),就指出攻擊者係利用外洩嘅 SSH 憑證,由一間研究機構跳到另一間,操控受感染嘅超級電腦執行虛擬貨幣 Monero(XMR) 嘅挖礦程式,美國資訊安全公司 Cado Security 就分析,呢啲…
供應鏈(supply chain)攻擊,可以話係最易令人中招嘅攻擊手法,因為一般人對放喺官網嘅嘢都比較有信心,好少會懷疑提供下載嘅檔案會唔安全,當然如果所謂官網係細公司製作又或做得流流哋,咁又另當別論啦.今次出事嘅係加密貨幣門羅(Monero)幣,有用家話喺檢查由 GetMonero 下載落嚟嘅電子錢包時,發現同官網列出嘅雜湊值(hash)唔一致,懷疑電子錢包俾人做咗手腳.經調查後,發現呢個並唔係錯誤,而係針對 GetMonero 用家嘅惡意攻擊,目的係偷走佢哋嘅門羅幣. 事件發生後,GetMonero 即刻對自己網站上嘅各種版本電子錢包進行分析,發現 Linux 版本俾黑客加入咗幾項特別功能,其中一項係當用家開啟或創建一個電子錢包時,就會自動將用嚟進入錢包嘅 key,傳送去黑客嘅伺服器,黑客就可以用呢條 key 入受害者帳戶轉帳.GetMonero 證實喺 11 月 18 日凌晨兩點半至同日下午四點半期間,下載嘅電子錢包都可能存在問題,建議用家檢查清楚 hash 值,如發現唔同就要即刻刪除.…


text:
今日跑步返工,原因你懂的.再講香港如何宜居都無謂,不如行動最實際.唔跑唔知身體好,唔跑唔知土瓜灣朝早好多中年,長者踩單車代步.自問單車方面連Weekend Driver也不是,只是夠膽喺外國鼓勵踩單車的城市旅行,先敢戴頭盔喺馬路與車同行,根本是Holiday Driver.
當公共交通工具都不可靠,最可靠就係雙腳.由九龍東過海到港島西,點都要搭程船.啟德承啟道開通後,直達尖沙咀碼頭,大概九公里.搭六分鐘船到中環,沿海傍兩三公里就到.九成都係平路又無燈位.
搵到條路線之後,就係要搵個背包.上星期網購,恨咗好耐嘅運動筆記跑步裝備包(第二代),本來諗住跑比賽先用,今日開箱成為跑返工良伴.喺網絡世界見咗第一代都有一段時間,有藍,黑,紫三色.上個月一個人去京都初馬,見到有人揹住個紫色,估計係台灣人,突然好有親切感.第二代最主要分別是防潑水,背部設計,同埋有個側網袋放水壺.香港暫時只可以網購第二代,只有黑白兩色,好怕整污糟,但猶豫咗一陣,都係買咗白色.
可收可放鞋隔
最吸引我之處就係個鞋隔,有需要先至開嚟用,無需要就收埋.因為唔想成日洗個背包,所以我加多個薄身鞋袋.鞋隔一半係網,就咁放對比賽著完嘅鞋都應該唔會焗住.
實用側袋
一邊係有個細袋,可以放八達通,紙巾,毛巾,補給食物,甚至電話;同一邊有條打直拉鍊,本來係話放遮,今日天氣好,放咗太陽眼鏡盒;右邊都有條打直拉鍊,今日我就放咗護膚用品如防曬.個水壺袋係第二代先有,今日放個膠樽跑都無飛出嚟,當然圖中京都馬暖水壺只係想俾大家睇吓個水壺(佢真係好靚啊!)
細心暗袋
其實本身都有一個黑色薄身背包,跑返工都係用佢,但係個水壺網袋唔知點解穿咗,同埋嗰個係防水袋設計,無分暗袋間隔.至於呢個袋,官網介紹個透明袋可以放號碼布,但係我估香港比賽號碼布可能太大,未必啱size.反而如果真係落好大雨,呢個透明袋防水都可能有用.雖然二代比一代先進,可以防潑水,但唔排除真係好大雨都會倒水咁淋落嚟,呢樣就唔知點.至於頂嗰隔,我今朝係放咗補給食物同埋無線耳機個充電盒.放多個摺埋嘅Tote Bag都得,大家參加比賽都預攞奬盃嘛,又或者會有好多現場禮物呢!
揹帶舒服,整體夠挺
兩條揹帶都有層薄海綿,加上又係第二代先至有嘅「背部立體減壓支撐設計」比較特別.今朝都幾熱,濕度又高,著背心慢跑都大汗,比起本身有黑色薄而軟身嗰個背包,扣埋胸帶,跑起嚟個袋挺啲,又唔係好抛,舒服啲.感覺相對貼身同有啲熱,但又唔係焗.內籠係有一條打横嘅拉鍊,官網話可以放手提電腦,我又無本事揹埋嚟跑返工,不過個Size應該係放得落Pad或者Tablet.當背部係用咗海綿,要整體輕身,內籠就係薄尼龍,兩側都仲有小暗格.唔駛擔心個袋太大,要潛隻手入去搵嘢,因為兩邊都有拉鍊.
跑步標語布章
作為一個跑者,自我鼓勵係日常.比起常見英文,繁體字嚟得親切.同台灣網購有啲唔同,喺香港網購,一個袋只可以跟一款.呢款金黑設計都幾靚.幫朋友買的是「只有累積沒有奇蹟」是黃字黑底.暫時香港網購無得淨買布章,用魔術貼都無得換.
買之前都有諗過搵次去開台灣買咗托返嚟.因為唔見香港有網購,台灣網又唔寄香港,最近發現香港可以網購,除咗設計同功能,比較俾大家睇吓經開台灣買同喺香港買有咩唔同:
今朝揹住佢跑咗12公里都無問題,個袋入面仲有份午餐!既然無車搭,不如用腳跑!
*喺香港3月11日買,3月12日通知出貨,3月14日就收到
香港網購傳送門:
此區為網友的心得交流平台,以上內容不代表運動筆記HK立場


text:
Take in consideration that you could need the FULL WidgetKit version.
O懷舊一番o 得寶牛下新城
27 MAY 2016(FRI)
得寶商場曾幾何時我都日日去,因為我係嗰頭返工(不過都係好耐之前嘅事啦),最近見佢地嚟個大改動,打扮得好懷舊,所以就帶小小豬嚟行一轉,睇下有懷舊啦~
其實未嚟之前都睇左好多平台介紹過,見都好似幾吸引,尤其係嗰個懷舊嘅磅同埋嗰一個涼茶鋪位,真係令我好有深印象,所以都帶點期待去睇下重新裝修嘅牛下新城有幾特別.
原來整個得寶商場就只有地庫那一層以懷舊佈置,雖然感覺上又好似少左啲啲,不過望入去又真係幾落本佈置哦.
依家真係好少見咁懷舊嘅磅,我記得細細個去跟家人去睇戲都一定要企上去磅一次先入場睇戲(大件事....爆左自己係咩年代添),估唔到依家到小小豬可以企上去磅一下~
個磅係可以用到,只要入$2就可以,都幾抵玩呀~
見到有跳飛機,小小豬又玩左一陣先肯走~
四周都有好多懷舊佈置,一啲特別嘅招牌又真係懷舊得嚟又幾攪笑~
對住啲算盤,小小豬就好似新奇咁,因為佢之前未見過,我又同佢慢慢講呀~
巴士站當然係小小豬至鐘意嘅場景之一,係度扮等車都可以玩一餐,小朋友嘅天空就係咁簡單,只要佢鐘意,就一定搵到佢玩嘅方法~
終於嚟到我最期待嘅涼茶鋪,佢又真係佈置得唔錯,坐定定係度飲涼茶,又真係幾啱感覺呀~
仲有兩個仿戲院嘅位俾人影相~
另外有一個懷舊屋佈置,小小豬細細粒影出嚟冇乜感覺,我諗成年人嚟影一定好玩啲~
飛機欖呀,就連我都未食過,不過小小豬話黑卒卒唔想食,所以就連我都唔俾買,唯有就係影左當食左啦....哈哈哈~
場內仲有一個美食廣場,大部分都係以前牛頭角下村食店嚟食度開店,原本都想試下好出名嘅漢寶包,但我地晏左,已經賣晒啦,唯有等下次先嚟啦~
係牛下新城入面都有一間PLAYHOUSE,原本都想俾小小豬入去玩一轉,不過由我係外面望入去,地方又好似太細了,大人同小朋友已經好似迫爆左間店咁,所以都係唔入去玩~
牛下新城係有佢特別嘅地方,佢嘅懷舊佈置出大型店場比,又真係有啲特色.不過因為大部分嘅店鋪都好似未租出,所以行街地方又真係少左啲,如果可以開多啲店鋪,再加埋懷舊佈置,應該會更加吸引呀!


text:
每次經過「M字頭」快餐店都會聞到好香薯仔味,但細個屋企人要小編默書有九十五分先准去,所以好努力讀書.後來賺到第一份糧,唔係去買模型買衫,而係搵間好食嘅薯條店大吃一餐.唔單止小編,其實好多人都有呢種渴望,Facebook專頁「我係薯條控」版主薯毛毛感受一定最深,佢唔止鍾意食咁簡單,仲開Page品評過百間餐廳嘅薯條,為城市嘅薯條留下倩影.「薯條對好多人嚟講唔係主菜,結果專做薯條嘅舖好易執笠,點解我地唔可以視佢為正餐,品嘗一道薯條?」
‧薯毛毛覺得薯條唔止可以做主菜,甚至應該用嚟品嘗.
鍾意食薯條 = 小學雞?「整得好都唔易!」
同人講鍾意食薯條,可能好多人第一反應都會覺得「小學雞」,薯毛毛冇否認呢個講法,但要整得出色絕非易事.「咁平常嘅食物都整得好食,甚至有自己風格嘅話,其他主菜味道一定唔會差.」撇除快餐店薯條嘅刻板印象,而家食薯條嘅形式已經千變萬化,包裝零食嘅又有;酒吧佐酒小食嘅又有;甚至薯條專門店都有,可見呢個風氣愈嚟愈強.薯毛毛覺得香港餐廳嘅薯條都好有特色,例如用咸蛋炒,中式醬汁甚至麻婆豆腐味都有.但想「反璞歸真」感受薯條質素的話,北海道或者歐洲薯仔會有優勢,而且粗身薯條嘅薯仔成份都會高啲入味啲.薯毛毛喺香港食過過百間餐廳嘅薯條,又點會唔衝出海外?最難忘一定係比利時同荷蘭都有嘅Frites Atelier,歐洲薯仔喺米芝蓮三星大廚設計嘅薯條菜式下,薯毛毛認為不論醬汁,薯條質素,油份以至價錢嚟講都接近滿分.嗱,大家下次旅行識揀啦!
‧Frites Atelier喺比利時同荷蘭都有分店,薯毛毛以接近滿分評價此店!
寫食評要夠專先好睇
薯毛毛決定開Page之前都諗過度過,畢竟IG,Facebook寫食評嘅人真係多到數唔哂,但專講某種食物嘅人又唔算多.「三年前開Page都怕有冇人睇,可能係勾起大家嘅刺激,出嚟反應又出奇地好.」但佢覺得大家都係鍾意睇數字多過睇文字,要有固定讀者先可以長期寫落去,所以就設計出一套評分制度.「評薯條會分為份量及賣相,薯條質素,醬汁及調味同埋價錢,再整埋地圖方便搵食,咁樣大家就會有興趣睇同討論.」不過食評呢樣嘢好主觀,試過有讀者同佢嘅評價完全唔同,佢第一時間唔係堅持己見,而係去了解點解人哋會咁諗.「可以嘅咪再去食多次Fact Check下,同讀者交流話唔定會啟發到新嘢,甚至佢哋會推介小店叫你去試,絕對係好事嚟.」
‧薯毛毛寫食評絕對係一絲不苟,仲試過唔滿意啲相再食多次,其實可能係想食薯條咋嘛!
開Page係愛?定係責任?
有人試過建議薯毛毛拍片甚至出書,佢都一一拒絕,因為搞Page終究係興趣,唔可以影響正職.不過佢覺得開Page嘅人,不知不覺間會多咗一份責任,已經唔係搵個地方出下相講下嘢咁簡單.「如果個Page唔係要搵錢嘅話,所以就唔覺太大壓力,當然完全無壓力就假嘅,例如有時諗應該點寫落去呢?不如寫下薯條周邊嘅嘢,例如啤酒,漢堡等等;相可唔可以影好啲?我試過唔滿意啲相,特登再食多次.提醒自己要保持文章嘅質素,未到最後一刻都仲有嘢改善,其實就係責任嚟.」
飲酒可以揀劈酒或者品酒,點解薯條唔可以用「品薯心態」?由茶餐廳到西餐,酒吧都會見到薯條蹤影,好食嘅薯條會令成餐飯昇華,但薯毛毛笑言薯條已經昇華同專頁甚至生命綑綁埋一齊,缺一不可.佢認為不論搞專頁,抑或製作薯條嘅餐廳都好,一定要做好自己嘅作品,保持質素同熱誠先會吸引到大家再返轉頭,甚至成為忠實擁躉.
‧薯毛毛提大家,開Page又好整薯條又好,唔單止要有愛,仲要為讀者負責任.


text:
interview
點入大公司marketing?
Banking
係英國讀完u翻嚟, 2020grad, 但唔係香港讀書, 真係冇乜connection😢 好想入大公司marketing/ agency都好, 但唔知點入行, 唔知點揾份好工, P&G apt test fail😭 啲人點train咖😩
JobsDb 啲marketing成日都伏伏地😢 仲有咩途徑揾工
P.S. 宜家做咗就快半年野, 想轉工, 到底點入大公司?😩
編輯於2021年03月02日
Donix Chan
全部所係雞
Niki Chan
Charis
識ps, google digital garage/adwords cert增值下
編輯於2020年10月14日
Colin@OnMyGrad
高手高手高高手
Hiii, 目測宜家opening確係少咗嘅,但既然想轉工都係別無他法,一係報今年嘅Graduate Programme,一定job board搵啲大公司嘅entry position,不過我自己當年就鍾意睇LinkedIn多啲...感覺上少好多啲乜乜wealth management先.仲有第三個方法可能係從你宜家份工著手,睇下有咩客,同佢friend啲,somehow可能會有referral都唔定😂😂
編輯於2020年10月15日
空靈魅影
有refer 會唔會試下留低contact啊
編輯於2021年03月02日


text:
英國大學會遇到嘅5種人
今次講啲輕鬆啲嘅話題,同大家分享吓喺英國大學會遇到嘅5種人😆 諗諗吓其實呢幾類人好似都唔係淨係喺英國大學到搵到哈哈😂 唔知你又係邊種人呢?🤟🏻 吃喝玩樂型 疫情之前,好多同學都會成日落club同其他人social吓,有啲都會玩得幾癲吓添.有啲成日落club但讀書好叻嘅我係真心唔明佢哋點平衡到clubbing同讀書哈哈,真係時間管理大師! 佛系型 有啲人你feel到佢真係好chill,chill到一個點係已經唔太理自己嘅學業或者自己畢業之後嘅出路咁,有種得過且過嘅感覺! 深藏不露型 去到英國,你就會發覺呢個世界嘅勁人有好多,有啲人諗嘢嘅思維真係會令你大開眼界!但係唔係個個有料嘅都會周圍去show off,更多嘅係深藏不露,從佢喺seminars同lectures等等嘅發言可以feel到. 虛有其表型 有深藏不露嘅人,就一定會有虛有其表嘅人!我試過做group work,有一個組員明明平時嘅表現都正正常常,好識吹吓水,但做起嘢上嚟個就完全係兩回事! 學霸型 呢種人我覺得係佢本身已經有一個好明確嘅目標,知道自己喺無論學業上同埋career上想achieve到啲咩.而佢地本身嘅自我要求都好高,會把握唔同嘅機會去裝備好自己同埋去build一啲professional嘅connections咁!有時同呢種人相處我自己都學到好多嘢,可以互相交流吓~


text:
對於近排大市跌,增長股大跌,開始越來越多投資人認為今年嘅走勢似2018年嘅情況,睇淡嘅聲音越來越多.(小小回顧:弩飛今年三月寫嘅「進入清晰嘅混沌期」同「回歸清倉派」初次提到今年嘅走勢會似2018年,亦都係七月寫嘅「金融戰嘅猜想」解釋兩者相似嘅原因,有興趣可以睇番!)
面對咁樣嘅市況,最簡單嘅方法當然係清倉離場,減低損失.但係由於我認為今次跌市,資金需要重新配置,所以選擇咗一個平行時空嘅做法:當大部份人分析應該繼續沽高估值增長股,定係中長線開始入場部署,我決定尋找具增長潛力嘅價值股,現時主要係內銀,重型機械,電力,電訊,高估值增長股只剩低運動服裝.
其實每次跌市都係審視自己portfolio嘅最好機會,我經常覺得一隻好股票並唔係升得有幾多,而係跌得有幾少.係經歷咗近排幾個升跌之後,有幾個新嘅感受:
1)原本諗住政府會透過谷基建去支持經濟,所以買咗重型器械(至少已經跌返去合理估值,同埋每次都係佢哋升最多),但係始終佢哋Q3個業績會麻麻哋,所以即使有sexy嘅增長概念,佢哋近排嘅走勢反而冇水泥行業咁紮實(水泥嚟緊即將進入旺季,庫存開始減少,價格應該會升),所以弩飛已經減咗大部份持倉再觀察(有一部份仲要損手離場⋯)
2)大量買入郵署銀行同招商銀行嘅原因,係相信佢哋嘅本業係降RRR嘅情況下會做得唔錯.例如招商近排出嘅業績,中高端客戶資產管理優勢強化,我幾鍾意呢個生意模式,但係估唔到近排證券行業反而爆升得更加犀利⋯
3)今次都幾幸運,為咗避開中概股(原先諗住打金融戰),第一隻腳入得比較多醫藥,新能源,電動車板塊.後來理解到政府「公平」嘅操作,覺得剩低嘅高估值新經濟有機會殺一轉估值,所以走哂所有醫藥同電動車(連最愛嘅藥明生物同恩捷都走晒),轉去價值股,幸好再避多一劫⋯今日放曬所有運動服止賺10-20%.
4)朋友問依家係咪第二隻腳,其實增長股同價值股係完全唔同情況⋯增長股好多已經下破上一低位,呢啲正確來講叫做「跌穿」,「第二隻腳」通常係高過第一低位;價值股暫時好似只有調整,冇乜第二隻腳嘅情況.但係我非常擔心會唔會開始咗risk off嘅狀態,因為我發現即使搵到幾個hold住嘅行業,但係只要有一兩間公司嘅走勢比預期差(例如中聯重科同三一),對盈利嘅負面影響都比較大,所以呢一兩日都減倉到三成,主要剩低銀行,電力同埋電訊(今日中聯通出業績,希望有啲睇頭)
最後,等我post吓每一個行業我最重倉嗰隻股票,大家就會明白點解有平行時空嘅感覺,令到我之前加倉到七成:
銀行:郵儲銀行(1658)
電力:中國電力(2380)
重型機械:濰柴動力(2338)
電訊:中國聯通(762)
但係為咗防範風險,正所謂「凡事去得太盡,緣份定必早盡」,之前打到上咁大嘅倉位都冇輸太多,都係先收一收,避一避風頭先⋯


text:
日本鐵道為咗吸引遊客使用或者參觀,有時會喺車站搞搞新意思,山口縣某車站,就因為鐵道上放咗鳥居而受到熱烈討論! 位於長門站嘅鳥居陣係由西日本遊鐵道公司嘅長門鐵道部設立,位置喺山陰本線嘅長門市站同東萩站之間,由20個鳥居組成.每個鳥居之間相隔1.5米列陣,每個鳥居比前一個高 3cm,所以即使列陣長度有限,仍然營造到3D效果,睇起嚟立體感相當明顯. 該段路軌位於0號月台,唔會有列車駛入.而當地著名景點元乃隅神社就係以延線依山而起嘅鳥居陣興建而成.鐵道站為了宣傳呢個特色景點,所以就喺呢條冇被使用嘅路軌上起鳥居....
神社
(日本)貓奴必去神社!快啲帶埋罐罐去參拜貓住持
日本京都係香港人熱門嘅旅遊景點之一 當地神社眾多,每間都別具特式,吸引咗唔少旅客慕名而來 當中位於京都左京區八瀨,以貓咪為主題嘅寺廟型主題樂園「貓貓寺」就係其中一個人氣景點 「貓貓寺」前身係一間由家庭經營嘅喫茶店,經過2011年日本東北大地震後, 身為貓奴嘅他們決心「要像貓咪一樣自由地生活」 於是將古老民宅改建成貓咪主題嘅「招喜猫宗総本山猫猫寺」,等更多愛貓人士前往 [instagram...
(日本)宮地嶽神社「光之道」海天一線珍貴絕景
日本九州福岡縣嘅宮地嶽神社近年因為佢哋嘅「光之道」大受遊客歡迎. 神社喺每年嘅2月同10月嘅某幾日,參道同夕陽會連成一線, 陽光照射落街道至參道,形成一條「光之道」~ 而且因為日本人氣組合「嵐」嘅廣告,更加多遊客想嚟打卡欣賞呢個珍貴美景! 平時都有好多人參拜嘅宮地嶽神社~ [instagram...


text:
經過上星期教師發展日小小豬放早唔洗係學校食午餐,我休息左一星期之後,今日又再開妝始我嘅工作,為小小豬繼續準備愛心便當啦~
雖然小小豬都對依片芝士兔仔有所不滿,不過唔理咁多,最重要就係佢都食晒成碗通粉嘛....哈哈哈!
星期二就整返個飯團人仔俾佢啦~
主菜就係南瓜加上肉餅,之後整個波波餅團做頭,蟹柳做身體,再用紫菜做頭髮,雖然就係簡單左啲啲,不過都算叫做一個卡通便當呀!
都總叫做小小豬鐘意,佢一打開就細細聲話(當然我偷偷地望到佢係開心樣):嘩...係我地三口子便當呀!睇見佢咁個樣,即係我又PASS了!
其實小小豬早幾日都已經話好想食蛋壽司卷卷,不過我又真係唔係好識整日式甜蛋,所以不嗰幾日就不停上網搵個整法,最後就俾我搵左一個好簡單嘅做法,之後就用BRUNO嚟煎,終於成功整到比較靚嘅甜蛋整壽司啦!
星期四就整左一個心心便當~
唔好睇少依兩粒心心就以為係好少飯,其實都係小小豬平日嘅飯量嚟,因為個心心都有一定高度,所以看似細粒但其實份量好足呀.
今日主菜就係南瓜炒肉片,見屋企有兩粒餃子就煎埋佢.雖然個賣相都唔係滿分,不過小小豬都收貨,放學時仲扮晒嬌咁問我係咪因為好愛佢,所以整個心心俾佢食.真係....所以我成日都話,依隻衰豬唔激嬲我嘅時候又真係逗C人呀!
星期五就到肉粒通粉加三文治~
嗱...唔係懶惰整咁簡單,只係小小豬見到學校訂飯張通告見到同學仔食依兩樣,所以佢又話想跟住食.既然佢要求,我就當然作出配合啦!
無驚無險又成功完成一星期便當,其實諗煮乜又真係好頭痛,因為我唔想用太多加工食品嚟整午餐,用新鮮食材好似健康啲,同時又要諗整咩圖案,真係少啲腦力都唔得.
我會繼續努力,務求小小豬食多啲,咁就可以快啲肥肥白白啦!


text:
廣東話到底係一隻幾純種嘅語言?我哋大家都知道有的士,巴士等嚟自英文嘅借詞,但係你又知唔知,有幾多粵語,甚至係中文裡面嘅詞,都係由外語譯返嚟㗎呢?
今集就講下從音到義,從古到今,從本土到世界,各種你可能唔知嘅借詞,借譯等等現象,仲有語言之間更深層次嘅影響.
(呢個節目喺YouTube都有,快啲去訂閱!)
Continue reading
每當聽到人講外語時,有冇諗過,到底佢哋講 咩 話?
今集,我哋就以The Great Language Game嘅模式,一齊嚟玩個估語言嘅遊戲.不如你都嚟一齊估,然後再聽下兩位主持講解下,究竟係點樣從每隻語言嘅聲音,嚟到去估呢?
(呢個節目喺YouTube都有,快啲去訂閱!)
Continue reading
究竟聾人係點樣溝通?用手又點樣講嘢?原來一班聾人小朋友一齊返學玩就可以無中生有,整套新嘅手語出嚟?手語入面原來雕刻咗對外國嘅刻板印象?
適逢Netflix啱啱出咗聾人學校真人騷 Deaf U,第二集嘅〈絮言.狂想〉,我哋三個健聽嘅主持,用聲音講下無聲嘅語言世界.
(呢個節目喺YouTube都有,快啲去訂閱!)
Continue reading
語言係人人都會使用嘅嘢嚟,但係正正因為佢係大家覺得理所當然嘅一件事,所以好多人會產生一啲對語言嘅誤解.
為咗為呢個podcast打響頭炮,第一集裡面我哋一次過討論嗮七個香港人最常見嘅語言迷思.
(呢個節目喺YouTube都有,快啲去訂閱!)
Continue reading
如果你有睇我條多語言片,可能會記得,我籌辦咗一個podcast.
個idea係喺我七月尾闊別香港嘅飛機上諗出嚟嘅,經過兩個月嘅計劃,構想,測試,而家終於可以好自豪噉講,第一集已經錄好,準備出爐喇!
由最初嘅構思,去到搵咗兩位朋友一齊主持,傾咗咁耐,叫做有個方向,知道我哋想做一個點樣樣嘅節目畀大家.每集將會圍繞一個同語言有關嘅主題去討論,又或者抽少少時間介紹某隻語言.
而最核心嘅問題就係,點解我哋要搞podcast呢?
唔怕同你講,我由頭到尾係諗住一雞兩味.
1. 語言議題大眾化
我喺2015,6年左右發現咗網上所謂嘅polyglot community(多語言者嘅群體),所謂多語言者引伸為語言迷,即係世界各地對學外語有興趣嘅人所組成嘅,只要對語言抱有熱忱,即使係初哥,佢哋亦都好歡迎.
Continue reading


text:
尋晚又整饅頭.
屋企有蕃薯,本來想試吓整蕃薯饅頭,但都係下次先,因為開始整果時已經10點幾.
呢啲時間兩個小朋友都瞓咗,我先可以安安靜靜地做呢件事!如果佢哋未瞓,我絕對會忍唔住去攪吓佢哋!完全唔可以整.咁點解日頭哥哥返緊學細佬瞓緊覺果陣唔整呢?因為太多嘢要攪啦!又成日都覺得好攰,反而夜晚冇咁嘅感覺!?
今次用多咗一倍份量,但同上次一樣,點都搓唔到個麵團光滑,我諗係因為牛奶嘅比例多咗少少?下次試吓落少啲先.
上次哥哥食到一個唔夠,要食埋人哋果個.今次夠喇掛!點知佢又唔想拎返學校當snack咁食,我都明,緊係想食啲「好味又冇益」嘅零食啦!但係間唔中一兩日食返啲健康啲都要!所以最後佢都帶咗一個饅頭返學校.
咁細佬又點呢?
睇吓佢食到!
我將一個饅頭切開3份,佢幾乎全部食哂,只係掉咗半舊落地,睇嚟都OK鍾意喎!其實都係因為之前見佢食得幾好,我先有動力繼續整,當然哥哥又肯食就更加要整啦!
另外,午餐仲有早幾日整好嘅「焗洋蔥紅蘿蔔雞肉雞肉丸」,因為屋企冇哂蔬菜了!唯有加埋士多啤梨同梨.
今次食到兩個左右嘅雞肉丸,士多啤梨幾乎食哂,梨就食一兩舊就吐同喊 (哈哈!),其實BLW嘅小朋友唔係更加揀飲擇食咩?我覺得好好好明顯噃!!


text:
課程結構
Year 1同year 2大部分都係以讀history為主.Year 1只會有1科入門教你寫politics essay,其餘都係compulsory,不過會有40 credits畀你揀discovery modules (同自己本身讀嗰科唔同嘅嘢),呢啲就要自己衡量.
究竟讀啲咩?
就係瘋狂睇文,書又好,journalist article又好,都係睇.睇完一大堆嘢就寫,除咗睇文第二個highlight就係sem尾有個類似小型會議咁嘅嘢,好考英文水平.其餘嘅就冇咩特別 group presentation呢啲大路嘢就唔深入講了.
同想像中有咩出入?
其實都冇咩出入,要有全部同學都係外國人嘅心理準備囉.
適合咩人讀?
呢科就適合啲英文好嘅人讀,好似我英文唔好嘅話睇書都睇死.亦都適合鍾意思考嘅人讀,但係如果要靚grade,要有chur嘅心理準備,好多readings要睇.
考核模式
上文都提到交assignment (essay)係主力.其他科都會有group presentation同考試.Exam到最後都係寫essay,所以essay寫得好係非常重要嘅.
收生要求
我就係讀DSE嘅,分數唔夠入呢科.因為佢A Level 嘅entry requirements 要A* A A,換返條數係5* 5 5,但係我讀咗Leeds uni開嘅international foundation year,夠6成就可以升year 1.
點解揀呢間大學?
老實講,揀呢間大學都係因為臨急抱佛腳.不過consult過一啲師兄師姐,覺得唔錯就揀咗.我就覺得自己有少少揀錯.Leeds最出名係clubbing,但係我就唔好呢範.如果你係對落club落bar感興趣,Leeds絕對會係你好嘅選擇 .
除咗呢樣,因為本身濕疹嘅問題,環境亦都係我concern之一.我住嘅宿舍係森林隔離,空氣好,香港人嘅鼻敏感問題都會好好多.唯一問題就係成日落雨,個人會有少少depressed,不過習慣左問題就唔大.另外由於地理位置比較北,冬天長期零下,怕凍嘅人要注意返.
出路
英國會比較多出路,香港嘅話出路都係教書或者從政,或者考政府工.


text:
喺觀賞完首輪初賽後,聽到唔少同學仔都喺比賽中提及過香港嘅幾間戒賭中心,同埋戒賭中心所提供嘅服務.好多人都有提起戒賭中心係幫助受賭博問題困擾嘅人士,但你又知唔知係點樣幫?不如趁呢個機會,了解一下我地勗勵軒輔導中心有咩服務,同埋戒賭輔導中心嘅日常運作啦!
1. 接聽熱線
不論是有賭博問題嘅人士或佢地嘅家屬,都會打來熱線求助.接聽熱線最主要係提供即時情緒支援,提供相關資訊(有不少求助者會係電話入面問及一D資訊性問題,例如申請破產程序等等) ,同埋運用輔導技巧以加強佢地願意接受輔導嘅動機.點解打得電話來,仲要係電話上加強佢地嘅求助動機? 其實往往有一部份嘅求助者打電話上來,係因為當下受到賭博問題困擾,想有人去傾,但未必想接受戒賭心理治療.佢地可能已經覺察(aware)到自己有狀況出現,但未必有動機(motivation) 去接受戒賭心理治療.點解會未動機去接受戒賭心理治療? 原因可以有好多,下回再分解啦!
2. 提供戒賭心理輔導/治療
部份求助人士係電話入面同我地傾談過後,都會願意上來中心接受單對單的戒賭心理治療.無一套心理治療嘅方法能夠適合所有有賭博問題嘅人士.認知行為治療 (Cognitive Behavioral Therapy) ,精神動力治療 (Psychodynamic Therapy) ,家庭治療 (Family Therapy)等等都有機會成為適合求助者嘅心理治療手法.用邊一個手法往往取決於兩大因素: 提供輔導者嘅訓練背景同埋求助者嘅實際情況需要.
3. 提供支援小組 (Supporting group)
我地亦都設有不同類型嘅支援小組,以加強求助者係戒賭路上嘅支援同成效.或者有人會問,如果想戒賭,個別輔導同支援小組邊種比較好? 其實,個別單對單式的輔導 (Individual Counselling) 主要協助求助者處理個人層面議題.而支援小組就以個別特定主題為中心,我地會同參與者會係呢個特定主題上共同作出分享同討論,透過耹聽組內不同組員嘅睇法同經驗,從而有所得著.
4. 展外探訪
大家或者會覺得,要係中心等人打電話入來,好似好被動.無錯,為左主動去發掘一D服務需要者,某D戒賭中心會有展外探訪服務.就好似我地勗勵軒錦,由於係前線工作入面發現求助者絕大部份來自五大行業,所以我地都會定期針對呢五大行業進行展外探訪.至於展外探訪實際係做d乜? 五大行業又係邊五大? 下回再分解啦!
5. 大眾教育
正所謂預防勝於治療,我地亦都會去唔同嘅地方,包括學校,商業機構甚至係直接落區,推廣防賭及心理健康嘅訊息.


text:
住喺新界東鐵沿線嘅居民十分多,而沙田區絕對係人口集中嘅重鎮,呢個大區嘅迷你倉需求絕對唔細,所以 新界迷你倉 價錢同市區相差不大,主要分布喺大圍,火炭,石門等工廠區,選擇都算多,所以租倉前不妨多作比較.
品味生活
好多人覺得,要喺港島區搵迷你倉比較難,而且價錢亦一定會比九龍同新界貴.呢個講法,有啱亦有錯.的確, 港島迷你倉 選擇冇九龍新界咁多,但其實近年已經愈開愈多,而價錢差距亦已經拉到好相近.小編近排就幫一位住南區嘅朋友喺香港仔搵迷你倉,做咗啲價錢比較.
迷你倉喺香港愈來愈盛行,差唔多每一個區都有,有啲區甚至開到其門如市,反映咗各區市民都真係好有額外儲存空間嘅需要.小編有朋友剛剛大屋搬細屋,搬咗去荔枝角區,正想搵個迷你倉放置幾箱雜物.今次就同大家睇下荔枝角區同埋就近長沙灣區嘅 迷你倉價錢 .
話說小編有位朋友住在觀塘區,最近執屋「斷捨離」一番之後,發現有幾箱物品仍然想保留,但放在家中又頗佔空間,於是考慮租番個迷你倉.但他的前題是不想花大筆金錢租倉,只想用最低的費用去儲存嗰幾箱物品便可.咁到底 觀塘迷你倉 同儲存服務有啲乜嘢選擇?
春天臨近尾聲,夏天已在敲門,同時開始嚟探訪大家嘅,係令人冇覺好瞓嘅蚊子.天雨過後,蚊蟲滋生,佢哋最鍾意喺夜間進入家居,在大家耳邊「嗡嗡」作響,冷不防就吸你啲血……諗起都憎!市面上有不少專為家居設計嘅 捕蚊器 /捕蚊燈,係時候買定一部看門口!
近月由於受疫情影響,許多家庭都多咗去超市大手入貨,又或者多咗幫襯網店購買食物,為求心安亦以防萬一.雖然缺糧嘅情況未必真係會出現,但係家中就往往先出現另一問題:個雪櫃被「打爆」咗,冇晒位!講開 雪櫃收納 / 冰箱收納,好多人都話要向日本主婦學習,其實佢哋嗰一套都唔係乜嘢高深學問或秘密招式,只係一啲簡單原則同技巧.
疫情蔓延之下,不論大人小朋友都留多咗喺屋企,出唔到街之餘,仲要千方百計諗嘢做去打發時間……查實,而家係全家人一齊 執屋 嘅最好時機!等Boxful提點大家關於家居物品整理嘅簡單重點,執屋呢件事絕對冇你想像中咁痛苦!
對於好多不同年紀嘅人而言, 波鞋 已經唔係打波時先會著,而係日常出入必著嘅鞋類.部分人更加有收藏運動鞋嘅喜好,不時購買搜集特別版本嘅球鞋,甚至儲到一屋都係.之不過,好多人忽略波鞋嘅清潔同保養,又求求其其咁收納儲存,令到啲珍藏波鞋好快就舊化損壞,以至價值全失.等Boxful提點下大家關於波鞋嘅保養收納貼士啦!
踏入春季,疫情持續之下,乍暖還寒的潮濕天氣令大家都少不免會擔心家居環境嘅乾爽程度,因為家居潮濕自然有機會成為細菌同病毒嘅溫床.消委會近年就經常與機電工程署合作測試市面上嘅 抽濕機 ,而今年(2020年)就剛公布咗最新測試結果,仲特別推介咗幾款高效能及性價比高之選.
春回大地,萬物滋生.目前疫症肆虐,大家都會特別注意個人衛生及家居清潔,而春天暖濕正係蛇蟲鼠蟻開始活躍嘅季節,佢哋嘅出現會為家居帶來更多細菌病毒, 防蟲 措施絕對不容忽視!等Boxful同大家研究一下防治蟲患的好方法,當中好多都係利用天然物料,一啲都唔化學!


text:
點解跑步對我哋咁重要? 跑步唔單止可以燃燒脂肪,而且睇起嚟十分好,佢仲可以幫助骨骼結實,增強肌肉,改善心血管系統嘅壽命,提高能量水平同埋訓練能力,呢啲對身心健康都好緊要.
跑步係一種運動方法,可以令人類步行快速.跑步係世上最被低估嘅運動之一,因為跑步係我哋好細個嗰陣就學到嘅嘢,佢已經成為我哋生活嘅習慣.跑步對我嚟講,佢改變咗我嘅生活.跑步幫助我發現咗自己,並向自己展示咗我係一個點樣嘅人同幫助我克服眼前嘅一切.
職業足球員梁冠聰嘅跑步視角
我嘅好朋友梁冠聰係一位嚟自香港職業足球運動員,佢目前效力東方龍獅足球隊,我問佢跑步對佢意味住乜嘢,跑步同足球有咩直接關係,呢啲係不得不講嘅.
「跑步對我嚟講,係一個習慣.基本上每日都需要跑步,不過,比起跑馬拉松,短跑,足球世界嘅跑步可算係牽涉所有範疇.」
「一場90分鐘嘅比賽,當中涉及緩步跑,慢跑,中速跑同埋全速衝刺,距離短則兩米,長則三,四十米.所以,喺我哋日常訓練,需要顧及嘅跑法都較為全面,既要有耐力,亦要有爆發力,比起一般跑手,可能大家都能夠控制心目中嘅速度,喺不同路段採用不同戰術.不過,足球埸上,當你處於被動嘅時候,你冇得揀,只能追隨對方嘅決定及步伐,嘗試跟埋佢嘅方向.如果大家有興趣,不妨親身試試踢足球,你會感受到當中嘅跑步樂趣.」
我對跑步嘅睇法
跑步對我嚟講不僅係運動,仲代表你同自己之間嘅戰鬥.你決定要走得幾快,要走得幾遠至停落嚟.喺舊年我嘅跟腱斷裂之前,我用跑步做工具嚟幫我搵出生活中嘅答案,而無論同生意或者家庭有關嘅事情.跑步之所以美麗,係因為佢係一項艱苦嘅事情.當你決定着上鞋並開始跑步嘅時候,就已經承諾要完成擺在你面前嘅任務,而且冇任何隱藏空間.依家,我正由傷勢中慢慢恢復過嚟,我迫不及待想重新開始跑步,並再次體驗美麗嘅比賽.


text:
(星級理財)林秀怡曾為養家賣避孕套 苦盡甘來開餐廳做老闆
332,658 次觀看
嚟到下集,林秀怡分享自己嘅另一個身份,佢除咗係一個演員之外,仲係一間手工意粉餐廳嘅老闆娘.
佢分享自己嘅創業經過,原來係無心插柳.全因一個朋友好鍾意煮嘢食,仲要煮得好好味,佢遊說朋友開餐廳,點知朋友預埋佢份做老闆.最終餐廳由三個人夾份,總投入資金大約一百萬,佢做細股東,亦樂於乖乖聽大股東嘅話.
佢話最初開舖,主要做花瓶嘅角色⋯⋯即係做樓面,因為最簡單.仲話好搞笑地,粉絲總係喺佢無化妝嘅時候嚟搵佢合照.到依家熟習咗環境,開始涉獵唔同嘅工作範疇,譬如入廚房幫手煮嘢食,總之邊度缺人,邊度就見倒佢.
佢諗返最辛苦就係啱啱開舖嗰陣,因為人手不足,又咁啱拍緊《婚姻合伙人》,嗰排日日都無時間瞓覺,一拍完劇就返店幫手,做到凌晨兩,三點.結果有日終於捱唔住發燒,攤喺度咩都做唔倒.
餐廳開業至今三年幾,秀怡話大致收支平衡,但未回本.佢亦唔心急,明白投資嘅嘢急唔嚟.佢話唔應該抱著太負面的心態去做生意,相信做多一,兩年就可以回本.
最後佢講到,原來喺開餐廳做老闆之前,佢曾經喺網上賣避孕套.佢話嗰時已經喺TVB工作,但因為唔係日日有工開,當時又聽朋友講話有隻日本避孕套好好賣,於是就喺日本運返嚟轉售.可惜最終避孕套滯銷,因為香港好快就全線有售.最終嗰批避孕套由一位TVB同事幫佢掃晒⋯⋯
之後佢又分享自己嘅「星級理財小貼士」,就係要俾自己喺開心嘅環境下工作,咁樣先可以事半工倍.
想睇秀怡分享佢創業嘅甜酸苦辣,快啲嚟睇呢集(星級理財)!


text:
(財演算法)圖表派的技術陷阱2(蔡嘉民)
上期提到睇圖好多時會中伏,因為人眼睇圖好容易有盲點,令到你唔可以好輕易咁去目測一啲嘅策略.好多時睇落得,試落又唔得,就係因為犯左睇圖上嘅錯.上次提及左一種錯誤,例如想睇下A會唔會導致B,好多人會睇下A同B有無同時發生,即係大成交同市底有無同時就現,但真正要做嘅係,去睇下每次發生A果陣有無出現B.因為可以每次有B都有A,但每次有A都未必有B.
代入現實例子就會變成:因為可以每次市底都大成交,但大成交之後都未必見底.而回測嗰陣,因為每逢一見倒大成交就會買入,所以就會出現輸到攤攤腰嘅情況.
今次要提及嘅係另一個圖表上常犯錯誤.就係趨勢線,趨勢線可以有好多條,試想像一下,如果個股價過去一段時間愈升愈急,當佢回調嗰陣,就會有唔同嘅上升趨勢線.最先睇嘅會係最高最斜嘅上升趨勢線,圖表派會話嗰個位係第一支持.一旦跌穿之後,目光就會放遠,望更加遠嘅底部連成嘅趨勢線去搵出支持位.如果再跌穿,又會再望一條再平啲嘅趨勢線去搵支持.可惜,每次嘅支持位都好貼近,令到用家覺得可以再揸多陣,盼望去到下一條趨勢線會反彈,唔捨得止蝕.但問題係啲支持位愈黎愈低,只會令人泥足深陷.
唔係想講運用趨勢線去搵支持位呢個方法無用,只係佢並唔係一個交易嘅好策略.重點係因爲趨勢線係一條未跌穿先會畫倒嘅線,一旦有一個新嘅低位,人眼並唔會忽視新嘅底去連一條舊嘅趨勢線,跟住駁斥趨勢線唔work.所以,證明趨勢線成功嘅坊間例子中,其實有少少類似Look forward bias嘅效果,即係只有喺股價成功喺條線上面反彈之後,先至會畫出黎俾你睇.
呢一個題材係抽象啲,大家可以思考一下,下次附上圖解!


text:
午餐:水蜜桃 南瓜 南瓜飯波
今日再整飯波,亦都好成功!好開心終於整到實淨啲嘅飯波啦!
Snack : 香蕉班戟
媽媽第一次整,都係上網學.雖然網上有教只用香蕉+蛋黃都可以整到,但今次我就試下用全蛋,因為細佬之前已經食過少少全蛋(大人食物),唔覺得有咩敏感,所以就大膽咁俾佢試下啦!
結果呢,第二日竟發現佢雙手同背脊都出左好多細細粒既紅點!
所以我諗都係唔好俾蛋白佢食住啦!
晚餐:菜心,菜心飯波
因為有D懶,所以個飯波只係加左自己切碎既菜心,撈埋入D飯度整成波波.
唔知係咪因為用返普通米,所以唔係咁實淨呢?!
再加上呢位BB唔係好想食野咁噃~
一開始就已經唔願拎黎食,我拎起引佢,佢就有拎黎食.
不過都只肯食兩三條,同埋揸爛D飯,跟住就唔肯食啦~(扭計喊)
最近買咗個video editor,試用版有水印我唔鍾意,所以用咗80大元去買!不過效果唔太理想,唔係修得唔好,而係有時用心打咗好多字之後,竟然可以突然間冇咗一半!可能係我條片太長啦!但都冇可能咁樣㗎嘛!我仲好有心機咁一而再,再而三咁打過哂!總共冇咗3,4次.最後我太攰啦!放棄咗一啲字幕…但真係嬲嬲哋呀!
Anyway,細佬食嘢嘅片暫時冇出事,可能真係因為片長比較短啦…整咗今日全日精華片段!去片~~


text:
我鼓起好大勇氣,先決定到寫呢一大段野比你,我既心情就好似今日天氣咁,好大雨好黑,但我都希望你會慢慢睇.
話你知,呢個星期我諗起好多事,諗到自己又開始頭痛翻發,包括咁耐以黎你講過既說話,我偷睇到既野,我八卦返黎既事,自己都重新整理一下,當中有D其實令我覺得好難受,好唔開心,個心好痛,好攰.不過唔緊要啦,唔想講細節,唔想令你有機會因為呢樣唔開心.所以呢幾日有時會好似冇咩心機同你講野,不過你好似冇乜所謂,連我以為你擔心我果一兩句,都只係你多口八卦問下,或者得我自己在意呢樣野,是旦啦!
其實我同你同小多,就好似三塊磁鐵咁,你同小多而家就係痴埋左既兩塊磁石,而你就一直用同我同一個極向對住我,無論我點樣向你靠近,都唔會收窄到我地之間既距離,正如我無論做咩你都冇感覺一樣,套用你既說法,感覺冇左就冇左.或者只有等你將自己正負極反轉既一日,我地先再有可能行近一步,但果一日已經唔知會唔會來臨.
其實我真係好無聊,無聊到間中會上RO偷望你,會上IG同FB睇你有冇更新,明明佢會跳通知出黎,又會間中上FB睇你最後上線係幾時.但每一次望,尤其係入RO,都係會帶住唔開心既心情熄Game,我都開始唔明白自己係抱住咩心情去八卦,睇住你叫人地老公,睇到你寫情歌歌詞,望住你同其他人表示對方令你心動,再見到有人肆無忌憚咁叫你老婆講愛你而你唔反感仲欣然接受,我唔明點解仲要入Game去折磨自己?
直到當日發現你一聲不響Del左我IG好友,我感覺有少少覺悟,呢排同你講野,或者你真係生日好忙,有好多事要做,忙到5-10秒回一個msg都冇,尤其係深夜,我呢D閒人既msg可能完全係浪費緊你手機data咁.當有好多好多事比我重要時,我就知道我既消失可能對你已經無所謂,多謝你用行動話比我知,我有幾咁唔重要.
我知你認真同小多拍拖,知你已經打算過有機會去台灣同佢一齊生活,知佢唔開心會去了解同氹佢,亦都知你會同佢傾住電話訓,又或者叫佢起身打電話比你之類,種種事都證明佢喺你心中好好好重要.咁耐以來要你應付我,驚我難受而一直忍住自己感受,辛苦你了.
你未搬時有好幾次你因為同佢傾電話而叫我細聲,尤其係有一次我在廚房想攬住你時,你知我有幾心痛嗎?不過都過去了,是吧.如果你決定真係想我簽紙,你簽好再比我啦,唔駛擔心,我會喺上面加簽.
我真係心累了,希望你諒解.我諗我心意你知,我唔係唔再愛你,亦都唔係唔想等你,而係佢先係你最中意最在乎既人,呢一刻會想同佢過一世既人,你可能唔覺又或者唔認,好早之前佢已經重要到你會不時望電話望手錶,會盡量秒讀秒回信息,你亦都已經將老公既位置比左佢,咁試問我仲憑咩等你呢?我唔想令你有顧慮之餘,好衰咁講,或者可以比返少少尊嚴我,我覺得做備胎,比人拎來攝時間,正如前排有一日你突然同我撒嬌,話執屋想食雞煲,我無意見到你相簿,原來果日你心情唔好而小多冇理你.或者係我諗多左啦,但我發現原來等你地關係差先有我存在既空間,呢種感覺真係十分唔好受.
睇完,或者你會真係好嬲,當然你亦都可以反駁話我諗太多,亦都可以話我誤會你再同我澄清,我當然歡迎,如果你諗完會咁做,我開心添.不過隨緣吧,有幾在乎同心中有幾愛,其實行動好難呃到人.我只係想正式同你講聲,我唔想粒聲唔出咁對你冷淡,已經成年人,同你一齊左咁耐,知你有D說話唔識亦可能唔想講出口,就正如當日你直接除低戒指咁,用行動話比我知你既想法,但我覺得我要對你有交代.未來唔知,但我唔想再將自己放喺呢段冇空間容納我既三角關係入面了,好攰好攰.
當日我應承你分居,你可以食得返野,希望今日我同你講唔再糾纏,你可以再搵返失去左好多年既笑容吧.再見.


text:
June 2017
我地係柏林住係Charlottenburg附近,去Potsdam有直達車,搭一程火車,唔洗一個鐘就到Potsdam,Potsdam最出名應該就係Potsdam Conference,波茨坦條約,二戰停戰之後開既重要會議.除左依樣,仲有好多宮殿同草地,一個唔係好多人,好唔擠迫同幾舒服既城市.
St. Nicholas’ Church
由Potsdam HBF可以行去,我記得唔係好遠,粉紅色既building好靚,係度都好多人踩單車代步,夏天既德國好好太陽,好舒服,又唔熱.
Schloss Sanssouci
無憂宮既名Sanssouci,源於法文,唔識點發音,但意思就係無憂咁解,係普魯士一個大帝既summer palace,好似話可以稱為普魯士既梵爾賽宮 (但我記得梵爾賽宮大好多),佢個花園,都值得一行,好多樹蔭,我地係歐洲,做得最歐洲style既就係成日係草地上面訓晏覺,係真係訓得著既.
行去個宮既時候,見到有群人打扮成古代人咁好得意,又有人玩(花式?) 瑜珈,好chill下,入去花園同睇個宮既外圍都唔洗錢,如果我住依度應該會成日走黎訓晏覺.
Cecilienhof
我阿爸黎Potsdam最想去既唔係無憂宮,而係簽Potsdam Conference既Cecilienhof,曾經三巨頭杜魯門,邱吉爾及史達林都係依度簽約同開會.依度既感覺好低調,比啲大人物好安全既感覺.不過入面唔比影相,同埋中庭裝緊修.
附近無咩行,有個湖同餐廳,如果係柏林留得耐,來個daytrip都唔錯.


text:
(野餐系列)4個野餐熱點推介
野餐嘅季節又嚟啦!平時喺條街到見到幾個幾個著得好陽光又一抽二褦嘅後生仔都會估下佢地係咪準備去野餐.今次就等小編推薦4個野餐熱點比大家,全部都喺親自體驗架~
1)西九藝術公園及海濱長廊
少數比帶寵物嘅野餐地點西九文化區坐擁無敵大海景,平時都好多市民帶埋狗狗嚟一齊玩!唔想坐草地仲可以坐喺石壆,而且附近有coffee shop,播埋音樂成個氣氛都好chill好舒服~最最最特別嘅位喺開放到好夜,又可以睇日落,唔想太熱太多人仲可以夜晚先嚟野餐,欣賞維港夜景.
開放時間:早上6時至晚上11時
2) 迪欣湖活動中心
而家迪士尼閒日淨喺開一三五,成日full booking逼爆好多人,小編就推薦大家去迪士尼隔離嘅迪欣湖!去迪欣湖真喺好似去左旅行咁!因為唔止撘到去迪士尼站就完事,仲要行多15分鐘先到,如果覺得夏天太熱唔想行,就要睇好喺迪士尼站開嘅R8巴士嘅班次喇!迪欣湖夜晚7點就關閉,想去呢到野餐就要預早少少去啦!
開放時間:早上9時至下午7時
3)佐敦谷公園
佐敦谷屬於熱鬧市區中嘅一個寧靜處,位置較近九龍灣,唔想堂食嘅話可以去個快閃野餐!之前小編去仲見過唔少網店model喺呢到影產品相,你地都可以嚟佐敦谷偶遇下攝影嘅幕後過程.不過呢到假期比較多親子去野餐,好多小朋友一齊玩同吹泡泡.如果想避免太多人就可以揀閒日去啦!
開放時間:早上5時至晚上11時
4)青衣公園
青衣公園喺近排新晉嘅野餐熱點,話近唔近話遠又唔太遠.以前比較多居民去散步賞花,而家就多咗唔少後生仔去打卡.不過由於比較多植物,大家記得要帶定蚊拍水去喇.
開放時間:早上5時半至晚上11時半
- 同學仔只要係早上申請,最快可以係下午就拎到錢
- 同學仔文件交齊,98%機會申請獲批
- 提早還款唔會收同學仔任何手續費或罰息
- 整個申請到還款過程 uFinance 不會收取同學任何手續費
唔少同學都會有財務需要,例如交學費,交卡數,Hall Fee, Exchange等,uFinance 為學生提供現時市場上最簡易申請低息學生貸款滿足你嘅財務需要,讓你可以擁有一個無壓力而又充實嘅校園生活.


text:
之前Louisa 去煤氣烹飪中心跟 Rachel 學煮青咖喱,Rachel 預先準備好自製青咖喱醬分派俾每位學員,因為佢唔見我去上堂,所以落堂後同 Louisa 講,佢可以分部份咖喱醬俾我試試,當然,Louisa 一早都有咁諗啦,所以我都分到小量青咖喱醬呀!真係好開心呀,佢哋兩個都咁有我心,所以喺呢度我都要同 Rachel 及 Louisa 講多次多謝!
原本 Rachel 係教用青咖喱醬煮雞嘅,不過噚日我就用咗嚟煮雜菜,一樣咁好味!梗係啦,呢個菜式嘅靈魂青咖喱醬都唔係我整,係由 Rachel 整 o架噃,幾差嘅食材都可以大變身啦!所以好食絕對唔係因為我煮得好囉!
材料:
椰菜
豆角
豆腐卜
泰國圓茄
泰國小茄
檸檬葉
金不換
調味料:
椰漿
清雞湯
魚露
糖
經典泰國菜食材:金不換,泰國小茄,泰國圓茄同檸檬葉.
- 椰菜洗淨切件;豆角洗淨切段;豆腐卜沖水後對切一半;圓茄洗乾淨,切開 4
瓣.
- 金不換,小茄及檸檬葉洗淨備用.
- 燒熱油鑊,爆香青咖喱醬及檸檬葉,然後倒入椰漿同清雞湯,煮5分鐘.
- 加入圓茄及小茄子,冚上鑊蓋煮至半熟.
- 加入豆角同豆腐卜,加小量水,冚鑊蓋煮腍.
- 將椰菜加入,灑上魚露及糖,兜炒一陣,椰菜軟身便可.
- 最後加埋金不換,兜炒幾吓就即刻熄火,上碟.
一碟又香又惹味嘅雜菜,簡直係將平凡嘅蔬菜都變得好吸引,唔鍾意食菜嘅朋友,相信都會讚不絕口!當然,都要接受得到這種重香料嘅東南亞口味呢!
Notes:
- 糖嘅份量可以落多少少,因為本身味道都已經好夠鹹味.
- 金不換一定要最後先好落,落咗之後就唔好再煮太耐,因為煮得太耐會無哂香
味.


text:
(口罩推介)MaskOn 口罩好唔好?立即了解MaskOn 各款大熱時尚襯衫口罩!
MO自說:Maskon口罩的時尚宇宙
時尚係乜?好多人都話識條鐵咩.潮流時尚界唔同品牌喺每個季度都會巧立名目設定當季主題,稱得上係五花百門,真係點樣穿搭都總有一套說法.但無論點吹,都離不開一個字:靚!學MO嘅團隊話齋,講乜都假,望落靚先最緊要,所以MaskOn口罩一開始就以「好睇」為防疫重點.講真搞到個口罩有核彈頭,殺得死所有病毒都係假嘅,大家覺得有型,唔介意日戴夜戴,先係社區防疫嘅重點,你話係咪先?!
大膽講句,呢幾年上網搜尋 “口罩推薦香港” ,“口罩推介”,基本上都會彈咗MaskOn出嚟,咁到底其實MaskOn 好唔好?不如我哋用另一種方式答你,幾年前當人人都瘋狂撲口罩搞到一罩難求,大家嘅要求卑微到只係兩盒thx甚至係兩片thx,但求合規格戴得上面就算喇,真係So sad.但大佬,疫情都唔知搞幾耐,日日戴住個醫院Look嘅口罩都唔係辦法,執靚晒個造型出街,但衰喺個口罩度就前功盡廢啦.所以我哋班追求完美嘅設計師當其時就決定要做啲嘢,希望將口罩嘅定位,由功能行先,轉為功能與外型兼備.呢班傻傻哋嘅設計L,由用色到用料,佢哋都好用心咁捽,都唔知通咗幾多晚頂,內部嗌過幾多次交,先令MaskOn呢個名喺市場終於叫做有人識,仲殺咗條型型哋嘅血路出嚟.
MO 色彩象徵的意義
MaskOn最廣為人知嘅就一定係佢啲配色.除咗黑白之外,仲有好多唔同嘅可能性.MaskOn Mood Series口罩始終都帶住各種文青色彩,每種配色背後都有一個故事.Mood Series 嘅理念就係,當口罩遮咗用者嘅大半邊面,用者嘅內心感受同表情就好難表達出嚟,而MaskOn口罩嘅功能除咗可以有效隔絕病毒,同時仲能夠展現到用者嘅心情.MaskOn 口罩唔同嘅配色就好似各種唔同嘅Emoji,人哋一睇就明,而且戴咗又真係人人都話好睇.你又估唔估到,我哋係咁樣去諗一個口罩嘅呢?
你可能會好奇,Mood Series仲可以出到幾多隻色?大家睇吓Pantone嘅可能性,就知MaskOn嘅宇宙可以有幾大啦!不過喺咁多種配色入面,有一款顏色喺MO design team一直人氣高企,呢隻就係灰色.
點解灰色會咁受歡迎?因為用灰色口罩襯衫可以話係無得輸!好多人都會覺得灰色好似好悶,但MaskOn 一直貫徹對於美學同設計嘅堅持,由極簡灰到侘寂灰,甚至最新上架嘅Candour系列當中嘅礦石灰,MaskOn都可以將灰色由唔同嘅角度演繹出嚟,賦予每個口罩唔同嘅個性同氣質.
極簡灰
侘寂灰
礦石灰
你見灰色嘅出場率咁高,就知我哋有幾愛佢啦.其實世界各地嘅Designer,好多都係灰粉,仲成日著到一身灰咁現身,點解?因為灰色口罩Cool得嚟又平易近人,唔造作又易襯.唔怪得MaskOn口罩系列有咁多灰色選擇啦,淨係我哋自己Team好多時都戴灰色口罩嚟襯衫.唔講唔知,舊年入秋後,唔知點解極簡灰同侘寂灰去貨特別快,同事就話灰色係秋冬色口罩主打,仲話要開返個灰色口罩香港關注組,真係愛到入血.
講咗咁耐,都係想你知MaskOn嘅人係點睇口罩嘅啫.好喇,回歸返最原先嘅問題:MaskOn 口罩好唔好?我相信你已經有自己嘅答案啦.


text:
豆腐火腩飯
一大碟份量
硬豆腐 340g tofu
火腩 6pcs roasted pork
蔥 1pcs spring onion
草菇 6pcs straw mushroom
蒜蓉 5g chopped garlic
生抽 3tsp Soy sauce
蠔油 3tsp oyster sauce
糖 1tsp Sugar
紹興酒 3tsp shaoxingwine
水 100ml
粟粉 10g corn strach
水 30ml water
硬豆腐切片後炸至金黃色
草菇粒切開一半,蔥切成蔥段備用
生抽,蠔油,糖混合成醬汁
蒜蓉,火腩,草菇粒炒一炒
加入先前的醬汁
煮滾後加紹興酒
再加蔥段及水
最後加適量生粉水煮滾就ok啦
唔記得講煲飯
你地自己煲定啦
附豆腐火腩飯潮文
我每食完一碟火腩飯之後都會同我女朋友講分手
因為我知道, 佢已經唔再明白我
佢唔知道我o係茶記所經歷過既有幾多
佢問我食乜, 我真係唔想答佢
日本野? 秦國野? 真係敷(膚)淺
究竟我仲可以繼續忍受自己既伴侶將d生既肉放入口
每舊火腩都經過紅紅烈火,百度高溫
係經過歷煉, 係經過漫長既試鍊
每一舊都有佢既歷史,佢既故事
魚生究竟有d乜? 根本就好似d白痴港女錦(咁), 一無所知, 戇鳩鳩, 生勾勾
我恨我既人生唔可以好似火腩錦
搵到咁多好既伴侶, 豆腐, 涼瓜, 冬瓜, 枝竹..各有特色
亦搵唔到咁多知音人,
有時侯, 我自己一個坐o係茶記食火腩飯
我覺得自己係孤獨, 我覺得呢個世界係冇人明白我
我叫左枝青島, 我望住杯入面黃色既啤酒
我望唔透, 我望唔清究竟呢個世界仲有幾多野我係掌握到
我好迷茫
我離開間茶記, 我俾錢既時侯發覺有個OL食緊枝竹火腩飯
我望住佢, 佢望住我
我地互相點點頭
我好感動, 原來呢個世界仲有人係同我有相同既諗法
我忍住淚水
走出茶記, 點起支煙,
頭都冇回就走返屋企
或者個OL會問, 點解我放棄呢一段咁難得既姻緣
我唔知道
o係呢一刻
我覺得我係一個浪子


text:
ecostore 唔只係關注財務上嘅業績,品牌嘅核心價值係為咗令世界變得更安全,將大家嘅健康放喺首位,為大家提供不含有害化學物質嘅產品選擇.
當地球嘅未來同人類嘅健康比過往任何時候都更加危險時,我哋意識到品牌需要做更多嘅事情.因此,我哋好高興宣佈,喺 2021 年 8 月,ecostore 已經為我哋喺澳洲嘅業務獲得咗嚴格嘅 B Corp 共益企業認證.
B Corp 共益企業係一啲致力減少社會不平等,降低貧困水平,打造更健康環境,以及創造更多有意義嘅高質量工作機會嘅企業.我哋嘅總裁Pablo Kraus 分享咗成為 B Corp 共益企業對品牌嘅意義,同埋呢個認證對顧客嘅重要性.
獲得 B Corp 共益企業認證點樣同ecostore嘅企業目的保持一致?
ecostore 嘅企業目的係令世界變得更安全,由每一個人,每一個家庭做起.呢個同成為 B Corp 共益企業 係相當一致嘅,因為我哋利用我哋嘅資源令世界變得更美好.
點解要成為 B Corp 共益企業?
B Corp 共益企業嘅吸引之處,就好似ecostore一樣,佢嘅目的係關愛人類同地球,無論係現在定係未來. B Corp 共益企業係企業(而唔係個人或者慈善機構),而呢啲企業將業務嘅基礎建立喺關注環境,社區同埋員工嘅文化之上.成為 B Corp 共益企業就係利用我哋作為企業擁有嘅金錢,人力同埋關係去幫助世界變得更美好,係我哋一直奮鬥緊嘅事.
眾所周知,要拎到B Corp 共益企業認證係極具有挑戰性.你可唔可以分享一下呢個過程?
呢個係一個好長嘅過程!首先,我哋檢查 B 型企業影響評估 (BIA) 中嘅每個問題,以了解我哋嘅得分方面嘅情況.呢個係一個巨大嘅學習過程,幫助我哋理解乜嘢係 B Corp 共益企業以及佢嘅框架點樣同ecostore保持一致.其次,我哋必須決定呢個係我哋想要參與嘅事,然後指派一組同事去負責整個過程.佢哋花咗一年幾嘅時間同公司各個方面嘅團隊合作,通過喺所有BIA嘅影響領域中獲得至少 80分去獲得 B Corp 共益企業認證.
B 型企業認證過程有冇揭示咗業務中令你感到驚訝嘅事?ecostore喺邊啲方面做得比你預期嘅好同埋差?
比預期好:我哋實踐具包容性嘅招聘,因為我哋希望ecostore成為大家工作嘅好地方,但對於認證,我哋必須實際衡量呢啲實踐嘅影響.得知我哋喺聘用女性作為管理層(超過一半),年齡多樣性(超過 30% 嘅員工年齡喺 24 歲以下或者超過 50 歲),同埋聘用少數族裔作為管理層(超過 30% ).
比預期差:評估環境部分顯示,雖然我哋嘅水足跡很好,但確實有空間改進.呢個激發咗我哋研究現場再造並利用廢水以進一步減少消耗嘅解決方案.
展望未來,B Corp 共益企業會點樣影響公司業務決策?
成為 B Corp 共益企業唔會改變 ecostore,但係呢個身分將會根深蒂固地成為我哋嘅一部分,並作為一套指導方針去製定我哋持續改進嘅路線.佢成為咗我哋實現承諾嘅推動力,激勵我哋完成好多正在進行嘅事情,例如:為我哋嘅供應鏈實施行為準則.確保每一個決定都有正確嘅原因,並為所有利益相關者嘅角度著想.隨住我哋衡量嘅更多,我哋就更認真地管理我哋嘅行為,務求超越只係財務上嘅成功.
ecostore成為B Corp 共益企業,對顧客又有咩影響?
喺ecostore產品上睇到 B Corp 共益企業嘅標誌代表住你可以相信產品唔單止更安全,更可持續,而且你正在支持一間正式,負責任地致力造福人類同地球嘅公司.你會知道我哋已經通過最嚴格嘅流程去審視業務嘅各個方面,並且識別我哋為一間同你有共同價值觀嘅公司.
想像一個所有公司都係 B Corp 共益企業嘅世界 — 會係點樣呢?
喺一個每個人都遵守規則嘅世界裡面,每個人都竭盡全力以合乎道德嘅方式開展業務,保護人類同地球.唔會有公司為咗取得成功而作弊或者欺詐,而個人同企業會因為做好事而獲得獎勵同認同.
除咗 ecostore之外,你最欣賞邊間 B Corp 共益企業同點解?
Allbirds.因為佢係新西蘭裔美國人嘅企業,利用新西蘭人嘅獨創性,喺本地採購,再喺全球擴展,並同世界上其他最大嘅鞋公司競爭.由始始終都好有理念咁發展佢嘅業務,並用 B Corp 共益企業嘅評估標準,以正確嘅方式去推動事務成功.
作為一家間B Corp 共益企業,ecostore 嘅下一個目標係乜嘢?
我哋確定咗五個重點關注嘅領域:
- 成為經認可嘅「生活工資」僱主
- 提供更多循環解決方案
- 提供更多帶有Environmental Choice New Zealand紐西蘭環境選擇生態標籤嘅產品
- 喺我哋嘅生產過程中增加水嘅再利用
- 降低我哋運營嘅碳強度並使用更多嘅可再生能源去抵消
你有冇咩說話想同其他正在考慮申請 B Corp 共益企業認證嘅公司講?
一於放膽去做!第一步,就係花啲時間去閱讀並完成調查問卷,睇下你嘅企業參與認證嘅可行性.如果結果係正面嘅話,你將會深入了解到點樣做可以令公司成為“偉大”嘅企業,以及你嘅公司可以喺邊啲方面可以輕鬆地獲得勝利同進步.對員工,社區同地球嘅影響唔單止會推動你業務嘅可持續性,仲會推動你成功嘅底線.


text:
空中服務員票選客人最差行徑TOP5!你又做過邊樣?
搭飛機好多人成日話啲空姐方向口方向面好似欠咗佢咁,咁其實大家有冇諗過原來你已經做咗空姐空少心目中最差行徑呢?究竟有邊幾樣係TOP 5?有節目請咗批空姐空少們票選「空中服務員票選客人最差行徑TOP5」!點解咁討厭?今日請黎資深空姐W同大家講吓點解!去片!
圖:小明星大跟班(中天電視)
1. 要求隨身行李放自己位置
好多時啲客可能購物好開心遲咗登機,拎住一袋二袋行到自己個位就發現自己上方行李位放港咗行李,然後就會問空姐「點解我個行李位畀人霸咗」.其實我地真係冇可能幫所有客睇實邊個位係邊個客人,而且有啲飛機上方真係冇行李位真係要放其他地方.如果客人真係咁介意,我地建議都係早啲登機.
2.要求制止旅客發出嘈音
我地都明白,長途機有時乘客發出嘈音我哋都會協助處理,例如幫佢移動到其他座位,當然唔會Upgrade啦.而小孩方面,因為艙壓問題小朋友係會唔舒服,喊係正常亦都好難出面處理.畀個小貼士啦,通常第一行都係嬰兒座位,食正喊聲機會都大少少嘅…
3.要空姐幫忙搬行李
公司規定唔可以幫乘客搬行李,其實原因好簡單,因為好容易工傷,佢哋亦都唔想賠.我地都會請乘客一齊搬,而唔會自己搬架.因為腰呢,大家都得一條,個個都要我哋搬,我哋好易受傷架…
4.愛跟其他航空比較
呢個成日都發生,有時做短途,話點解我哋得個雞卷小食盒,人地X航係熱餐,其實飛機上廚房係heat餐,唔係即叫即製,你同我抱怨我都幫唔到你.咁每個人都有選擇權,唔鐘意搭我哋,其實都可以有好多選擇呢…係咪?
5.乜都要一份
我又咁睇,有時候老人家第一次搭飛機好好奇,樣樣都想試其實我哋都好樂意serve佢嘅.最頂唔順係一啲J客,點完啲飲品之後飲一啖就唔要跟住又要第二杯,浪費食物之餘又浪費大家心血.
唔知以上嘅行徑,身為乘客嘅你又點睇呢?


text:
「質疑」
你曾經有無質疑過自己嘅能力?當然好多時我哋都會高估或者低估咗自己嘅能力,當然成功係需要靠好多唔同嘅因素,但係到最後都係要靠自己嘅能力先至可以達成目標.以前會經常同自己嘅團隊講千祈唔好質疑自己嘅能力,因為無嘢係無可能.所以要成功其實首先要相信自己唔好質疑自己嘅能力,如果唔係其實一開始就已經輸咗!但係返咗嚟香港之後,有時自己都唔知點解會開始質疑自己嘅能力.
「能力」
創業除咗想突破之外,其實自己想證明就算由零開始,無一個國際品牌作後盾,究竟自己可唔可以用以前所學嘅嘢再闖一番事業!但係有時又會質疑自己,因為好似做嚟做去到好似原地踏步.究竟係自己嘅問題定係環境嘅問題?又或者已經過咗咁多年,係唔係自己嘅心態問題?有時質疑自己唔係一件壞事,因為可以令自己檢視不足,最緊要嘅係唔好失去信心,繼續堅持自己嘅信念.
「相信」
或者以前打工真係比較簡單,因為只係專注自己做嘅嘢,好多週邊嘅問題會有其他人去解決.但係當你自己做生意就好多時都會一腳踢,無幾耐就覺得自己經驗唔夠,最後都係去打工攞經驗.當然除咗自己會質疑自己嘅能力之外,其實好多時都會俾其他人質疑自己.雖然有時係會唔開心,但係最緊要嘅係自己知道自己係有咁嘅能力.事實勝於雄辯,所以無需要理會其他人嘅睇法,最緊要係自己相信自己!
Also published on Medium.


text:
文藝復興
文藝復興(粵拼:man4 ngai6 fuk6 hing1,英文:The Renaissance)係歐洲思想文化運動,時爲十四世紀到十七世紀.當時重思藝術,文學,自然科學,建築等,帶嚟一段科學同藝術革命.文藝復興結束中世紀歐洲淪落,由意大利一帶開始,傳到全歐洲.可以話係現代歐洲史嘅序幕,可能係中古時代同近代嘅分界.
呢場文化運動基本上係以復興古羅馬為名,改變中世紀逐漸嚴重嘅腐敗,但係唔係將古羅馬原樣重現,而係加入新思考同檢討,所以做出實際上係一種徹底唔同嘅新型態文化變革,其中雖然囊括咗對古典文獻嘅重新學習同承接,但係響繪畫方面透過直線透視法嘅發展,同逐步開展嘅中古時代教育變革,令到人體結構,化學,天文技術同科學知識嘅追求等等,呢啲極重要嘅近代科學發展,除咗打破神權時代,亦都打破咗希臘羅馬嘅古文化.傳統觀點認為,呢種知識上嘅轉變令到文藝復興發揮咗銜接中世紀同近代嘅作用.即使文藝復興響知識,文學,社會同政治各個方面都引發咗巨大變革,但係令佢聞名於世嘅重有呢個時期嘅藝術成就,同達文西,米開朗基羅等博學家做出嘅創新貢獻.
歷史改
多數人都認為文藝復興係起源於意大利(「文藝復興」嘅英文「The Renaissance」喺出自意大利話Rinascimento,意思即係重生),之後影響咗成個歐洲.
自羅馬帝國分裂後,意大利分成小國.各國借地中海,由海路到阿剌伯,生意好發達.咁使意大利各國嘅人,有足夠經濟能力,去搞文化嗜好.文藝復興唔少名人,好似達文西,伽利略,都係由有錢佬支援佢哋.呢啲文化人都係從古希臘同古羅馬嘅古典文化之中吸收,希望能夠復興昔日歐洲嘅燦爛文化.亦即係話,「文藝復興」其實係重新創造知識同精神文明.
各國頭頭同貴族,都極力崇拜古希臘同古羅馬文化,厭棄中世紀盛行禁欲主義.而羅馬教廷亦都好腐敗,好多教宗都掛住享樂,重犀利過班貴族.佢哋都時不時起用藝術家,希望滿足佢哋嘅欲望.
思想改
文藝復興嘅本質係主張個性嘅解放.舊陣時歐洲深受羅馬天主教嘅影響,社會風氣守舊.文藝復興強調個人,認為人有權利享受.以前歐洲好多作品都淨係反映宗教,但文藝復興就唔再淨講宗教,而更多咁反映咗一般人嘅生活入面.其中嘅代表性例子有達文西嘅《蒙羅麗莎》.


text:
粵語到底係咪方言?
究竟乜嘢係方言,又係咪等於dialect?如果唔係,有冇其他譯法?
到底語言,方言係語言學標籤,定係政治標籤?
三條村點由講一隻話變成講三隻話?明明係同一隻話,點解啲人要堅持標籤成四隻唔同嘅語言?
喺YouTube收聽
成爲會員除咗有足本逐字稿,仲有得投票,參與Discord添!
Continue reading
一講到學法文,好多人就講啲數字幾難計,啲男女冇可能記晒.其實學法文,係咪啲人講到咁難呢?
我就住每個難處,逐個為你解構.
(粵文字幕)下面足本版
Continue reading
中國教育部想香港點改變語言教育政策?iOS加拼音打粵語但係冇粵語輸入係咩玩法?究竟同志要驕傲定自豪?原來單數they仲耐過單數you?點解瑞典文要抄鄰國話嘅「佢」?點解唔可以講「我娶畀你」?
今集絮言.狂想同你跨越「同志自豪月」 (Pride Month),遊走喺語言,社會,性/別之間.
喺YouTube收聽
成爲會員除咗有足本逐字稿,仲有得投票,參與Discord,同埋以下額外內容添!
Continue reading
- #Pride 廣東話點譯好?
- gay有冇大細階之分?
- 親戚稱謂有冇得性別中立?


text:
鹹濕八爪魚
我係廚房仔肥賢,一向醉心鑽研廚藝,最近為咗學習日本料理,喺一間壽司店做初級廚師.雖然要負責埋清潔工作,但我為人勤力又唔怕辛苦,絕對難我唔倒,而且打烊後可以讓我偷偷地練習刀法.呢晚我練習生劏八爪魚,當磨刀嘅時候,突然聽到出面有腳步聲,心諗唔係所有人已經收工走晒嘅咩?此時有人推門入嚟廚房,原來係大廚美娜,佢見到我準備劏八爪魚立即喝止:「你喺度搞乜鬼呀?劏咗隻八爪魚,聽日點樣賣畀人呀?你有冇腦㗎?」被大廚捉到正,我惟有企定定畀佢鬧.
燃起慾火
美娜愈鬧愈慶,連隻八爪魚爬咗上佢褲頭都唔知,直至八爪魚嘅觸手伸入三角地帶,即嚇到佢花容失色,我連忙伸手入佢褲內捉住八爪魚,由於滑潺潺,好難捉得住,經過一輪搏鬥後,我終於捉到隻八爪魚,仲放番落水缸.呢個時候,美娜面紅耳赤,含情脈脈咁望住我,仲咀咗我一啖.美娜雖然已經三十幾歲,但卻風韻猶存,身材又豐滿,而剛才嘅一吻,燃起我嘅慾火,於是我一手捉住美娜同佢打茄輪,繼而幫對方剝光豬,當我伸手探入洞穴嘅時候,發現已經變成濕地,美娜就喘住氣話:「頭先畀你摷到濕晒啦!」我又何嘗唔係硬晒呢!我將美娜抱上工作枱,然後挺槍進攻,美娜興奮到發出淫叫.後來,美娜為榨取更多快感,雙腳箝實我條腰,然後發力迎送,經過5分鐘之後,終於齊齊攀上高峰,真係爽到震!自從呢晚之後,我同美娜成為情侶,每晚打烊後都喺廚房開戰.(完)


text:
「競爭」
做任何生意或多或少都會有競爭對手,無論邊個行業都會有,無一倖免.除非你係做一啲創新嘅行業,不過就算嚟刻無人同你爭,唔代表以後無.所以無時無刻都要準備迎戰嘅狀態,仲要不斷搵唔同出路,唔可以坐以待斃.不過唔係有競爭就好,尤其當個市場出現惡性競爭,甚至乎出現減價戰嘅情況.所以政府就立法去規管,原因係希望反壟斷,但係事實真係可以嗎?
「得益」
有競爭先至有進步?有時係,不過好多時因為競爭令到市場出現畸形嘅狀態!就算有新嘅法例去規管都係一樣!每當有大財團加入嘅時候,其實或多或少佢哋都會壟斷巿場,因為佢哋財雄勢大有好多資源可以利用.到底競爭法係邊個受惠?原本係希望令消費者得益,但係而家因為政府無考慮唔同行業嘅情況而一刀切,結果就梗係唔洗諗啦,到最後咪又係啲大商戶玩晒!
「減價」
其實今次競爭條例推出之前,好多大型嘅連鎖店都有減價嘅情況.但係減咗價之後係唔係平啲?其實老實講唔覺得平得去邊.而且有啲產品都有建議零售價,價錢都好劃一,你去啲邊度買都係一樣價錢.所以點解佢哋話減價,其實都係以本傷人,因為眾所周知大量入貨一定平啲,而往往都會平過零售價.所以就算平過零售價,佢哋都會有賺.講真都係捉消費者心理.


text:
所謂人算不如天算,我哋本身預訂左今年年頭去台北影婚紗相,但因為疫情關係未能如期出發,最後就決定喺香港先影一輯婚紗相,台灣嗰程就改為候補.經過我地上網搵資料同埋比對左幾間婚紗公司嘅內容,出品同埋收費,最後決定join Fei wedding ge package,收到相嗰刻就證明我哋冇做錯呢個決定.
喺攝影之前要搵一日去寫字樓同Joe傾成個攝影嘅過程例如要揀邊啲場地,想用一個乜嘢嘅形式去影呢輯婚紗相,例如係輕鬆或者係好調皮嘅或者係可愛嘅,基本上你諗到嘅任何野佢都可以幫你達成,所有嘢都可以好彈性咁去處理令到我哋有好多嘅選擇,可以揀到自己啱心水為止.
嗰日影相嘅過程都非常之順利,由朝頭早化妝師Pat幫我地化妝set頭,到着上婚紗開始影相,攝影師Sam都非常之專業教我哋由好生硬嘅表情去到影相影得好自如,同埋助手Ryan都非常幫得手好快手咁樣set場同埋又會喺隔離搞吓氣氛,教我哋點樣擺pose先會好睇,令到成個過程都好愉快,令到我哋走嘅時候都有啲唔捨得.
如果之後我哋有咩影相活動,呢間公司都會係我哋嘅top priority.好期待之後收到成品嘅嗰一刻,相信呢次嘅攝影過程都會係我哋好好嘅回憶,之後睇返本相簿都會記得當日發生嘅一點一滴.
感謝Fei wedding幾位


text:
買冷氣就唔難嘅,不過講到裝冷氣你又知幾多?知唔知有咩需要留意?知唔知窗口式冷氣機嘅安裝位置其實會影響冷氣機嘅表現?係唔係唔講你都唔知有咁多學問喺裡面呢!對比窗口式冷氣機,分析冷氣機表現就講得多啦,今日就同大家認真詳細咁講下冷氣機安裝必須要知道嘅嘢啦!
其實安裝冷氣費用上面就無劃一收費,撇除其他特殊位置安裝同要求,基本上都係視乎冷氣機師傅開幾多價.喺買窗口式冷氣機嘅時候,你可以先問問會唔會包安裝.如果包安裝,就問清楚涵蓋服務範圍係點.如果唔包,就請冷氣機師傅上門視察安裝位置,再報價.
記得要問清問楚先再叫冷氣機師傅安裝!因為冷氣機安裝過程中,例如拉電線,駁電,冇電梯人手搬冷氣上樓,安裝隔音玻璃等,都係屬於額外服務範圍,基本冷氣機安裝係唔會包嘎!
冷氣機安裝其實基本就只有幫你安裝落原有嘅石屎窗台,玻璃膠封邊封.如果原本位置無玻璃嘅話,係要另外加錢買玻璃!記住如果你喺安裝冷氣嘅時候需要做除咗上面提及嘅其他任何動作,都應該要問清楚冷氣機安裝師傅,以免產生爭執!例如購買日立Hitachi冷氣可以網上預約冷氣機安裝服務,另外如果冷氣機有任何問題,可以網上預約師傅上門維修.
安裝冷氣機嘅時候應該要讓冷氣機正對開揚位置,令到冷氣可以更好地擴散開去,促進室內空間嘅空氣對流,更好地將室內熱空氣嘅熱量通過冷氣機排走.如果冷氣機正對墻身,其實會大大影響冷氣機表現,導致冷空氣無法有效擴散,而且會令墻身變得潮濕,滋生黴菌.
唔知大家有冇留意到一般單位嘅石屎窗台都非常高?因為空氣對流現象,冷空氣下沉,熱空氣上升,所以冷氣機只有安裝在較高嘅位置先可以有效吸收熱空氣進行製冷,從而降低室內溫度.如果單位裡面沒有石屎窗台,要特別尋覓位置安裝的話,最好都是選擇安裝在較高嘅位置,最低不要低於1.5米,否則會大大影響冷氣機嘅製冷表現.
希望以上關於冷氣機嘅安裝知識同須知可以幫到你啦!再次提醒大家,做一個精明嘅消費者,記得要問清楚再行動.咁先可以買得安心,用得放心!


text:
《科技似係走得好快,亦都可以好慢》
#深夜追加特別篇 今日有篇文講起Microsoft,又有張相係FB 講Windows XP Wallpaper,或者應該將時間拉番去更遠,我地返番去二十年前.二十年前即係大概1995-1996年,果陣大家做緊咩?
我好記得係果段日子,當然仲未興宅呢個Term,但當然好多人已經有電腦,亦都極度沉迷.果陣正正就係破天荒出Windows 95既年代,係當時用緊MS-DOS仲要load 咩鬼autoexec.bat 同咩config.sys然後仲要人肉打win 去入Starting Windows 3.1...,D 滑鼠漏斗圖示都仲係黑白同未識轉,Windows 95 係桌面電腦一次翻天覆地既革命.果陣,世界各地都有人排晒長龍,就係想買Windows 95 返屋企裝.誇張程度,同依家iPhone 開售情況差唔多.
今日,我地去電影院睇咩魔獸爭霸.無錯,二十年前,亦都係1995年,依家已經人盡皆知既Blizzard,仲係一間好細既遊戲公司.就係呢一年,佢地推出左Warcraft II,當然唔駛講Warcraft II 都仲係要係DOS 到Run!係人都知,每一個人都打Warcraft 同C&C 打到廢寢忘餐.而果時候,香港老翻係極度猖獗,去買老翻電腦碟既人,係多不勝數.當然好多時買左返去,係隨時裝唔到都唔出奇.
Blizzard 當然係靠Warcraft 系列起家,而Warcraft II 已經開始有Cinematic即係過場有片睇,已經係一個劃時代既標誌,標榜故事既推演.但係大家唔好唔記得,下一年即係1996年,有一隻更加巔覆遊戲史既Game,亦都係Blizzard 問世,甚至連老翻都斷貨.而呢隻,就係Diablo I,即係暗黑破壞神第一代,亦都係正式要係Windows 95 先玩到既Game.
無人知果個時代D Game Designer 個腦出左咩事,竟然俾佢諗到Real time RPG一樣咁令人沉迷既野,即係唔再係日式咁set 一大堆指令搞完一大輪先打一下,然後一回合結束.佢係一見敵人,就要即刻開拖,然後死,就係即死,無時間俾你喘息.再加埋Random map + Random item 呢個煞食功能,Diablo 加埋網上對戰 Battle net,係開始有寬頻既世代,係空前既成功.無人統計過,自Diablo 出左之後,究竟壞左幾多隻滑鼠.但相信係不計其數.
呢一切一切,都係講緊廿年前.說短不短,說長不長.返番黎二零一六年,Windows 無力,World of Warcraft 亦開始悶,Diablo III 一出被人剷到仆街.今時今日已經係智能電話,Google,Facebook,Instagram既Live年代.再睇番Warcraft 既電影,唔知你會唔會同我有相同感慨:
科技似係走得好快,亦都可以好慢...


text:
「管理」
係管理學入面,好多時都會講到如何分配工作,如何做好時間管理.老實講,有時真係唔係你想話點就點!而我其實好鍾意問啲前輩同一個問題,就係點樣做好時間管理.當然好多人都會有唔同嘅方法去管理自己嘅時間,但係我發現到最後都係要靠自己去搵出一個適合嘅模式.就算你真係好叻咁管理好自己一日嘅時間,不過你講到尾,每個人一日都係得二十四小時!
「分身」
如果你問我,我呢一刻想識啲乜嘢新嘅技能嘅話,我會話我想學分身術!因為人生嘅時間有限,而每一日只係得二十四小時.如果你有八十歲命嘅話,咁你人生會有大約七十萬個小時可以用.依家嘅時間真係越嚟越唔見使,如果有一啲可以短暫複製自己嘅技術咁就好啦.當然有啲人會好大口氣咁同你講,你冇好好管理時間啫.不過唔好意思,真係唔係管理問題,係人手嘅問題!
「複製」
點嘅希望可以複製自己?因為有時候真係就算有多幾個自己都未必做得晒所有嘢.有時真係覺得自己真係三頭六臂,只要係識嘅嘢都會落手落腳做.只不過如果係咁嘅話真係要多十個八個自己都未不得.而今年我都想將自己身上嘅工作慢慢交俾下面嘅員工.以前有句說法,就係將糾纏自己某嘅馬騮交俾下面嘅員工處理.只不過依家嘅狀況,真係希望學到分身術,因為係香港就連請人都有點兒難度.


text:
21/6
夢見上左一個男仔朋友屋企,佢屋企女有錢.我啲衫唔知咩事,可能係濕哂所以我除底哂淨係著住孖煙囪.
我坐係個堂到睇電視,忽然朋友有好多親戚係度,原來今日係朋友生日.我打算著番衫走,點知攞錯地下啲衫,啲衫係佢女朋友既.我係廁所再出番去換番啲衫.
親戚見到我,好熱情咁拉我出去叫我一齊燒野食,我想推但親戚太熱情只好就範.
出到露台,望番入屋,我見到個間隔好熟口面就問佢地址係邊度.
一問完,我話:原來你買左我爺間屋呀?買家就係你地?
我突然如夢初醒,係咼!依度係13樓,但我冇諗過13樓會有露台,因為現實中得1樓先有露台.
期間,佢有個親戚話要走先,朋友就去介紹我識.話叫我個人開心啲,心胸廣闊啲.一見,係個中年女人黎,佢著見開胸衫,係完全開哂胸果隻見到哂.我終於明白我朋友講咩.
事後,正識同佢屋企人見面,我介紹自己.我同朋友其實係同一個英文名,所以介紹自己時我攞左黎做笑話.佢屋企人好開心,當我係佢地個仔咁.
朋友屋企人突然話要去個酒會.堅持要帶埋我去,我半推半就地下跟埋去.佢地拎左啲酒俾我試,期間,有一個活動室係放住佢地既壁報,突然甩左出黎,我沖過去幫佢地修補番.因為我做過相關工作所以好熟練,佢地就更加欣賞我.
突然間見到郭富城,推住仔仔出黎.仔仔抱住隻馬騮公仔,係一隻我好鐘意既玩具,於是我走過去要求合照.
落車之後佢父母仲叫我一齊食生日飯,但今次我好堅決拒絕左.最終佢同屋企人同女朋友就走左上去餐廳.
我就自己係附近行搵可以搭番屋企既巴士.
此時,我諗住搵一個住係附近既女性朋友一齊食晚飯.但諗諗下都係算數,因為現實中同佢已經疏離左,佢掛住溝仔所以我地都少左好多聯繫,所以打消左念頭.
我對依個朋友感到有啲失望,依一刻有點失落,然後就醒左.
夢完


text:
iPad Air 3一星期體驗
話說之前3月18號Apple靜靜雞咁推出咗iPad Air第三代,轉用咗A12處理器,非常吸引到筆者,所以喺推出冇幾耐嘅時間我就已經買咗.
外觀
架機嘅機身其實都相當輕薄,個form factor其實比起我部舊iPad 4還要更加細更加輕,機殼都其實只係好普通嘅Aluminum Alloy,同埋唔好expect佢係會come撞啦,我放喺個背囊入面都裝凹咗,Apple有冇得免費同我換.
效能
部機因為用A12處理器嘅關係呢,所以其實性能都唔會差,除咗得3GB RAM之外,應該就同我部電話冇分別嘅,Geekbench嘅分數應該都係同iPhone Xs嘅表現大同小異.
功能
由於呢部機Support multitasking,所以可以一邊睇YouTube一邊覆message,同埋對於平時做開啲copy paste work嘅人嚟講的而且確係一個幾好嘅功能嚟,但其實我唔認為iPad係一部能夠用嚟工作嘅機器.
配合Apple Pencil的確係可以更容易咁畫到各種嘅graphs啦,對於要畫一啲Scientific嘅diagram嘅人嚟講無容置疑係會好過冇,但值唔值得用$788嚟買呢?好視乎你有幾常用支筆囉.
雖然iPad係過去幾年不停Support各種新穎嘅功能,但其實好多電腦先做到嘅嘢係iPad上面都係做唔到嘅,普通Office suite嘅iPad版都係有唔功能受到閹割,但就真係勝在部嘢輕,但如果真係做嘢嘅人我會建議買多部notebook嚟用,信我.
呢一篇嘢係用iPad Air 3嚟打嘅,老實講,我自己唔係咁習慣瘋狂篤個Touch Screen嚟打嘢嘅,因為我平時部電腦係用Mechanical Keyboard,一切嘅手感係iPad上面係唔會搵到,加上iPad要外接Keyboard都係比較麻煩,所以係咪真係適合文字工作者呢?我就相當保留.
但佢有3.5mm接口,可以邊插電邊插耳機,用嚟打機/聽歌簡直一流.個mon嘅解像度仲高過我個電腦mon,兼且係用IPS mon,已經贏咗我部電腦個TN Mon一大截,我自己自從買咗呢部機之後除咗要搞啲documental嘅嘢之外我都冇開過部電腦,因為大家都知我就冇notebook computer,下下做嘢都要去特定位置整,真係想死,就因為佢冇mobility嘅關係,所以我先會將平時啲research呢類用browser就搞得掂嘅嘢搬去部iPad 度做.
值得一讚嘅係,iPad Air 3嘅10.5吋mon係足夠正常顯示WordPress嘅後台畫面嘅.


text:
六十二年前在巴基斯坦嘅達卡大學,一群孟加拉大學生,用佢地生命同鮮血,守護佢地母語.哩一段事跡,亦令由二零零零年起,每年今日,成為一個非常重要嘅日子–—國際母語日(International Mother Language Day).
翻查資料,原來當年巴基斯坦分開東,西巴基斯坦,東巴基斯坦人母語係孟加拉語,但國家嘅權力都集中於國家西部地區.喺統一同方便聯繫嘅堂皇名義之下,由西部主導嘅政府決定除去孟加拉語嘅法定地位,禁止政府及公共機構用孟加拉語.明目張膽嘅語言清洗引起公憤,一班大學生為咗守護孟加拉語嘅語言同文化,走上街頭,反對政府扼殺東巴基斯坦嘅語言.有道是蠻殺立威,政府決定向示威學生開槍,無辜鮮血為母語之尊嚴而流盡,青春生命為文化之延續而犠牲.暴力鎮壓令政府受全國遣責,之後孟加拉語一九五四年喺巴基斯坦得到正名,血,總算冇白流.
而今日香港,我地母語——廣東話——之地位亦都危危乎.比起當年巴基斯坦用強權去否定孟加拉語,今日廣東話嘅地位係俾人一步一步咁蠶食.如果有細心留意,除咗香港漸漸放棄本來能夠自立於國際嘅優勢,日益挨近中國,令香港對日常普通話應用嘅需求唔自然咁增加,香港嘅傳統媒體亦將既有嘅外語音譯去除廣東話,轉跟普通話,譬如迪拜(杜拜),弗吉利亞(維珍妮亞)等.香港特區政府喺二零零八年開始,更用資助去利誘學校用普通話上中文堂(普教中),兩科合拼,唔理對學生中文水準有冇幫助,務求長遠可以改寫香港社會語言結構.與此同時,又喺不同媒介嘅中文教材入面明踩/暗踩廣東話,加埋之先教育局網站否定廣東話在香港法定地位,廣東話嘅情況,明顯到咗汲汲可危嘅境地.現時係有一股想剷除香 港文化地位嘅勢力,喺政治,經濟,教育,公共行政等多個層面,以暗渡陳倉嘅方法貶損廣東話嘅地位,消滅廣東話.
「要消滅一個民族,首先瓦解佢嘅文化;要瓦解佢嘅文化;首先消滅承載佢嘅語言;要消滅哩種語言,首先從佢哋嘅學校入面落手.」哩一句獨裁魔頭嘅名言,大家應該都耳熟能詳.現今「普教中」等一連串貶抑廣東話嘅手段,已經滲透香港社會各個角落.每一種語言,都有佢獨特嘅文化價值,唔應該俾強權同歪理沒殺,唔應該覺得自己嘅母語比唔起其他語言.襯住今日係國際母語日,香港人應該要清楚自己捍衛母語嘅權利,喺社會各範疇,盡一己之力,守護同欣賞我地寶貴嘅母語,莊敬自強,承傳香港文化嘅魅力.


text:
//東華三院以「經營時間」不足理由向檔主開刀,取消租約
//, 太可惡了, 人地係老板, 鍾意休息咪休息囉, 你地係東華三院, 唔係領展呀!!! (來源 : 天睇報facebook專頁
)
識睇睇留言 :
Chiu ShingShing 天秀虛,外邊望入去如難民營
,只係個外表已經唔想令人行入去.
入邊商戶良莠不齊缺乏有效管理,東院雖然辦左好多活動都係冇效.
以天時,地利,人和,頭二樣係有,冇既係人和.
賣既野同街市差唔多,選擇又少,經營時又有限制.
住係對面天富能富閣居民,令願去頌富街市都唔會去入難民營
.
到夏天熱到hihi,更加唔想行入去.
Vianni Cka 天秀墟啲租戶個個都霸地,搞到都行唔到
,其實點同領展fight呀?
真係平啲咩?入到去兩種感覺,一就係似難民營,二似落後第三世界,如果要重建,呢班租戶無得留底,仲有T town 個街市重開,真係好旺,乾淨有管理,大家都行得好開心
,建食環街市肯定唔可能咁,你地點揀?
Kc Alex Lo 其實點解可以租到天秀墟?有咩條件先合資格租到?我見有人天秀又租一間,天一商場又租一間,不知幾好生意,見佢做到冇時停架😂,我要是合資格都去租反間,不過唔知政府點樣審查架呢🤔
Terry Leung 天秀有一家人租左10幾檔,唔知咩玩法


text:
「唔好意思……想問下,如果我帶個女返公司得唔得?我家姐返早更,四點幾可以過嚟接小朋友走,不過唔得都唔緊要㗎!」
Ellen係一位單親媽媽,冇問佢其他detail嘅家庭狀況例如有冇老人家睇住小朋友,始終呢個係佢私隱,冇必要向我呢個老細或者公司交代,今次佢戰戰競競問可唔可以帶個女返公司,我一口就答應.
其實公司呢排都會開放WFH畀同事,不過有啲嘢真係要返office處理,所以佢哋一般嘅做法就係每星期有兩至三日work from home,其餘一兩日會返嚟,眾所周知,政府早前又要幼稚園停課,所以Ellen苦無辦法之下先要帶個女返公司.
我都識得一個單親媽媽好靚,睇返啲舊相,佢後生嘅時候好鍾意唱歌,20歲仲走去玩新秀,可惜冇入圍,嗰屆冠軍係杜德偉,同屆仲有周慧敏;22歲結婚,睇婚紗相真係一個大美人,同年生咗小朋友;25歲因為畀老公家暴,最終離婚成為單親媽媽,聽講佢當年乜嘢都唔要,淨係要個仔嘅撫養權,結果一個女人每日返兩份工,死慳死抵湊大個小朋友,供到佢讀大學,呢種艱苦嘅生活維持咗十幾年,佢就係我媽媽,我都係單親家庭長大.
細細個嘅時候,媽媽帶過我返佢公司,因為我哋真係冇人冇物,親戚都唔多個,冇人得閒睇住塞豆窿咁大嘅我,嗰個年代電腦未算普及,亦唔係教學必需品,屋企環境更加冇遊戲機呢啲嘢,所以我去到媽媽公司真係齋坐做功課同埋玩手指,記得佢啲姨姨叔叔同事仲對我好好.
大個之後,我開始做暑期工,再大啲就正式投入社會工作,屋企嘅經濟狀況亦已經大大舒緩,而由於家庭環境因素,導致我一直奉行謹慎理財,印象中每次出糧就會分開兩筆錢嚟儲,一筆係用嚟創業,一筆係旅行基金,因為我知道媽媽好想去旅行,可惜後生嗰陣掛住搵食冇機會.
聽返媽媽講,老豆喺我小學嘅時候曾經要求復合,不過媽媽唔肯,佢話打女人嘅男人絕對唔可以原諒,果然夠倔強,仲遺傳落我身上,因為我喺事業上都好倔強,30歲嗰陣開咗間IT公司創業,托賴生意唔錯,做老闆事小,最希望畀阿媽享下清福,佢辛苦咗大半世人,我希望佢抖下,做啲自己鍾意嘅事.
有時我會諗返轉頭,如果媽媽當年個老細唔畀佢帶我返公司,又或者佢啲同事好排斥,嗰陣嘅日子一定更難捱,好在冇咋!所以我員工Ellen提出帶個女返office,我二話不說就OK,坐到六點都得,唔一定要中途搵人接走.
話時話而家啲小朋友真係幾慘,兩歲嘅Pre-Nursery(好似係叫N班)都要用zoom上堂,有冇咁chur呀?不過睇住Ellen同佢個女喺公司排排坐,真係令我諗起細個跟媽媽返工嘅日子.
大道理我冇,感動嘅故事亦欠奉,只係想藉此講一聲:「願所有單親媽媽,都擁有自己想要嘅人生.」希望疫情快啲過去,我好想帶媽媽去旅行.


text:
柴灣西灣山270度瞰海景賞日落 2條秘道闖炮台窺探戰時遺跡
一般人上柴灣西灣山,大多會經過西灣炮台晨運徑,起點路段靠近鯉魚門公園及渡假村,不過現時渡假村因疫情轉為隔離營而封閉,行山嘅朋友亦未能途經西灣炮台晨運徑而步行上西灣山同西灣炮台.記者今次實地考察,發現有兩條小路都可以直上西灣山同西灣炮台,今次帶大家行吓呢兩條神秘通道,闖入目前極少人流嘅西灣山.
大概係原本路線於疫情下被封閉,以致西灣山,西灣炮台變成人跡罕至嘅地點,都算遠離繁囂.不過,其實另有兩條小路可直通上山,一條由柴灣北配水庫遊樂場背後山徑上山,另一條則從水務署柴灣北二號抽水站旁邊樓梯上山.西灣山僅為柴灣一座小山,僅高約197米,路段同樣簡單易行,沿路多樹蔭,兩個人可輕鬆上山,都算係柴灣嘅市區後花園,絕對係閒遊之選.
倘若從柴灣起步,建議先穿過柴灣公園,經祥民道休憩花園,沿祥民道而走,右邊係東區尤德夫人那打素醫院,左邊係樂民道休憩處,直行到盡頭可達柴灣道,再步行2分鐘即到達柴灣北配水庫遊樂場.而祥民道休憩花園並非一個普通公園,秋冬季節時,園內亦有楓香樹,相對人頭湧湧嘅元朗大棠楓香林,可以暫且安靜地欣賞楓葉.
走上位處柴灣坳樂民道,靠近柴灣道嘅柴灣北配水庫遊樂場,內有一個七人硬地足球場,疫情期間已經封閉,表面睇嚟平平無奇,的確無乜特別.不過,只要行到配水庫遊樂場嘅最右方,即會發現旁邊有兩條樓梯,沿左邊閘內嘅樓梯行,可以從配水庫遊樂場高點睇風景;而從右邊閘外嘅樓梯向上走,先為樓梯,後為小山路,就係可以闖入西灣炮台嘅第一條秘道,路段只係幾分鐘腳程.
西灣山內嘅鯉魚門公園渡假村曾經係英軍鯉魚門軍營,山上亦有炮台,堡壘,防禦軍事等遺跡,而西灣炮台由1880年起興建,15年後建成堡壘,其後再加上6吋後裝炮嘅海防炮炮台,以抗敵艦,最終炮台23年先完工.不過,英軍顧問團3年後質疑海防炮需要,其後被撤裝,丟空至1920年代,英軍再用作防空炮台用途.走向炮台嘅晨運徑上,會發現有幾個軍火庫依舊保留,兩邊遍佈林蔭.目前山上既有140年歷史嘅碉堡,炮台遺跡,細心留意,不難發現地下更有唔少炮座螺栓痕跡,牆身亦有彈藥箱痕跡,甚至炮床,槍眼,周圍有唔少似足防空洞嘅洞口,大概係防守時用作逃走或遊擊用途.
依舊屹立山上嘅西灣炮台曾經歷二戰時期,包含英國應付德國攻勢,甚至經歷日軍入侵香港時期,而西灣炮台亦曾被日軍攻佔,炮台守軍既有陣亡,亦有被俘,被屠殺,但都有成功撤離,屬當時嘅主要戰場同防衛設施.駐港英軍最終管理鯉魚門軍營至1987年先交予香港政府,軍營可分為3個部分,只係目前只有1個西灣炮台部份可以24小時免費遊覽,原為高地炮台,另外2個部份分別係中央兵房區域,高低地炮台,位置係鯉魚門公園及渡假村,香港海防博物館同配水庫,都因為疫情而被封閉.目前軍營已被列入法定古蹟,部份建築物更被評為一,二,三級歷史建築,每一處都充滿英殖時代感覺.
炮台上英殖時期嘅大炮早於30幾年前已撤走,現時大炮已不復見,從頂端會見到已經改建成鯉魚門公園,坳頂既可望日出,亦可於黃昏觀賞夕陽靚景,同時俯視山下柴灣市景,亦可以從北炮台最高點環瞰270度海景,拍拖上山吹吹海風,浪漫又愜意.山頂位置既可望九龍灣,鯉魚門,杏花邨方向,亦可望釣魚翁,將軍澳工業邨,堆填區,甚至遠眺東龍島,視野極廣闊.不過,山頂處嘅堡壘有一座數碼電視訊號轉發站,禁止遊人內進.
至於另一條秘道,則可以從筲箕灣東大街電車總站起步,沿柴灣道行至柴灣道兒童遊樂場,橫過馬路後,經水務署柴灣北二號抽水站旁邊樓梯上山,即可連接西灣炮台晨運徑,比原本經鯉魚門公園及渡假村嘅路線快2至3倍!
延伸閱讀﹕皇冠郵筒起步!柴灣屋邨後山藏舊式鐵滑梯 引水道側百年英式石橋點解叫猛鬼橋?
E.A.Tips﹕
(1)柴灣北配水庫遊樂場內無照明系統,亦無洗手間,更衣室,不宜夜間行走,而且內有security,下晝6點會關門,謹記要留意時間.
(2)2條秘道路段雖然簡單,但總算山路梯級,亦要小心上落.
(3)路線一可經柴灣北配水庫遊樂場,沿旁邊小樓梯上山,一半為樓梯,一半為山路,最快5分鐘可走完秘道,直接連接西灣炮台晨運徑中段,算係shortcut,比路線二接近炮台.
(4)路線二由柴灣道兒童遊樂場起步,對面係聖馬可小學,然後行上水務署柴灣北二號抽水站,再於旁邊樓梯上山,同樣5分鐘可以走完秘道,毋須經配水庫遊樂場,路段由山路同石屎樓梯結合,不過梯級就比路線一陡峭.
(5)謹記愛護環境,自己垃圾自己帶走.
(6)炮台為歷史遺跡,切勿胡亂破壞.
(7)炮台靠近鯉魚門公園,基本上圍繞而走,不過山頂處有數碼電視訊號轉發站,即電視發射站,高電壓範圍禁止遊人進入,謹記唔好闖入,免生危險.
(8)連接炮台嘅西灣炮台晨運徑原為車路,不過現時因鯉魚門公園及渡假村封閉,就未有車輛行駛,平時就需要留意車輛出入啦.
(9)西灣炮台山上同西灣炮台晨運徑都不時會見到有禁區牌,寫住「嚴禁進入本告示後面的地區」,屆時需要自行選擇行邊一條路.
(10)始終係舊軍事之地,謹記於山上唔好隨便執起任何可疑物件,確保個人安全.
(11)乘搭新巴巴士8,8H,9,14,81,81A,82,106,682 或城巴巴士8S,8X,19,780,118,606 等可於鯉魚門公園站落車,又或綠色小巴65號於鯉魚門公園及渡假村落車.


text:
「低估」
好多人都低估咗數據分析嘅複雜性!複雜嘅原因未必係因為你有好多數據,而係究竟知唔知道點解要收集數據同收集返嚟之後究竟點樣去用.雖然話數據科學家係要係海量嘅數據入面搵一啲有用嘅訊息,但係決定性係在於當初啲數據係點樣收集返嚟.如果一開始啲數據就已經係錯甚至乎唔知點解要收集嘅話,其實都唔需要分析都知道最後都係會得個吉,浪費時間.
「決定」
好多人開口埋口都掛住大數據係嘴邊,但係實質上真係有幾多公司會投放資源同人材去做好件事?好多時佢哋所謂嘅大數據根本同就稱不上大數據,因為只係數據多咗少少同有好多唔同嘅系統收集不同嘅數據而已.到最後決定性其實係在於點樣用數據,整個過程唔係有數據就得,係要有一個周詳嘅計劃同設計.當然最大問題就係執行性,想做又唔去做,最終未又係一樣?
「源頭」
當你越做得耐數據分析嘅時候就會開始發現,重點未必係數據本身而係整個流程.唔係單單話有好過無,就算有又未必有用,所以而家反而著重整個流程多個分析出嚟嘅結果.數據嘅源頭好緊要,就好似一條河流咁,如果上游被污染嘅話,下游點樣搞都無用.所以有時都真係好怕啲報導話啲公司用大數據去搵商機,因為好多時都真係一知半解.
Also published on Medium.


text:
「長大」
唔經唔覺郭大少已經出咗世六個月,而佢出咗世之後真係無停過,忙到真係上網同睇電話嘅時間都無,用我老婆成日講個句,連廁所都冇得去!雖然係忙,但係最開心嘅就係見到佢一日一日咁長大,同健健康康咁成長.你話自己湊仔唔辛苦就真係呃你嘅,當然無工人同家人幫手嘅情況下仲更加忙多幾百倍.不過細路仔真係大得好鬼快,真係咁就六個月.
「開心」
以前好多人話小朋友大得好快,有可能你話唔信.但係當你有咗小朋友之後,你就覺得啲人無講錯.對我嚟講,郭大少好似啱啱出世無耐,但係斬下眼就已經半年.初初嗰個細細粒,好鬼易湊果個小朋友依家越嚟越重手,越嚟越頑皮.不過由出世到依家,佢都係一個好精靈同好開心嘅小朋友.而佢個名都係希望佢開開心心,快快樂樂.咁就半歲了,有時唔捨得佢大得咁快!
「生活」
因為郭大少嘅來臨,我哋一家人完全因為佢而改變晒以前嘅生活習慣.所以依家好少關注出面發生嘅嘢,就算係都要深夜先至有時間.所以唯一仲堅持做嘅就係寫文,不過有時都係匆匆忙忙咁做一啲紀錄.依家做任何嘢都係為咗老婆同個仔,希望佢哋開開心心,自己辛苦啲唔緊要,因為只要見到佢哋兩個開心,乜嘢都拋諸腦後.佢哋快樂比任何嘢緊要,所以當大家講聲唔好意思,因為真係長好多時間放咗係家庭入面,敬請原諒!


text:
日前,澳門賭王何鴻燊因病逝世,終年98歲.佢一生人有四位太太,喺佢落魄嗰陣同第一任太太黎婉華相識相戀,黎婉華出身律師家庭,曾經畀稱為澳門第一美人.
兩個人喺埋一齊冇幾耐就結婚,育有一子三女,分別就係何猷光,何超英,何超賢同何超雄.
何鴻燊後生嗰陣生得好靚仔,因為佢祖上係英國猶太人,何鴻燊係第三代混血,擁有猶太,荷蘭,英國,中國多國血統,論長相何鴻燊身材高大,儀表堂堂,係一個標準嘅靚仔.
何鴻燊啲仔女大部分繼承咗良好基因,唯獨佢同黎婉華生嘅細女成咗例外.何超雄人如其名,雖然佢係女兒身,但生得好似男兒身,一度畀封為賭王最醜千金,同其他兄弟姊妹相比,佢為人低調,好少公開出現喺媒體面前.
作為大房最后一個女,黎婉華喺懷有黎婉華時,已經患上咗結腸炎呢一種怪病,無法根除,唯有長期靠藥維持,聽講因為黎婉華受賀爾蒙嘅影響,出世之後就不如其他兄弟姊妹健康.
何超雄係賭王家中經歷最曲折嘅孩子,因為媽媽長期食藥導致樣貌走樣,十幾歲媽媽撞車,唔到20歲大佬撞車離世,姐姐精神分裂,因為何超雄好似男人,曾經一度畀誤認係一個男人,網上資料顯示佢係賭王嘅「仔」.
而家58歲何超雄一直冇嫁人,有傳佢係同性戀,不過呢個講法冇得到切確嘅肯定.
Like MisshkNews Facebook!不出门也能知天下事~


text:
對於好多不同年紀嘅人而言, 波鞋 已經唔係打波時先會著,而係日常出入必著嘅鞋類.部分人更加有收藏運動鞋嘅喜好,不時購買搜集特別版本嘅球鞋,甚至儲到一屋都係.之不過,好多人忽略波鞋嘅清潔同保養,又求求其其咁收納儲存,令到啲珍藏波鞋好快就舊化損壞,以至價值全失.等Boxful提點下大家關於波鞋嘅保養收納貼士啦!
衣物
時近年尾,又係時候準備去舊迎新.各位姐妹們喺出手買新衫迎接新年之前,好應該先執拾一下衣櫃,清一清啲好少著或過時的舊衫,以免衣櫃愈積愈爆.之但係,執出來決定唔要嘅舊衫,如果就咁丟棄,實在太浪費.以下係一啲 二手衣物 嘅處理方法,除咗可以支持環保,為二手衫覓得新主人之外,分分鐘仲可以為你帶節省買新衫錢,甚至會有額外收入添!
天氣又開始轉涼,係時候摷番啲 冬天衣物 ,被褥等出來,唔好等到冷鋒到港先至臨急抱佛腳.況且,啲冬衣攞出來之後係需要有適當嘅處理,如清洗及晾曬,才可以發揮最佳效用.等Boxful提提大家點樣做好迎冬準備.
中秋過後,不經不覺好快又到深秋.雖然香港四季變化不算明顯,但大家總應該趁呢段時間執拾夏季衣物,準備 換季 踏入冬天.Boxful再次提提大家,喺收納夏季衣物前要作出適清洗處理,先可以令衣物妥善保存,到明年夏天攞出來時新嘅一樣!
夏天臨近,相信大家已經不經不覺換咗季,又或者已經出動選購今夏新裝.有冇發現,屋企個 衣櫃 似乎唔多夠位?係時候趁開季之際,實踐一下「斷捨離」嘅原則,清一清個衣櫃.其實只要你認真啲睇睇,你個衣櫃之中有好多衣物都係應該放棄嘅,不論你係男士女生,都要留意以下呢個清單!
入秋要 換季 ,將啲夏天衣物用正確方法收納好固然重要,但除咗衣物之外,其實一啲夏日先會用到嘅衣著配搭品,配件,例如涼鞋,絲巾,泳衣等等,都需要正確咁存放,等佢哋好好「過冬」,迎接明年嘅夏季!即刻睇睇Boxful為你提供嘅小貼士!
秋風起,大家走到街上已感到陣陣涼意,係時候搵番啲秋裝出來,同夏天衫換位.唔好睇少呢個換季工程,將 夏天衣物 收納好其實都有啲地方要注意,並非求其摺埋攝入衣櫃中咁簡單.就等Boxful提提你一啲夏衣收納小貼士啦!
衣櫃冇位?要扔舊衫?咪住!其實你嘅衣櫃仲有好多位嘅!只要你善用以下 衣物收納 8招,就可以為你嘅衣櫃騰出更多空間,仲可以更方便攞到你想要嘅衣物,即刻睇睇!
每逢大家要執衫,最煩惱係要處埋一啲過咗季嘅衣物.例如而家大熱天時,點樣處理一啲呢排唔會著嘅冷衫,厚褸等 換季衣物 呢?其實只要你掌握3個步驟,就可以好快手處理完成!即睇!
- 1
- 2


text:
我覺得地盤佬係其中一種最唔好惹嘅人.雖然近年地盤佬嘅文化水平已經高咗好多,但係始終都係從事粗重工作,粗聲粗氣就在所難免.加上,地盤做嘢比較容易上火,所以同人嗌霎係比較多,但係我都建議非地盤佬盡可能唔好同地盤佬嗌交.
地盤打交文化
我自己喺地盤都見過唔少次打交情況,單挑,圍毆,群毆都見過.通常都係初則口角,繼而動武,詳細啲就因為通常可能係爭位,或者某個人整爛咗其他人啲嘢,之後就會開始嗌交.通常呢個情況都仲係比較安全㗎,但係啲老師傅同我講有兩個暗號通常出現咗就會真係打交:第一個暗號就係有人大嗌粗口問候人母親;另一個暗號就係打交雙方都會將手上啲架撐大大力掉晒落地.通常呢兩樣都出現咗就一定打,其他閑雜人等退後少少避免比流彈誤中.當年我都好奇咁問點解要掉晒啲架撐,唔係有架撐先至好抽啲咩?老師傅就答我:地盤裏面打交不成文嘅行規,大家焗住導氣咪打場拳頭交囉,打完贏咗輸咗都唔會太傷,多數情況休息一兩日又可以再開工.但係擸架撐嘅受傷水平就係幾何級數咁上,輕則重傷,重則贏就打死人,之後自己俾人捉去坐監,輸就可能俾人打死.不過地盤偶然都會有人唔理行規或火遮眼就會釀成大事.
地盤佬點對外面啲人?
係我自己眼見來講,多數地盤佬一對住外人就會自動轉左斯文mode,音量會盡量降低,粗口亦都會盡量減少.不過佢哋嘅斯文mode都未去到一般人嘅水準,但係多數已經盡咗力.
不過如果你咁唔好彩激嬲咗個地盤佬要同佢隻揪的話,我相信多數地盤佬隻揪嘅實力,喺香港來講都可以排到頭20%.就算你係一個散打王,你要撩一個地盤佬打交,都要睇清楚佢附近有冇兄弟,如果唔係就會變咗圍揼.
另外有樣嘢,就係我眼見到嘅係如果係街有啲唔公平嘅事發生,例如打尖,多數啲斯文人都會唔出聲,出聲鬧嗰個通常都係粗聲粗氣嘅地盤佬.加上地盤佬嘅形象鮮明,所以好多人都會覺得地盤佬同人爭執係比較多.
所以我嘅結論都係如無必要盡量,唔好惹啲地盤佬!
此文章由原作者及JobsDB HK撰寫/編輯.如欲刊登於其他網站或刊物,請電郵至[email protected]與我們聯絡.如有發現侵犯版權,原作者及JobsDB保留採取法律行動的權利.


text:
銅鑼灣新開韓式居酒屋 專人即場席前燒1++韓牛前胸肉
居酒屋唔係淨係日本嘅專利,韓國都可以有!最近就有間韓式居酒屋喺銅鑼灣開業,由韓國人擔任大廚,煮出韓風十足嘅菜式,最特別就係好似韓國文化咁,設有席前烹調嘅菜式.同時有多款韓國啤酒,燒酒等供應.餐廳設有室內外座位,適合Chill out.
Menu主要分為刺身,小食,鹹食,燒物,飯類同湯品等等,當中必試嘅一定係有專人喺你面前烹調嘅House韓牛胸肉,夠晒氣勢又有睇頭.餐廳選用頂級1++韓牛前胸肉,拎埋個爐頭同大鑊出嚟喺客人面前燒香,再加入泡菜,芽菜等幾款配菜一齊燒,未食都已經聞到香氣.即燒即食嘅韓牛入口啖啖油花,口感軟滑.識食嘅一定加埋泡菜炒飯,不過份量有啲多,可能要至少4個人先至食得晒.如果得2個人撐枱腳仔嘅,就淨叫牛好了.
海膽牛肉他他賣相吸引,以紫菜包住紅米飯,頂層放上由澳洲和牛牛柳製成嘅生牛肉他他,加埋海膽同魚子醬,一啖入口係海膽嘅甘甜鮮香,原來仲有隱藏大絕,師傅喺入面加咗啲直接喺吞拿魚度提煉出嚟嘅魚露,增加鮮味.不過可能亦係因為海膽鮮甜味太突出,就搶晒牛肉他他嘅focus了.
食韓國嘢,泡菜必不能少.呢道熟成泡菜布拉塔,底層係熟成泡菜加炒豬肉片同番茄,面頭就係邪惡鉅子布拉格芝士,撈埋一齊食更可中和辣感.值得一提嘅係,餐廳嘅泡菜都係自家醃製,仔細食嘅話,會食得出唔同菜式中嘅泡菜嘅酸辣度同甜度都有分別.好似呢道嘅泡菜比起House韓牛胸肉就更有辣感了.原來係因為師傅特地按各菜式嘅味道而調配,每份泡菜嘅醃製時間長度都有別呢.
大大隻嘅紅竹蝦,每隻約長25-28cm,視覺效果先聲奪人.紅竹蝦開邊燒香,面頭舖滿番茄粒同洋蔥粒等,隻蝦仲要有機會有蝦膏!不過蝦肉略為淡味咗少少.
韓國嘢又唔一定味味都咁濃,咁重味嘅,想清清地嘅有雜菌飯.集靈芝菇,冬菇同黑松露片於一身,配埋較健康嘅紅米飯,清淡得嚟反而有種refreshing嘅感覺.
地址: 銅鑼灣加寧街1-3號Fashion Walk地下C號舖
文:Kar
相:Michael


text:
喂?唔該王家欣吖
「喂?唔該王家欣吖,我係坪洲嘅俊賢.」睇完電影《王家欣》,呢句嘢應該係最入腦.
《王家欣》以坪洲作背景,就好似多年前喺長洲戲院嘅《一碌蔗》咁,都會令大家想起屬於香港人嘅《那些年》.劉偉恆導演話九十年代係佢最開心嘅時代,我諗亦係好多香港人回憶最美好嘅時候.坪洲,因為隔咗個海,就好似俾人噴咗遲鈍劑咁,不論人同物,都停留響大家最珍惜嘅時代.士多辦館街坊小店,依然存在喺大街上面(請無視島上信和嗰堆地盤).住咗半年,我亦好感受到呢度有城市冇嘅嗰種九十年代互相幫助嘅精神.
電影以1992年嘅香港做背景,講又南對一個街上偶遇嘅女仔王家欣一見鍾情,匆忙道別後想再搵佢,可惜淨係知佢個名,於是憑住王家欣當日嘅一句︰「等咗咁耐,冇理由唔等落去」作為一股力量,不斷搵電話簿,逐個逐個王家欣咁打電話去問,相信自己一定會等到心中嘅王家欣出現.
喺call機年代,一個人要完全咁消失,係一件好容易嘅事.但今日,「找尋」,「等待」呢兩個詞語已經變成史前用詞.仲慢慢揾?Google大神撳兩吓就有啦.約響五支旗桿度等,不見不散?你到咗再whatsapp我啦,我行住誠品等你.記得Wyman以前講過,咁多人叫「黃偉文」,唔知其他黃偉文做咩嘅呢?於是就響google上面search「黃偉文」三粒字,千幾個result,裡面包括黃偉文牙醫,黃偉文律師,賣魚黃偉文,賣古董嘅黃偉文等.咁多同名同姓,要揾啱,唯有一個一個咁去試,盡過力後,失敗與否,已經唔再重要,亦唔會後悔,因為學識睇開啲,就會係另外一個世界.
戲中又南唱作嘅歌詞「坪洲,點解咁兜踎」,真唔真?相對市區,坪洲舖頭細啲,選擇少啲,收得早啲,便利少啲,都真係兜踎.但換個角度,兜踎又有兜踎嘅好處喎. 好似戲入面,又南同泰臣無憂無慮咁行吓沙灘,踩吓單車釣吓魚,真係好多坪洲人嘅日常,亦係好多都市人恨都恨唔到嘅生活方式.至於導演拍出嚟嘅坪洲,除咗主場㬌“家安園”茶檔係搭出嚟之外,大部分都係忠實咁呈現,特別係碼頭外枝葉婆娑嘅老樹,平時都冇留意到原來咁靚.
而作為一個坪洲島民Junior嘅我, 對戲入面一個情節特別深刻.裡面講劉美君對外來人開新式cafe非常反感,叫佢哋「咪入嚟搞亂坪洲」.坪洲避世多年,早已擁有自己嘅一套節奏,一派寧靜,每當有一啲新事物出現擾亂,島民們難免會有強烈嘅反感.好似之前有對年輕夫婦一心想入嚟坪洲搞有機食店,供應西式熱狗,漢堡包,三文治等等,但聽講最後因為業主寧願轉租俾人開茶餐廳都唔續佢哋租,佢哋只好心灰已冷咁徹離坪洲.但又因為咁,島民們先可以將小島嘅傳統人文風貌保存到今日,令時空仍然停留響找尋王家欣嘅1992年.
呢幾年,香港人失去太多,得到太少.唔該,禮待坪洲呢個地方,唔好將佢變成另一個假日被淪陷嘅長洲.恆隊長,多謝你令我更愛上坪洲. 「喂?唔該王家欣吖,我係坪洲嘅小島洋蔡.」


text:
節奏遊戲
節奏遊戲(粵拼:zit3 zau3 jau4 hei3;英文:rhythm game / rhythm action)係電子遊戲類型一種,指一啲考玩家節奏感嘅電子遊戲.
定義改
喺最廣義上,一隻節奏遊戲做嘅通常係播一啲音樂或者最少有拍子,要求玩家喺適當嘅時間俾適當嘅反應,簡單例子有每吓拍子都要撳一個掣,然後隻遊戲就會按照玩家嘅節奏感-即係能唔能夠喺準確嘅時間點撳掣-嚟評分,並且按玩家嘅得分給予獎勵,例如係玩家要攞到最少若干分先至有得玩下一關,等玩家有意慾盡力提升自己嘅得分;亦都有遊戲會要求玩家能夠俾正確嘅音高輸入,即係例如有個虛擬嘅鍵盤樂器(鋼琴等),玩家唔淨只要喺適當嘅時間點撳掣,仲要係有幾個掣可以撳,要撳啱個掣先至有分.而雖然話節奏遊戲主要考節奏感等同聽覺有關嘅能力,呢啲遊戲正路依然會用視覺嘅方式嚟呈現啲嘢俾玩家睇,例如廿一世紀嘅節奏遊戲多數都會有一條音符通道(note highway)俾玩家望實,每當有個音符通過條音符通道嗰陣,玩家都要撳相應嗰個掣,撳啱先有分.除此之外,唔少節奏遊戲仲會喺畫面嗰度加入啲得意或者有型嘅虛擬角色,要呢啲角色對玩家嘅表現俾反應,例如玩家表現唔好嗰時畫面入面個角色就耍手擰頭,作為遊戲俾玩家嘅一種回輸[1].
簡史改
到咗廿一世紀初,節奏遊戲喺商業上經已取得相當嘅成功,好似《太鼓之達人》就係一隻出名嘅節奏遊戲,喺好多唔同嘅平台上面出過,包括街機,NDS,PlayStation 2,Wii 同埋手機呀噉.除咗商業上嘅成功之外,節奏遊戲仲吸引咗教育界嘅注意,有遊戲設計方面嘅專家喺度諗緊用節奏遊戲做音樂教育嘅一部份[1].


text:
講到「富士山」,已經成為日本嘅代名詞,一諗到日本,壯觀華麗嘅富士山同日本國旗即刻浮現喺腦入面.但喺,大多數人都未必知道佢正確嘅地理位置.其實,富士山喺靜岡縣同山梨縣嘅交界,所以,靜岡縣有「ふじのくに」(意思喺「富士之國」)嘅別名.2012年台灣(桃園中正機場)-靜岡(富士山靜岡機場)之間嘅對飛開放,為咗積極推動台日交流,2013年4月成立咗靜岡縣駐台辦事處.日本喺個吉祥物文化盛行嘅國家,為咗促進旅遊宣傳,靜岡縣駐台辦事處當然也唔少得推出自己嘅吉祥物,融合靜岡縣當地特色同吉祥物嘅形象設定,加強宣傳效果之餘,亦都令民眾更加瞭解靜岡事物嘅文化內涵.
可愛又得意嘅靜岡兄弟就喺咁嘅緣由之下誕生出嚟!富士岡仔(哥哥)同靜茶杯杯(弟弟)喺一對性格相反嘅兄弟黨,兩兄弟之間得意搞笑嘅互動,仲發行成LINE貼圖畀人嚟用!
目錄
展現製作實力 贏得客戶青睞
靜岡縣駐台辦事處搵集比初頭,喺想要製作靜岡兄弟造型嘅耳機收線器,作為旅遊展問卷活動嘅小禮物.經過集比業務誠懇積極嘅親訪,並且帶埋好多之前為唔同公司製作嘅實體品,展現集比將2D圖稿轉變成3D立體製作嘅開模能力.最後,就將年度禮物製作嘅任務交畀集比(掌聲+尖叫😆👏🏻😆👏🏻
設身考量 誠心建議
考慮到禮物嘅贈送目的同對象,除咗顧及到製作單價嘅平衡同分配,分別製作出適合作為活動獎品嘅USB手指,收線器,以及可以廣泛派發宣傳嘅手機擦拭貼.另外,為咗旅遊觀光市民嘅需求著想,我哋仲推薦製作旅遊嘅實用小物—退卡針鎖匙圈.
製作細節嘅堅持同克服
雖然集比已經為好多公司企業製作過各式各樣嘅軟膠開模產品,算喺業界中有口碑有經驗嘅製作廠商,但喺老實講,靜岡兄弟系列禮物算喺合作客戶中數一數二難嘅製作品!例如製作靜茶杯杯造型USB手指公仔果陣,因為喺由平面設計圖稿製作成立體模具,為咗當中嘅韻味同要展現原設計師嘅心思,從杯嘅弧度,茶杯入面嘅波紋,浮喺茶上面嘅茶葉,角色頭上嘅毛巾,甚至喺臉上嘅汗都來來回回溝通打版好幾次.
就連耳機收線器都唔簡單!根據角色設計原圖,靜岡兄弟都有好多設計細節,表情線條比較難掌握,繞線器體積細提高咗製作嘅挑戰性.尤其喺富士岡仔全身佈滿嘅細紋,喺象徵真正嘅富士山表面因為地質作用產生嘅紋路,所以,就算難上色又容易color bleeding,集比都冇慳番呢個細節,展現出原汁原味嘅設計.
另外,集比自己提議製作嘅SIM卡退卡針鎖匙圈亦都喺令畫模具圖嘅人撓曬頭.SIM卡卡槽嘅規格拿捏,要啱啱好卡住SIM卡,唔可以太鬆太緊;部分凸起地方令富士岡仔身上面嘅白雲有立體感;拎退卡針嘅設計細節等等,真喺每個地方都喺嘔心瀝血之作啊!
成品得到好評 成就感滿滿
經歷過好多次反覆嘅校稿同修正,生產優良嘅成品,忠於設計嘅外型同呈現效果,十分得意可愛,連高要求高標準嘅日本Boss都對呢次嘅禮物製作覺得超級滿意!


text:
在家工作保持健康 | Staying well while you stay at home |
隨住好多公司實行 Working from home (WFH),我哋整個生活都變得唔再一樣.你可能係第一次喺屋企做嘢.ecostore 作為一個團隊,一直學習同實踐一啲保持健康嘅方法,幫助你喺照顧事業嘅同時亦照顧好自己. 設定規律 WFH 時要記住最重要嘅事係將工作同家庭分開.當你唔需要返公司時,工作嘅時間好容易用咗喺做屋企嘢上面,又或者掉轉頭用休息嘅時間去工作. 設定時間準時起身,嘗試保持有規律嘅睡眠時間表,起身嘅時候就好似平時返工一樣做好準備. 嘗試建立一個工作空間.除非你冇地方可以去,否則避免喺睡房同床做嘢. 由於你可能同另一半,室友,小朋友或者父母一齊住,因此搵到一個工作空間非常重要,以免被打擾.如果你有多餘嘅房,將佢變成工作窒,不妨喺房門上掛上 “請勿打擾” 標誌,以免工作時被滋擾. 好似喺公司一樣,比自己一個 lunch break.最好就係同平時放 lunch嘅時間一樣. (唔好忘記手頭上準備一啲健康嘅零食呀!) 喺一日結束嘅時候熄咗個電腦,咁樣你就唔會心思思又想做嘢喇. 注意坐姿 如果你只係喺屋企做嘢一個月左右,咁可能唔需要專登買 home office 嘅傢俱.但係你都可以盡量令WFH工作區舒適又有足夠嘅支持. 盡量避免長時間喺梳化,地下或床度工作. 使用外接滑鼠同鍵盤,另外,你應該抬高部 laptop電腦,眉毛應該同屏幕頂部大致齊平. 確保你嘅檯(或者餐桌)嘅高度合適.打字時,前臂應該略略微向下傾斜. 如果你覺得將來都有機會再WFH,咁就值得投資去買張可以調節高度嘅凳. 當然係要經常坐直,呢個係同舒適冇關,但係會幫你保持工作嘅動力. 照顧健康 WFH 時,都要好好照顧自己.購買健康嘅零食,喺床頭櫃上擺啲書或者雜誌,或者喺一日結束時沖個熱水涼. 充分休息:適應WFH可能會使你嘅睡眠質素變得奇怪.喺屋企工作時,堅持好似平時咁起身同訓覺係保健嘅關鍵. 如果你今天冇 video call,點解唔敷個 mask或者幫頭髮焗個油呢? 做運動,伸展筋骨,即使只係10-15分鐘.唔單止可以令你感覺良好,仲可以提高精力同效率.做啲瑜伽,快步行去或者踩個單車,或者喺小朋友唔喺身邊嘅時候,快速咁上下跳. 心態調整 做以下幾樣嘢可以令到隔離嘅時間更加易過.請記住,最難捱嘅時間係會過去嘅. 混亂嘅工作空間會分散注意力,增加壓力水平.你可能冇時間執房,但盡量保持工作區周圍整潔,咁樣就唔使成日對住一大堆雜物喇. 寫一個 to-do list,可以防止你分心或者忽然間唔知做乜.將 to-do list 上一項項嘅工作刪去係一個好好嘅感覺! 將多出嚟嘅時間(因為我哋而家唔駛搭車返工放工),用嚟冥想或者諗正面嘅想法.安靜咁坐低,專注呼吸幾分鐘. 每日花幾分鐘時間打電話比其他人傾下計,保持同外界嘅溝通.或者分享下得意嘅 video. 嘗試限制你喺社交媒體上嘅時間,尤其係當你注意到社交媒體嘅資訊令你感到焦慮或者緊張時. 保持感恩嘅心.同你圈子入面嘅人傾下值得你感恩嘅事,或者喺訓覺前寫低. …
在家工作保持健康 | Staying well while you stay at home | Read More »


text:
其實我哋賣嘅產品好多都係精挑細選過,一直都好努力搵高品質嘅產品俾大家,同埋好多時我哋自己都會做白老鼠試吓,等你哋用得安心,放心又開心 由於真係太多人問呢個產品,所以出個post等各位對產品有更多了解先: Q:邊度製造? A:荷蘭製造,原料都係嚟自荷蘭同西班牙,仲係有機嘅原料嚟架 Q:Color Care 係染髮劑嗎? A:首先佢並非染髮劑,只係有色護髮素,黑色頭髮上唔到架. Q:咁應該咩情況下用呢 染髮後,漂頭後,都可以用.效果會根據當時髮色深淺有所不同. Q:但係我已經甩晒色,咁又用唔用得 A:漂染完又甩晒色,係可以用佢再上返色,視乎返想搵嘅顏色再睇甩色後嘅深淺度嚟配色,門市嘅同事都幫到你架 Q:有咩色揀? A:有成10種顏色可以揀 Steel grey,Espresso ,Spicy copper ,Velvet violet ,Cocoa brown ,Ice blonde,Hazel blond Crystal Silver ,Sunset gold ,Passion red Q:遮唔遮到白髮 A:咁多人問,就試咗一試,可以但只能輕微遮蓋白髮,試用嘅顏色係Espresso Brown
FUENTE ORGANIC WELLNESS TIERRA COLOR CARE 1000ml
HK$ 618.00 一般價格
HK$ 468.00銷售價格
1000ml: Espresso Brown


text:
補習社定私人補習,邊樣先啱你嘅小朋友呢?
喺香港,好多家長喺子女升讀小學或者中學後,發覺小朋友學業或者功課跟唔上,都會心思思想幫自己嘅小朋友揾補習,希望可以令小朋友跟返上學業進度.呢個時候,好多家長都會遇上一個疑問:究竟私人補習定係去補習社會更好呢? 今日,我們就同大家對比下兩者各有啲咩優勢,等家長揾補習嘅時候可以比對一下啦!
補習社優點
1. 資源豐富
一般補習社比起私人補習更優勝之處就係補習社會比起私人補習老師有更豐富嘅教學資源.補習社擁有充足嘅配套資源,因此可以輕易為學生提供到充足的教材同練習,呢一點絕對係好多私人補習導師難以比擬嘅.
2. 有系統,更大路
另一個補習社比起私人補習好嘅地方,就係補習社嘅教學係會較為有系統.因為通常補習社都會有較多嘅補習經驗,佢哋嘅老師好多時都比較有經驗,更了解一般學生喺學習期間普遍會遇到嘅間題並且加以教導,教學內容會更大路更有系統性.
3. 收費較便宜
一般嚟講,補習社對比私人補習會比較便宜.補習社一般都會以班作為單位開辦,每一班有十至二十個學生,甚或更多都非常普遍,因此補習社嘅價錢會比私人補習更為便宜.對於較基層嘅家庭而言,補習社較為便宜嘅收費就可以令家長更易負擔得到了.
私人補習優點
1. 針對性教學
對比起送小朋友去補習社補習,私人補習嘅優點就係佢可以為你嘅小朋友提供到針對性嘅教學.點解咁講呢,因為比起補習社嘅一對多位學生,私人補習老師通常都會係一對一上堂.即使係小組補習,亦都大多會係一對二嘅情況,所以私人補習老師就更能夠為每一位唔同嘅學生提供針對性嘅教學喇.佢哋可以按唔同學嘅需要,調整教學嘅進度同內容,為學生提供更貼合佢哋需要嘅教學服務,呢一點亦都係好多家長最後決定選擇私人補習嘅最大考慮因素.
2. 方便,彈性靈活
私人補習另一樣優點就係佢哋會較補習社方便,時間安排會更靈活,可以更彈性安排.好多時候,如果家長選擇咗送子女去補習社嘅話,因為補習社好多時都係一班班咁上堂,家長同小朋友會需要遷就補習社安排嘅時間上堂,萬一有啲咩突發事件或者時間安排上面需要改動就會較為麻煩.
相反,私人補習就冇呢個問題啦.私人補習嘅每一堂都係由家長同老師自己約時間,家長可以同老師商討一個大家都方便又舒適嘅時間上堂,萬一有需要作出任何改動都可以雙方互相遷就,咁樣家長喺時間安排方面就可以更靈活更有彈性.
3. 距離感低
仲有一樣私人補習嘅優勝之處,就係學生同導師之間嘅距離感會較低.因為私人補習普遍一對一嘅上堂模式,令到老師同學生嘅互動性會更高,兩者間會有更多交流,兩者唔會有太大嘅距離感.相對而言,補習社好多時都係一對多位學生嘅關係,雙方角色會好明確:老師企喺黑板前講書,學生坐喺另一邊聽書,雙方就會有明確嘅距離感.呢一絲嘅距離感好多時都會影響學生喺上堂期間嘅專注程度,或多或少都會影響學生學習嘅進度.
總結
總括而言,補習社同私人補習兩者各有優勝之處,各位家長喺選擇嘅時候可以因應自己嘅小朋友喺邊一方面更有需要而去決定幫小朋友報補習班定係揾私人補習老師喇.


text:
熱門文章
-
唔知係我生得咁健壯定點,居然兩次開刀剝智慧齒都係剝完好似冇剝過,朝早剝完夜晚已經同平常一樣暴飲暴食完全唔使就住,血流半日就停晒止痛藥一粒都未食過,二千五蚊全包一隻又咁好手勢抵到爛啦.點知原來最辛苦嗰嘢係拆線. 之前剝右邊,生得淺,所以四個字搞掂話咁快仲冇手尾.左邊隻生得深好近...
-
年初四晚八三三上 漢 屋企打邊爐 ,臨收檔提過下今個星期五晚一齊去睇《錦衣衛》,點知在場各位得我一個認真,另外兩個完全冇左件事無聲無息放飛機,結果今晚返到屋企又要自己搞掂. 前晚俾麥記所謂「買一送一」昆過一次 ,唔甘心再俾佢呃,今晚決定自己整.點知仲衰. 通常自己屋企整野食,...
-
從來唔明點解電話殼可以賣到咁鬼貴,其實見換咗Nexus 5想試試用皮套,但平極都要六七十,見Yahoo有人放膠套包埋保護貼同郵費先$28,自然是窮撚首選啦琴日過完數今日已經收到.成世仔第一次自己貼保護貼,貼到成劈嘢噉邊位起晒泡中間又有幾粒捽唔走,同個膠套一樣頂住先啦真係去到一日望...
2014年10月24日 星期五
三年前觀塘行人隧道的艾未未塗鴉,和今天獅子山上那不朽名句
禮拜四朝早一班登山狂熱份子,為我哋大家在獅子山上留下那不朽香江名句,跟住警察加消防迅速聯手,派出部隊封鎖山頭再勞師動眾直昇機都出動埋,唔夠廿四小時美景不再,堪稱香港九七之後其中一次組織最快,規模最大,效率最高之政府跨部門行動.見到,令我諗起三年前嘅觀塘行人隧道.
鄰近band房同藝術工作坊集中地,街頭常見塗鴉是平常事,三年前之特別,是因艾未未被捕,令街頭出現大量「誰害怕艾未未?」塗鴉,觀塘行人隧道就見到幾個.朝早見到仲諗會留到幾耐,夜晚經過已經全部唔見.不過好有趣,獲此厚待之塗鴉只有此項,其他佈滿大半條街同隧道嘅大小塗鴉,你今日見到同當年所見冇乜分別,唯獨有幾個位係與別不同地份外清潔.
上面講咗乜嘢,自己參透吓啦.
2014年10月23日 星期四
2014年10月6日 星期一
每週一相片大行動:2014 Week 41:Dead Trigger 2世界都同步發生雨傘革命(好似係)
我真係覺得Madfinger好多時擺明玩野.之前中國其中一個任務係佔領兵工廠,因為大陸政府知道終有一日國內會有大暴動,就起間兵工廠專門生產對人彈藥作為鎮壓準備.而當今個星期香港發生雨傘革命,Dead Trigger都打到去香港了,個任務介紹,仲好鬼死應景添.
(between,中國任務地圖好多素材根本取鏡香港,之前打極都冇,今次終於有香港了.但係trailer入面香港地下水道打喪屍跟住隻巨人喪屍一拳打爆天花板,然後走上地面同隻巨人大戰呢一幕呢?)
2014年10月5日 星期日
憑Wintersun對《Time II》的堅持,Jari Mäenpää行動解釋俾香港人點解唔可以袋住先
好耐未寫過有關metal文章,今日特意寫寫,因為對現今香港時局,呢單新聞有一個啟示.
Wintersun最出名係可以用差唔多十年出一隻碟,原因係唱片公司只俾好少錢佢去做隻碟,視野廣成本卻有限,《Time I》就係半妥協之下完成,好多部份只有用家中器材完成,可以聽得出製作方面有相當多瑕疵.所以《Time II》Jari Mäenpää決不讓步,一定要入專業錄音室錄音,只係單憑唱片公司微薄資助冇可能達到目標,亦因合約所限唔可以經群眾集資,結果一拖再拖.
當中可以帶出好多議題,例如可以話佢太理想化唔現實,幾多樂隊錄音連搵似樣少少嘅器材錄音都做唔到?既然唱片公司俾得你係得咁多,「袋住先啦!」其實Jari可以同《Time I》時一樣,有幾多錢就使幾多出咗隻碟至算,「話唔埋之後唱片公司肯投資remix remaster呢!」不過佢選擇全力堅守立場,長時間爭取之後,終於輪到唱片公司讓步,批准佢用自己要求嘅方法 - 群眾集資 - 去達成目標.雖然過程辛酸亦用咗好多年時間,但最後爭取到嘅,係真正想要嘅成果,而唔係一個過後連自己都面對唔到嘅不淪不類結果.
凡事總要貫徹.今天你是金鐘派還是旺角派,請自行選擇.
2014年10月4日 星期六
每週一相片大行動 2014 Week 40:2014.10.3 守旺角街頭記
我會將我由2014年10月3日6:45到場至凌晨兩點過後離開,於旺角街頭一切所見所聞,亦即黎棟國所講之「好戲在後頭」寫低.
3/10星期五返工之後出旺角,其實我只抱「贏就一齊贏,輸就一齊輸」心態,就算俾人掃晒場都要睇吓輸成點.點知原來件事未完,六點九去到時未算好多人,主要集中亞皆老街彌敦道交界十字路口,我可以企到亞皆老街近女人街條班馬線,全部人由四面馬路圍堵中間,仲有幾乎全世界記者在場.匯豐銀行對出安全島側邊放音響個鐵架上面有個madam嗌咪叫大家離開,大家當然睬佢都傻,因為而家全部人唔走圍住困喺中間嗰班,就係晏晝打學生班黑社會,佢哋逃走唔到,差佬又唔拉人,而出現呢個圍堵對峙局面.
至於六點前情況,資料來自不同目擊者,當中一個健談阿叔,我相信佢就係英國衛報專題文章《Hong Kong protesters beaten and bloodied as thugs attack sit-in》受訪者Andy Chan,佢駐守朗豪坊外地鐵站C出口位置時以風趣幽默全晚幫大家維持士氣,而且係黑社會清場目擊者.佢當時喺地鐵站上緊地面,途中撞到黑社會追打學生打到落地鐵站,有個男俾人打到流晒血,另一個女過去勸交都俾人打埋一份,所以佢驚都立即加入旺角圍堵黑社會行列.
事件過程,聽到係四五點開始大打出手,當時已經接近散場,留守學生得幾十人,突然出現大班人衝入去見係學生就打,仲要見血都唔停手嗰隻.好耐之後差佬終於出現,點知得十零廿個,更加見唔到任何防暴裝備,胡椒噴霧,催淚彈或者雙面旗.成條街都叫佢哋做嘢,點知班差佬係企喺側邊唔理,仲要留守班學生想還手時制止佢哋唔准對班黑社會郁手.然後差人終於做嘢喇,點做呢,當有人打你你想舉手擋時,差佬捉實你隻手「我救你走!」跟住拉你走,佢一面拖,幾個黑社會就襯你冇手擋時追打,仲要一面打你一面嗌「嘩!你做乜打我呀!」而拉你走個差佬完全無動於衷.好喇班差佬終於將你由彌敦道路拉到去朗豪坊嗰邊,你以為冇事時,側邊馬路又衝另一班黑社會出嚟繼續打,原來班差人係「救」你去人打,打到你落地鐵站都唔停手,差人都只係同你講你一還手就係傷人,同記者訪問你對鏡頭講黑社會打人差佬唔做嘢時喝你唔准講嘢.
所以七八點已經好多人,學生再建物資站,當中好多人相信係第一次上街.有對老夫婦住示威區樓上,條街出事時屋企老人家報警,佢哋亦睇住現場情況,有個黑社會自己扮跌低,有醫生定醫護員過去話幫佢睇睇咩事,佢彈起咬人隻手再繼續瞓低,然後無線報「有人俾示威人士推跌暈低」,佢哋睇完電視報導立即出嚟.而在場男女比例係五十五十,就係一句「示威就預咗俾人非禮」,好多女性出嚟旺角聲援(有關非禮女示威者,請同時參閱《喜記老闆踩場,涉嫌非禮被警帶走》),如果今日班人可以打完人非禮完女學生之後大模斯樣離開,就代表即日起你身處香港已同大陸一樣失去任何人身安全保障,因為香港法律禁止行私刑,人身安全要靠紀律部份/警方保護,所以唔好成日話「一面鬧警察,又一面要警方照」,呢樣係法律規定,如果可以自己帶防護器具出街,我相信好多人唔介意好似去到咩國家都鍾意食生果個阿返噉,任何時候都有把刀傍身.但而家差人擺明唔會保護你,你亦冇權自行保護自己,相反黑社會打人唔會俾差佬拉,你還手反而會被拘捕,即係話從今以後香港地只要係黑社會就可以見人就打,見女就強姦非禮,而完全唔需要負法律責任,甚至有警察做佢哋私人保鑣.所以今晚旺角街頭特別多人.
當街頭開始多人包圍黑社會,立即有大量差佬出現,比學生俾人打時多幾倍,而呢好大班警察嚟到立即圍起防線,去保護班黑社會.冇錯你冇睇錯,黑社會打完人之後,居然得到警方保護,而唔係被警方拘捕,班差人仲要拎警棍出嚟威脅市民唔好行前,成個計劃根本就係黑社會打走示威者,然後差佬趕走到場聲援市民徹底清場,真真正正警氓合作.有人話搞事呢班唔係旺角陀地而係西北落嚟做嘢,因為旺角古惑仔師承牛佬講義氣,而鄉紳派係牛屎佬當正自己土皇帝乜都唔怕乜都敢做,所以打完人之後仲可以留喺條街度對住市民同記者叫囂成個鐘都唔走,因為佢哋知道差佬一定會保佢哋走.只不過因為人實在太多,而差佬擺明唔會做嘢,結果條街只有越來越多人,「拉人」之聲此起彼落.
聽到在場人士講,被圍困黑社會主要有兩群,一群喺匯豐銀行下面近轉角位,另一班喺彌敦道至朗豪坊中間路段,過程中差佬已經幫手放走咗幾個 - 冇錯你又冇睇錯,差佬到場居然唔係拉人,而係將黑社會同市民隔開,然後襯市民唔留意或阻止唔到時放佢哋走,而且為保班黑社會安全仲要不惜千方百計,好似匯豐銀行外彌敦道路段約八點人群突然起哄,因為班差佬居然圍起一個圈護送幾個黑社會離開,不過去到近安全島時俾市民迫返去匯豐下面,班黑社會走唔甩,但班差人繼續保住佢哋,等市民唔可以對佢哋郁手.我寫完都覺得好超現實.
八點之後匯豐銀行下面有人搞事,民眾嗌「警察拉人」甚至開埋條路俾佢哋入嚟,完全冇差佬理,結果要市民自己行使公民拘補令制服搞事份子,之後再擾攘多成個字終於有警察現身,不過差人似想只帶走佢就算,全部人梗係唔收貨大叫「落孖葉」,大佬打人係刑事喎,手扣都唔使用,唔係啩?又擾攘多好耐,可能差人見呢舖冇其他選擇,至戴手扣押走個犯,當然大家都知只係做場戲,全日好多人都目擊到差人帶犯出去之後轉個彎已經放人,只差在送上的士之後未幫個犯俾埋的士錢.大家唔妥係一來冇可能唔拉人,二來對學生你都用手扣時,拘捕犯毆打刑事罪嘅黑社會邊有可能唔使落孖葉?而家差人係直頭想連戲都唔做俾你班市民睇呀.
結果終於正式拉咗第一個人,而全晚我見到落孖葉拉嘅只有兩個.如果你問點解黑社會公然打人仲要打完唔走兇返市民記者咁大件事,居然可以差唔多冇拉過人?差佬甚至會幫手放犯走?說話頭先單嘢過程中,有個洋警官現身(請注意,當晚旺角洋警官有兩個,光頭個有幫市民擋黑社會係好人嚟,講緊係肥肥哋成日講笑撩女仔嗰個),經過我面前時聽到佢同隔籬個華人白衫講 - 好似係咋,唔係肯定呀 - "Don't arrest anybody, just remove them to safety." 雖然我對自己英文水平有一定信心,都唔敢講我冇聽錯,亦唔知佢句中arrest對象係示威者定打人嗰班.你可以按幾日間發生之事,自行思考.
然後現場話地鐵站C出口即朗豪坊H&M對出位置唔夠人,就過去支援,亞皆老街彌敦道路口至朗豪坊路口一早俾警方前後用封條分做禁區,我企封條前,隔籬個社工個仔晏晝留守彌敦道時俾人打到入醫院,好多人講返晏晝清場同差人護送打人黑社會離開時都眼濕濕.個禁區本身只係俾差人同記者駐守用,後來班黑社會實在無路可走,差人就將佢哋全部護送入禁區內保護,市民就前後路口加兩邊行人路包圍,不停問候各位警察同黑社會的親人.MK朋友向來充滿通俗智慧,呼籲既然藍絲帶係支持警方執法,警察就應該對打人者如曾偉雄所講「嚴正執法,無畏無懼」.此情此景,就同今時今日中國國歌實際上好比中國禁歌一樣咁諷刺.
因為已經無路可退,如是者僵持咗幾個鐘,不過期間警方並未有放棄放走班黑社會,扮普通市民光明正大放走試過,警師護送出去試過,就連交更差人列隊出去時,隊伍中間夾住幾個黑社會偷運出去都試過.有架警車自禁區離開,我相信入面已經運走一大班出去散水,而喺警方全力保護同突圍之下,有幾個黑社會成功被差佬護送落地鐵站,仲趕到切追尾班車返屋企,唔知差佬有冇幫佢哋買埋車飛呢.我諗全香港除咗班官之外,呢班黑社會就係得到最嚴密保護一班,同埋點解警察可以咁抵死居然唔係困住班犯之後拉人,而係無論如何都要放佢哋走?
去到兩點幾,相信差人都知長此落去唔係辦法,最後直頭光明正大帶最後幾個行出去,立即大班人包圍追住以防差佬又放人,但係就算捉到入差館,坐一陣轉個頭都係放佢哋走架啦,又唔係未試過.我真係未見過有警察可以有證據都唔拉人,仲要幫手窩藏罪犯八九個鐘加猛咁偷運出去放走都唔拉,仲要黑社會打學生市民想郁佢哋時幫班黑社會擋,相反現場市民同差佬有少少衝撞,即搭.同我到而家都唔明點解唔拉得人,喂黃之鋒冇做任何動作冇任何犯罪證據,都可以無端端俾差人拉去差館拘留四十八小時,仲冇搜查令都可以「因為相信將會犯罪」而爆入屋抬嘢走,反而而家班黑社會已經俾人拍晒片影晒相俾市民包圍埋走唔甩,有犯,真係唔拉?既然每次示威差人落場時,在場無論係咩人就算只係剛剛路過,都通通拉晒返差館先有殺錯冇放過,點解今次又唔可以拉住先?而且仲會調返轉警察保護黑社會再落力放人,除咗警氓合作,我真係諗唔到咩原因可以要警方勞師動眾,出動比市民被打時更多警力,更多裝備,再用咁多個鐘頭去保護同送走打市民班人.
黑社會走晒,跟住點收科呢?風聲傳來金雞嚟咗班防暴隊,晏晝學生俾黑社會打時都唔嚟,而家黑社會俾差佬放走晒只餘市民在場時,防暴隊就出動了.企我隔籬個哥仔立即開背囊派裝備俾各位,我收到一個口罩同一條毛巾,而家香港人已經進步到視胡椒噴霧同催淚彈只是一般威脅,出門口已經帶齊裝備應對,我唔知係可喜定可悲.好在可能見在場仲有大量記者,最後差人剪封條收隊,彌敦道就由俾黑社會同差佬合作拆到得返路中心個帳幕,回到眾人同心重新霸佔全個十字路口,並已經立即有人建立四方路障,差佬亦由中旅社走到朗豪坊上車,相信正式收隊返警署.
我親身經歷呢八個鐘之後,你唔好再同我講香港警察係伸張正義,除暴安良,儆惡懲奸,更加唔好同我講而家嘅差佬執法係不偏不倚,公正嚴平,絕無選擇性.我唔直接答你,我用例子答你:首先香港係行法治唔係人治,即無論被傷害對象係咩人有冇犯罪,只要你有傷害佢,你就犯咗罪可以被檢控.假如我前面有個差佬,我喺佢面前一拳打落企我隔籬條友度,或者去非禮一個女仔,你估幾多秒鐘之內,我會俾個差佬推落地落孖葉?跟住又需要幾多時間先至會俾人拉上警車押去差館落charge錄口供?全個過程應該唔使半個鐘.但係我唔相信我打完人或者非禮完一個人之後,可以草都唔使著留喺現場耀武揚威,跟住警方會派成隊差人同我講「放心我哋唔會俾你有事」保護我幾個鐘,仲要用盡任何方法都要唔拉我而放我走囉.
今場,果然是一場好戲呀.雖然班差佬演技就好屎.應該話,佢哋而家已經連戲都唔做喇.
2014年10月2日 星期四
路障必不可失,嚴防左膠引警入陣
請謹記,路障係最重要,只要冇路障,警車就可以直接衝入陣地趕人拉人.琴日一葉雙輝陳淑莊突然出現四處叫人拆路障,跟住今日周融同愛字頭話晏晝會開始有行動,香港島亦特別多咗好多警察旁邊駐守,跟住會發生咩事,可想而知.所以路障點都唔可以拆,點都要撐住.最好各地點有人自發去路障處睇住,以防俾人e.g. 不明來歷糾察隊襯人唔覺拆走引兵入關.
訂閱: 文章 (Atom)


text:
香港metal band最大問題唔係唔夠技術,而係唔夠風格,由某幾隊band開始聽起夾起而似佢哋好正常,但發展一段時間之後仍然只追求更加似當初令自己聽歌夾band嗰隊嗰類,而唔係嘗試唔同嘅嘢開拓自己嘅路,喺香港band之間好普遍.呢一套十幾年前觀塘Livehouse雜錦show時代仲行得通,因為嗰陣香港metal band好少,練得勁玩得好嘅更少,就算音樂唔點特別,基本上你有返咁上下功力企得到上台已經有人睇你撐你.
但呢個時代唔止本地band數量多咗,要睇外國band無論網上定現場都易得多,當大家玩嘅做嘅一樣,自己地方競爭已經夠大,計埋外地的話都未使講日韓更加唔使講西方,單台灣同大陸已經大把band贏你幾條街,有時仍然會支持真係只因為「本地人撐本地band」呢個主場優勢.
呢樣我相信夾開band嘅人唔會唔明,只不過集中練一樣嘢點都容易過創造新音樂,因為就算技術台風未到好頂級,只要有一定級數都夠喺自己地方撈落去,但要造一樣新嘢唔止難仲要更多時間精神甚至更高技術,做到出嚟唔掂嘅仲會俾人笑踩多幾腳,點解要攞苦嚟辛?香港地夾band己經咁難出show嘅機會已經咁少,梗係越穩陣越好啦.當呢個成為香港(metal) band大風氣,我會更加欣賞樂隊敢去創新,敢去玩冇乜其他香港band試嘅歌路,而每講到呢個題目,有三隊band我一定樂此不疲猛咁提.
Dandelion Mound仍然係我心目中近代香港metal band之中最大遺憾,好難得香港有人玩metalgaze/blackgaze,歌寫得好而且夠出最少一隻EP,不過唔知人事方面係咪有問題,每次睇live班底都好似有啲唔同,好處係搵得啱人對音樂發展有幫助,最後就正式成為blackgaze(雖然個歌佬好多時唱得太core),但陣容唔穩定亦對每場表演方式同現場水準有影響,後期嘅live的確唔算玩得好好,最後更加未出到碟就散埋.雖然Topsy-Wave差唔多同一班人,兩隊歌路同表演分別都幾大,Dandelion Mound種音樂同感覺喺香港真係冇另一隊band代替得到.所以出唔到碟真係好可惜.
而djent開始嘅新metal band比以前更追求技術,歌曲整體同現場感染力唔及之前幾代係事實,但我唔太追新派都好鍾意Black Night Red Sky.progressive deathcore本地罕有之餘唔係整幾個breakdown等live有得俾人high就算,而將重點擺返落寫歌,有衝位有chok位有飄位編曲又有條理,技術同創作上好多都係同期香港band之中未見過,真正達到progressive創出新方向呢重意義.國際學校學生同喺外國文化圈子入面生活嘅band友諗法同做法向來唔同本地人,令佢哋成為一隊好特別嘅香港band,live又玩得好非常有feel,可惜呢頭話隻EP搞掂咁滯就出得,嗰頭就話隊band冇咗,又係香港metal一大損失.
所以最後一隊Synergy我曾幾何時都擔心過會唔會步另外兩隊後塵,因為大家同樣走自我創新路線,但佢哋最難sell:Dandelion Mound手blackgaze出得metal gig又出得文青show,Black Night Red Sky有大班core系觀眾支持新派metal fans又鍾意,如果呢兩隊都做唔住,歌路同客路更加窄嘅Synergy照計幾難捱落去.點知最後得佢哋出到碟.其實我有少少爆冷feel.
後生嘅未必知,Synergy其實算香港metal界all-star project,成班佬都係夾過十幾年幾隊band仲要好多係勁band(如果你聽香港death metal但係未睇過Hermetic Silence,你已經錯過咗好多),而嗰啲band就係我十幾年前啱啱開始聽metal第一批接觸嘅香港metal band,跟住大家夾埋成為Synergy,由第一場live到嚟緊第一隻碟release party,喺香港出過嘅show可能只得Incoming Take Cover呢場cover show冇睇到.Synergy應該係我呢世人追得最貼香港band,名乎其實細細個已佢哋聽佢哋班人啲嘢睇住佢哋大.講完都覺得自己好老.
但我非常樂於呢(十)幾年噉樣睇住佢哋,睇咗十幾年玩得好嘅香港metal band好多,但掂得嚟有格嘅非常少,所以每有一隊可以令你覺得好唔香港band甚至唔完全似聽開嘅外國band實會特別留意.因為夾Synergy之前啲band歌路已經有death有nu有progressive好雜,五湖四海夾埋Synergy歌路就係你都唔多捉到路,第一次睇live聽《In Your Eyes》反應係「嘩乜咁Carcass嘅」,然後第一次聽《The Dromos Home》,「嘩乜咁Opeth嘅.」呢兩隊都係你聽香港band時極少機會聯想得到,香港亦冇人玩progressive death metal咁滯,最接近我只知道2003年審判日有隊Phantasmagoria,當時上台好似只玩咗一首歌,就係將Opeth全長二十分鐘嘅《Black Rose Immortal》cover晒,不過跟住唔知去向.會玩Opeth式prog-death同時有原創作品公開嘅香港band,Synergy應該係第一隊.
亦因為追咗咁多年至會明白有幾難sell,其實睇佢哋出live台下反應就知.而家代人聽core嘢同死衝嘢大,唔識首歌唔緊要你有個beat或者breakdown俾我live跟住玩就得,同覺得隊band個個人都係彈/打solo當riff至算technical/progressive,而唔係舊時用編曲做氣氛種手法.當冇咩特登寫俾觀眾現場玩嘅位,仲要差唔多首首歌都兩個字長每隔一陣就變一變,唔係事前已經聽過甚至聽得幾熟吓,身處現場的確唔係咁容易投入得到.好多人聽Synergy第一個回應都係「好Opeth」,呢份絕對係美譽,只不過Opeth屬於必聽個年代已經係十年前,當而家班後生會問返你「邊隊係Opeth」或者「唔係啩你仲聽Opeth」,「好Opeth」有時唔完全係好事.加上隊band已經少出show,亦唔多歌擺上網俾大家入場前溫定書,整體唔太利於推銷自己.有時有態度有原則係需要付出嘅.
而且其實已經冇咁Opeth架喇,早期啲歌較接近melodic death時期Carcass,2013年隻demo左右《Dromos Home》同《The First Filth》先開始大變,前者舊時個版本仲要更Opeth,中段唱一句就急停嗰吓放慢之餘結他全清聲,同後段入男聲bridge之前有一吓好progressive rock嘅清聲chord,就連唱法都好初期Opeth/瑞典death metal式用聲咬字較清有時甚至少少black,都係令人一聽就覺得Synergy「好Opeth」嘅特色.不過唔知係咪嫌造作得滯或者唔想太Opeth,最後版本幾個位都改到冇咁prog rock,唱亦集中典型death式沉聲,對於好鍾意舊版嘅我嚟講係有啲失望,樂器同演唱音色上對比大會更有效帶出首歌氣氛.
但呢個轉變令而家嘅Synergy搵到一條自己嘅歌路,「好Opeth」只係一個引子,其他歌聽真就會聽得出獨特之處,亦唔會令你覺得「咪又係邊隊外國band」.《The First Filth》,《迴》同《Dromos Home》一樣屬於「Opeth系」,要搵Synergy入門歌三揀一就得,只揀一首正路一定係《Dromos Home》,不過我更想推《迴》,除咗編曲同氣氛唔同另外兩首有自己風格,仲唱廣東話加有男女聲,創作同技術原素方面最多元代.
最直接嘅《優越論》係另一邊「Carcass系」,快板為主加唯一一首短歌(以Synergy標準寫首歌閒閒哋接近兩個字長,四分鐘叫好短架喇),第一次睇反應就係現場觀眾終於有個位唔會咁悶喇,目前亦只得呢一首現場向曲目.如果有睇佢哋早期live或者會記得《In Your Eyes》,係第一首正式公佈作品風格亦接近《優越論》,不過屬於最早期創作唔及而家咁成熟,好似後半個melodic solo outro唔太夾前面個feel之餘似應該擺喺BlackWine嘅歌而唔係呢度,當有相似同時更完整嘅《優越論》,《In Your Eyes》的確唔算好必要.但《LAIKA》作為樂隊一個時期嘅總結,就算搵唔到適合位置擺呢首歌,對我嚟講《In Your Eyes》最能代表變到「好Opeth」之前嘅Synergy,當bonus track送俾大家見識吓隊band初期係點都好吖,一隻CD夠位放架.(其實將兩首demo remaster完再塞埋入隻CD都仲夠位架,到時就真係變成階段性總結嘅Synergy全集喇)
中間四首咁高質素,我反而覺得缺憾在全碟開頭.一隻碟最重要開場做得到聲勢奪人,所以選曲一係夠恆一係最搶耳,而《夢道》個頭同《LAIKA》序曲連貫之餘氣勢的確好有開場格,但聽到後半有點後勁不繼,搵唔到「Opeth系」大反差編曲特色時更似一首加長版《優越論》,偏偏《優越論》優越之處就係唔賣編曲賣力度而濃縮成四分鐘炸晒佢,《夢道》長差唔多一倍但編曲集中death metal技術同節奏上變化,要寫得長同時維持到高音樂性絕對唔容易.當後面一連幾首每首都咁有特色,《LAIKA》最平淡反而係開場.
《Sodom and Gomorrah》放最後正路,通常實驗性最高,最玩氣氛或者全碟最爆嘅歌最啱用嚟埋尾,而呢個九分鐘長實驗幾蝦人聽,一來前面啲歌本身已經唔叫易聽相當花精神,最後一首仲要再玩長啲實驗啲,係挑戰緊聽眾精力同集中力.當然作曲編曲做得好可以救返,只係寫長歌最難一向係後面點樣可以冇突破都最少足以維持落去,而首歌最吸引係個頭但敗也在個頭開得太大.你一聽到唔知算印度定中東個intro,聽完頭六首個心點散都會醒一醒,因為一聽到個intro就會諗「咦嚟緊有新嘢喎」,跟住波動亦夠大,只不過嗰份異域氣氛只係最頭同後面整一整點綴一下,intro帶俾你「有新嘢」個想像空間好似一直都填補唔到.
當主題係史詩級聖經災難故事仲要做壓軸加埋呢個intro,我就預期會炸到天火焚城好撚勁噉撚樣,點知前半炸晒後面有點虛,就好似啲天火硬係出唔到,有點覺得俾人昆咗.不過當《LAIKA》係總結隻碟之前嘅Synergy,而《Sodom and Gomorrah》係一個未來新歌方向嘅新嘗試的話,我對新歌又會有啲期待,因為首歌做唔足一回事的確做到前面咁多首(舊)歌未試過嘅嘢,Carcass完Opeth完之後睇吓可以再搵到乜嘢新玩法.我會希望唱方面可以實驗多啲.
其實我覺得拆聲方面demo時期以至《In Your Eyes》都比正式錄碟時變化更豐富,而家有時唱腔聲調偏向單一,有啲位用返高音啲black返啲聲底唱會更惡.而且本身已經有把高識別性男聲時,男女聲理應有更大發揮空間,當然有啲嘢太多就濫,好似全隻碟每當有男聲出現就寧舍搶耳,因為做到一份好似專誠搵人featuring唱嘅效果而突出,只不過當本身就唱得之餘Synergy音樂就係多元,呢方面好值得發展一下.例如,如果《Dromos Home》頭幾句拆聲用偏black腔方式唱(其實demo版就係噉),甚至男女聲每人輪流唱幾句,氣氛已經好唔同甚至更強烈.
另一樣當然係唱多啲廣東詞啦,始終冇成員英文特別好時,英文詞好難寫得靚更難冇錯,正如兩首舊歌英文詞其實有相當多文法錯誤,如果唔係隻碟兼作一個總結而盡量保留歷史痕跡,我係成員的話一定提議呢兩首不如重新填過詞啦.如果全部唱中文咪乜都唔使怕囉~加上呢個時代廣東話文化比以往更重要,堅持唱廣東話更加有意思有價值.
而出下一隻碟時,希望錄音方面會再有突破.呢兩年香港metal band出品帶出完全Made in Hong Kong嘅製作質素唔會差得過外國同級樂隊,雖然仍然有一份近代metal碟普遍嘅電子修飾味,但相信好難避免,因為有好多嘢你唔係租專業studio要喺自己band房錄就一定有限制,單單鼓聲份質感同空間感已經好大分別.《LAIKA》有嘗試模擬返份真實感,但都好難完全洗甩份電子味,不過成品已經好靚聲架喇,你估我唔希望可以錄到《My Arms Your Hearse》咁勁咩,香港又土地問題又成本問題又唔夠呢方面器材人才,做得到先得架.當近兩年香港自家錄音製作質素大有進步,現時環境許可下做得到呢個水準時,相信下隻碟唔會係短期內嘅事,到時本地錄音製作應該又會再進最少一步,到時啲聲可以更具臨場真實感就好喇.
不過個包裝就唔好再咁玩嘢喇.近幾年香港改變嘅唔止錄音技術,仲有大家出碟除咗鬥音樂仲有鬥花巧,想搵隊band出碟正正經經用普通CD盒仲難搵過出digipak出boxset,而《LAIKA》係繼雞蛋蒸肉餅個蒸籠之後再一個華而不實顛峰,打開隻碟會升起呢吓係好特別,但係個盒冇位食實隻CD,每次打開甚至拎起個紙盒隻CD會跌出嚟嘅機率係50%.
相信我係全香港第一個拎到隻實體碟嘅人,只不過早入手半個月即係隻碟會跌多半個月,當你18/3去到release party買碟時我應該會同你一齊買返隻,因為到時隻CD已經跌到爛Q咗,呢個digipak可以令我開多個專欄叫「跌花CD」.唔買多隻CD咪買黑膠囉,雖然佢哋唔係第一隊計劃出黑膠嘅香港metal band,不過出膠其實好多問題要克服,Synergy應該係Hyponic之後第一隊成功出到膠,仲要雙透明黑膠相當型,如果連黑膠都做到打開個盒隻碟會自動升起就型到爆(到時可能個盒仲貴過隻膠).
雖然我好鍾意《LAIKA》,Synergy亦一定係香港metal史上獨一無二,好遺憾亦好老實亦好諷刺,我唔覺得隻碟喺香港呢個自己地方可以點樣幫到Synergy,因為眾所周知而家香港而家班觀眾聽眾喺core年代聽開長大,當代progressive亦已經同舊時唔一樣,要佢哋肯認真聽返尤其睇返上一代嘅progressive/death絕對唔簡單甚至嘥氣.加上歷史加經驗之談,呢類喺本地算異類玩得咁唔本地嘅metal band,往往向海外發展先會得到應得嘅賞識同回報,遠嘅有Hyponic,近嘅一定係Karmacipher:
十年前Thornslaughter只出得到一隻demo(唔計Hyponic同Heresy呢班doom death老前輩,Cadaver之前香港應該未試過有death metal band成功出到碟?),之後得返兩個人繼續捱落去歌路band名都轉過唔止一次,製作經年終於嘔心瀝血出到香港第一隻dissonant death metal碟《Necroracle》,喺冇主動向海外宣傳嘅情況下,都俾大量外國metal網勁讚選為年度大碟.反觀香港,上年第二隻碟都出咗喇,而家仲大把人問緊邊隊係Karmacipher,乜嘢係dissonant death metal.
當夾band搞band房越來越難,穩穩陣陣開開心心夾夾band出出show順便媾媾女就係喺香港夾band嘅核心價值,正因呢種心態香港(metal) band好少有大突破大驚喜,所以玩得好我會支持,但會更尊敬Synergy呢類偏鋒樂隊,因為敢冒險走幾乎喺本地做唔到嘅路線,再而達到音樂上嘅成功,付出更大收獲更難,但做得到嘅可以更有效喺世界層面幫助推廣香港band整體.而之前已經差唔多逢係NOWED搞嘅香港/大陸metal gig就見得到佢哋嘅Synergy,出《LAIKA》之後正式由live台柱變成NOWED Records一份子,係時候把握向國際進軍喇.
噉係咪亦代表望咗好耐嘅INDenial X Synergy co-headline tour有冇機會成真?
Synergy@facebook
http://www.facebook.com/synergyhongkong
Synergy@Bandcamp
http://synergyprog.bandcamp.com
18/3/2018 Synergy "LAIKA" Album Release Show
https://www.facebook.com/events/140792759950492


text:
介紹咗一啲首爾景點之後,今個星期又為大家介紹下首爾嘅美食先~前排就曾經介紹過大家喺明洞食韓國粥做早餐,而今次要介紹嘅,同樣適合大家去食早餐㗎~當然仲可以選擇去食Brunch甚至去食晚飯啦!想一邊睇住漢江靚景,一邊嘆美食,就記得Mark低呢度啦!
喺汝矣島嘅經聯會館大廈內,除咗大量辦公室之外,頂樓有成四間餐廳等緊大家發掘㗎~其中兩間係食韓國菜嘅,另外有一間米芝蓮餐廳,仲有今日要介紹嘅主角-All Day Fresh Kitchen~呢間餐廳其實都好出名,曾經有電視劇,MV等喺呢度取景,亦都試過有明星喺呢度宴客,所以即使位置比較隱蔽,都唔能夠當係啲咩隱世名店,要做好等位嘅準備!
All Day Fresh Kitchen既賣西餐,亦都係一間咖啡吧,所以就算你只係想搵個地方食件餅,嘆杯啡都可以嚟呢度~而且西餐嘅款式都唔算少,Brunch,意粉,意大利飯,漢堡包甚至係韓牛牛扒都有得叫!呢度另外仲有套餐可以揀~整體價位相對其他餐廳唔算低,人均消費大約港幣200蚊左右.大家可以喺餐廳嘅官網睇睇餐牌先~
今次兩個人夾埋分別嗌咗葡萄柚魷魚沙律,藍蟹意粉同埋兩杯飲品,人均消費就啱啱好200蚊左右啦.叫完嘢食之後會先上法包,接住先再上菜.兩度菜嘅份量都唔細,所以兩個人叫兩款嚟Share都唔怕唔飽.藍蟹意粉非常好食,即使佢係其中一款最貴嘅意粉亦都物有所值,因為真係好食嘛~個意粉應該係其中一道主打嚟,因為餐牌圖文並茂嘅一版係呢個藍蟹意粉排頭位㗎~講起都真係有啲念念不忘~
唔知道大家有無嚟過Skyfarm呢度食嘢呢?如果你曾經嚟過All Day Fresh Kitchen,或者試過喺嗰度嘅另外三間餐廳都不妨留言分享下你嘅食評同大家一齊集思廣益㗎!另外,如果你有任何關於旅遊嘅問題,歡迎您Inbox我哋或者留言問,我會盡我全力解答你有嘅疑難㗎~
Skyfarm 官網 (韓文):www.theskyfarm.co.kr
All Day Fresh Kitchen 營業時間:每日 09:00 至 15:00 及 17:00 至 23:00
地址:서울특별시영등포구여의대로 24 FKI타워 50층 (首爾特別市永登浦區汝矣大路 24號 全經聯會館大廈50樓)
交通:乘搭首爾地鐵5號線或9號線前往汝矣島站 (526/915),經2號出口出站,前行至十字路口轉右前行,全程約需5分鐘.


text:
00後真係廢物黎
速成呢D最簡單既輸入法, 返工必備都唔向左走向右走學
死向左走向右走左佢啦
倉頡都唔識
倉頡咁簡單都唔識
要打速成仲大大聲
我就記向左走向右走晒碼既
睇下你打倉頡快, 定我打速成快?
嚟人,攞本唐詩俾佢打
就算打唐詩
速成高手係有機會快過倉頡
先利益伸報
我就打倉頡o既
有好多人o既印象因為倉頡唔使揀碼
所以倉頡應該快過速成
我同事打速成
我發覺除非我刻意放甩佢
如果唔係佢唔係慢我好多
原因係打倉頡最多要打五個碼
但打速成最要打三個碼 (default 字打兩個碼)
慳番d時間
話就話要揀字
但常用字通常係 default 字
唔係 default 字都係排第一排
記熟位置就唔使揀字當第三個碼咁打
快過倉頡
不過唔使羡慕
打速成記熟位置所下o既苦功分分鐘多過學倉頡
如果總括黎講, 倉頡係一定快過速成
因為倉頡唔使按SPACE去搵字, 然後再按數字去選字
即係當你只需要入兩個碼既字, 速成變左至少入4個碼, 倉頡只需2個碼
未計好多你平時打字唔常見既字, 速成認知力一定係低過倉頡, 因為有好多碼你唔使背
好似我依家突然叫你打個兆字出黎, 你都未必一下就打到, 因為兆字兩個頭尾碼係速成入面係好少用


text:
(髮型屋學徒)入行方法,Salon人工及前景2021
髮型屋學徒入行要求,入行途徑,見工貼士及髮型師收入(薪酬表).都市傳說:做洗頭仔會洗爛手真定假?
髮型師入行故事
Yashi中學畢業之後就乜都做,裝修冷氣,日本料理乜都做過.從工作中,佢慢慢發掘到自己鐘意有趣,多元化及關於扮靚嘅工作,咁啱睇報紙見到請酒店髮型助理,一入行就十四年.十幾年前一般文職都有$7000-$8000起薪點,做Salon入行月薪只有$3000-$4000.日日起碼做十個鐘,無OT錢,午餐,晚飯休息時間加埋只有十分鐘.所有清潔,包括洗廁所都係由學徒一手包辦,工作非常艱苦.
髮型屋學徒入行要求,途徑及見工貼士
髮型屋學徒(助理)入行門檻唔高,無乜特別學歷及工作經驗要求,年紀方面亦都冇乜特別規限.如果有興趣入行,你可以由朋友介紹,Facebook,論壇群組,walk-in或者求職網站都可以搵到.見工嘅時候唔需要特別打扮,無需標奇立異,着返平時出街衫,帶一支筆就可以.最重要嘅係比人感覺到你真係好有心去學一個技能.
髮型行業四大晉升階段
髮型行業分別有學徒,技術員,髮型師,老世呢四個階段.做學徒入職人工通常都係$12,000至$13,000不等,主要負責提供洗頭服務,協助髮型師日常工作需要及一般場地清潔.技術人員人工大概有$15,000至$16,000不等,主要負責染髮及電髮.髮型師通常都係無底薪又或者只有頭三個月大概$10,000嘅底薪.髮型師屬於自僱人士,以拆賬模式同髮型屋合作,髮型師大概可以賺取四至七成嘅利潤,多勞多得,上班時間比較自由.有一定嘅年資及資金之後,好多髮型師都會選擇同幾個朋友夾錢開自己嘅髮型屋. 視乎個人能力,每一個升職階段大嘅係一至三年,髮型師會不定時考核學徒或技術人員嘅技術,例如要求創作一個染髮或電髮作品,如果通過考核就可以升職,快則四五年就可以由學徒升到做髮型師.髮型呢個行業係以自學嘅形式學習.邊睇邊學,唔會有人拎住你隻手教你剪頭髮,要多問,多練習,例如用公仔或約朋友練習整頭髮.利用放工時間上髮型設計進修課程,睇片,睇書自學.
都市傳說 -「做洗頭仔好辛苦,會洗爛手.」
無錯!因為學徒每日都需要為客人提供洗頭服務,全日都需要掂水及接觸染髮,電髮化學物料,雙手好容易變得粗糙,甩皮甚至有爛手嘅情況.呢個係一個必經嘅階段,都可以話係唯一最辛苦嘅地方.但係對比以前,而家做學徒就舒服得多,一入職就有$12,000至$13,000不等,唔洗OT,洗廁所,主要負責洗頭,協助髮型師日常工作需要及清潔場地,仲好過做文職.
如何於髮型行業建立及發展事業
從事髮型行業必需建立熟客群及頭髮造型作品.雖然學徒及技術員開初都係以免費形式搵朋友或者Model練習整頭.從呢個階段其實已經要開始建立口碑,當自己升做師傅嘅時候,佢地就會成為你嘅客群.可見建立熟客群係一條好漫長嘅道路.如果有心做師傅或者老闆,更需要學習市場推廣及人力管理嘅知識.要成功就要用心經營自己嘅作品,不斷學習,進修及練習.髮型行業其實好有趣,當你每日同唔同背景嘅人相處,除咗可以提升溝通技巧,更可以從客人身上學到各行各業嘅知識,擴闊你嘅眼界.


text:
去完Loch Lomond個plan本來就係去Glencoe,一路天氣都係陰陰地,不過都見到好多山,直頭係山中間揸車,但係我地路過既時候都就天黑喇(因為個間超慢既餐廳囉...),決定住係Glencoe過少少近Fort William一晚然後第二日再返去Glencoe睇下.不過我地都好不幸,夜晚就開始落雨,第二日依一區: Glencoe, Fort William到尼斯湖Skye都係陰天雨天,我地放棄左依一part,繼續本來無打算去既北邊.
好可惜只係路過Glencoe,不過冬天黎英國就係要睇天氣做人,依度唔好天,就搵一個好天既地方去,日照短,就要早啲起身,珍惜僅有既日光時間,因為今日見到既野,聽日就未必可以再見到.
夜晚去左Fort William食野,車程大約半個鐘,休息一陣,又係去酒吧睇波既時候,係英國,無論去到幾鄉郊,都唔會無得睇波,啤酒都唔會好貴,幾pound一杯
Aos Si Lodges
係Glencoe既住宿都唔平呀,起碼hkd800一既,我地揀左間唔差既,係一間大屋,但我地個房就係屋後面,唔係主屋,雖然入唔到去間大屋,但係好處就係好靜,住左好幾日人地屋企既bnb,住下酒店式既會舒服啲,做咩都唔會嘈到人呀嘛,依間就勝在真係好似酒店,除左check in個時見到個host/staff,其他時間都唔會見到,我地鍾意佢既超大床同埋超大浴缸,架車都可以泊正係門口.
早餐
係周圍都搵唔到早餐架,搵左好耐,我地九點去,唔係未開門,就係因為新年唔開,但有間Isle of Glencoe睇落都係五星級酒店咁款,我地去到都係九點三十五分,佢就話早餐只係做到九點半,嬲左,之後搵到唯一一間開既,不過就唔太好食,anyway啦,趕住醫好個肚就出發.
我地見咁難搵到餐廳,就算搵到都浪費左好多時間,就係超市入左貨先出發,依日個plan就係上再北既Inverness,途中會經過Loch Ness.買左三pound一排既益力多..
Bridge of Oich
因為天氣唔好,所以無話要去啲咩地方,主要目的就係遠離陰天,只要唔落下就係景點,由Glencoe揸左一個鐘左右就見到第一個景點,係尼斯湖底附近.
Fort Augustus
不知不覺就去左尼斯湖喇,完全無諗過黎,因為係個太熱門既地方,又無咩特別野睇,不過路過就落黎行左一陣,好快就走左,太多人喇連湖邊都無去到.


text:
(杜拜生活)活在焗爐裡的這些年(上)
杜拜天氣有幾熱?好似一個焗爐咁囉!出街迎面吹嚟嘅風,感覺就好似用緊風筒吹住自己塊面咁.
喺嚟杜拜生活之前,其實我對中東嘅認識真係少得可憐.即使係自己做妹仔果間阿聯酋航空公司我都只係聽過一兩次.(了解比較多嘅都係國泰嘛,歐洲直航,真係唔知杜拜其實係一個轉機熱點.)連杜拜原來熱到喊,我都係嚟之前無耐先知.記得我曾經問過一位杜拜生活嘅朋友,杜拜係咪真係咁熱?杜拜究竟可以去到幾熱??佢答我:「有幾熱啊?好似一個焗爐咁囉!出街迎面吹嚟嘅風,感覺就好似用緊風筒吹住自己塊面咁~!」我點點頭,明嘅,但又難以想像.直到真係住落咗,夏天來臨嘅時候,我總係用呢句「哇!熱死人啦!」嚟迎接杜拜嘅夏天.
每年十月尾至四月頭係杜拜嘅“冬天”,氣溫宜人,係嚟杜拜度假嘅好時機!日間氣溫介乎24-30度,夜間氣溫最低係可以去到14度!!每逢冬天,都會有好多嚟自世界各地嘅遊客專程嚟享受陽光與海灘,尤其係歐洲同俄羅斯.其餘月份就係杜拜嘅夏天,最熱係7,8月,今年最高溫度有47度,晚間最低就大概係25度.聽落真係好嚇人,不過我想同大家講,其實還好,真的還好!
所謂還好,其實係因為香港嘅「熱」真的不亞於杜拜嘅「熱」,這個比較不是從氣溫表上的數字來看.大家都知道,香港嘅夏天事實上是很酷熱難耐的,氣溫高,濕度高,穿梭在石屎森林間,常常感覺密不透風.而且人口密集,人多車多廢氣多,更加令人覺得很侷促.平日返工行去巴士站/地鐵站嘅數分鐘路程已經汗流浹背.而杜拜,熱還熱,但係因為地鐵和巴士路線不及香港咁發達,所以好多人出行都會選擇搭的士或者係自己揸車(杜拜買車同養車嘅成本比香港低好多,下次有機會講下!).再者,唔好忘記成個城市/國家一輩子都同個「熱」字打交道,對策自然少不了.例如,基本上每個大型商場都係連接地鐵站,一出地鐵站,沿著冷氣行人天橋直入,一滴汗都唔使出;日常生活買餸食飯,一個手機app就幫到你;此外不少嘅娛樂設施都係室內,夏季要喺烈日下暴曬嘅機率真係無香港咁高.除非你好似鬼仔鬼妹咁鍾意陽光與海灘,去沙灘曬一曬就真係幾甘下嘅.不過認真,真係曬嘅,去酒店pool喥曬,好多五星級酒店唔會收你入場費,只要場內飲食消費滿200~300港紙就可以.
所以話,杜拜嘅熱,因為生活習慣同其城市嘅便利程度係可以令人對佢有多點兒容忍.男友話,佢呢世人抵受過最難頂嘅熱唔係喺杜拜,而係喺美國拉斯維加斯,拉斯維加斯嘅熱係刺熱,滾燙的.我未去過,所以不予置評.
題外話一則,之前住公司宿舍,扣除飛咗嘅日子,一年160日,我開冷氣嘅日數真係十隻手指數得曬.唔好問我點解,我都解釋唔到.我住六樓,相鄰有座建築物阻擋大部分陽光,間房同個廳朝早9-12點先會有啲陽光照到.而且宿舍無得開窗,平時嘅氧氣來源大概係嚟自我嗰十棵植物,同從大門透入的少許冷氣.唔開冷氣係有少少侷嘅,但真係開咗又好凍wor(舊式中央冷氣,得風同冷氣,無得校溫度),再嚟我覺得冷氣吹出嚟嘅風唔乾淨,即使無開冷氣,無開窗,屋企啲傢俬都好易積塵,開咗冷氣就更加唔使講.所以,我同室友都係煮餸時先會開冷氣,睡房就長期零冷氣.有時瞓覺前會開10分鐘,然後用小米空氣清新機,基本上就安睡到天明啦!
有關杜拜嘅天氣,我最想講嘅其實唔係佢嘅「熱」,不過我留返下集先再話俾大家知!